Yvain, le Chevalier au lion
Chrétien de Troyes
1177
Erostrate · erostrate.org
Vers 1 à 648
Artus, li buens rois de Bretaingne,
La cui proesce nos ansaingne,
Que nos soiiens preu et cortois,
Tint cort si riche come rois
A cele feste, qui tant coste,
Qu'an doit clamer la pantecoste.
Li rois fu a Carduel an Gales.
Aprés mangier parmi cez sales
Li chevalier s'atropelerent
La, ou dames les apelerent
Ou dameiseles ou puceles.
Li un recontoient noveles,
Li autre parloient d'amors,
Des angoisses et des dolors
Et des granz biens, qu'an ont sovant
Li deciple de son covant,
Qui lors estoit riches et buens.
Mes ore i a mout po des suens ;
Que a bien pres l'ont tuit leissiee,
S'an est amors mout abeissiee ;
Car cil, qui soloient amer,
Se feisoient cortois clamer
Et preu et large et enorable.
Ore est amors tornee a fable
Por ce que cil, qui rien n'an santent,
Dïent qu'il aimment, mes il mantent,
Et cil fable et mançonge an font,
Qui s'an vantent et droit n'i ont.
Mes por parler de çaus, qui furent,
Leissons çaus, qui an vie durent !
Qu'ancor vaut miauz, ce m'est avis,
Uns cortois morz qu'uns vilains vis.
Por ce me plest a reconter
Chose, qui face a escouter,
Del roi, qui fu de tel tesmoing,
Qu'an an parole pres et loing ;
Si m'acort de tant as Bretons,
Que toz jorz mes vivra ses nons ;
Et par lui sont ramanteü
Li buen chevalier esleü,
Qui an enor se traveillierent.
Mes cel jor mout s'esmerveillierent
Del roi, qui d'antre aus se leva,
S'i ot de tes, cui mout greva
Et qui mout grant parole an firent
Por ce, que onques mes nel virent
A si grant feste an chanbre antrer
Por dormir ne por reposer ;
Mes cel jor einsi li avint,
Que la reïne le detint,
Si demora tant delez li,
Qu'il s'oblia et andormi.
A l'uis de la chanbre defors
Fu Dodiniaus et Sagremors
Et Kes et mes sire Gauvains,
Et si i fu mes sire Yvains,
Et avuec aus Calogrenanz,
Uns chevaliers mout avenanz,
Qui lor ot comancié un conte,
Non de s'enor, mes de sa honte.
Que que il son conte contoit,
Et la reïne l'escoutoit,
Si s'est de lez le roi levee
Et vint sor aus si a anblee,
Qu'ainz que nus la poïst veoir,
Se fu leissiee antre aus cheoir, . . .
Fors que Calogrenanz sanz plus
Sailli an piez contre li sus.
Et Kes, qui mout fu ranposneus,
Fel et poignanz et afiteus,
Li dist : „Par De, Calogrenant !
Mout vos voi or preu et saillant,
Et certes mout m'est bel, que vos
Estes li plus cortois de nos ;
Et bien sai, que vos le cuidiez,
Tant estes vos de san vuidiez ;
S'est droiz que ma dame le cuit,
Que vos aiiez plus que nos tuit
De corteisie et de proesce.
Ja le leissames por peresce,
Espoir, que nos ne nos levames,
Ou por ce, que nos ne deignames !
Par ma foi ! sire, non feïmes,
Mes por ce, que nos ne veïmes
Ma dame, ainz fustes vos levez.“
„Certes, Kes ! ja fussiez crevez“,
Fet la reïne, „au mien cuidier,
Se ne vos poïssiez vuidier
Del venin, don vos estes plains.
Enuieus estes et vilains
De ranposner voz conpaignons.“
„Dame ! se nos ne gaeignons“,
Fet Kes, „an vostre conpaignie,
Gardez que nos n'i perdons mie !
Je ne cuit avoir chose dite,
Qui me doie estre a mal escrite,
Et je vos pri, teisiez vos an !
Il n'a corteisie ne san
An plet d'oiseuse maintenir.
Cist plez ne doit avant venir,
Ne l'an nel doit plus haut monter ;
Mes feites nos avant conter
Ce qu'il avoit ancomancié ;
Que ci ne doit avoir tancié.“
A ceste parole s'apont
Calogrenanz et si respont :
„Sire !“, fet il, „de la tançon
N'ai je mie grant cusançon ;
Petit m'an est et po la pris.
Se vos avez vers moi mespris,
Je n'i avrai ja nul domage :
A miauz vaillant et a plus sage,
Mes sire Kes ! que je ne sui,
Avez vos dit sovant enui ;
Que bien an estes costumiers.
Toz jorz doit puïr li fumiers
Et taons poindre et maloz bruire,
Enuieus enuiier et nuire.
Mes je n'an conterai hui mes,
Se ma dame m'an leisse an pes,
Et je li pri, qu'ele s'an teise,
Que ja chose, qui me despleise,
Ne me comant, soe merci.“
„Dame ! trestuit cil, qui sont ci“,
Fet Kes, „buen gre vos an savront ;
Que volantiers l'escouteront ;
Ne n'an feites ja rien por moi !
Mes foi, que vos devez le roi,
Le vostre seignor et le mien,
Comandez li, si feroiz bien“.
„Calogrenanz !“, fet la reïne,
„Ne vos chaille de l'anhatine
Mon seignor Ke, le seneschal !
Costumiers est de dire mal
Si qu'an ne l'an puet chastiier.
Comander vos vuel et priier,
Que ja n'an aiiez au cuer ire,
Ne por lui ne leissiez a dire
Chose, qui nos pleise a oïr,
Se de m'amor volez joïr,
Mes comanciez tot de rechief !“
„Certes, dame ! ce m'est mout grief,
Que vos me comandez a feire ;
Ainz me leissasse un des iauz treire,
Se correcier ne vos dotasse,
Que hui mes nule rien contasse ;
Mes je ferai ce qu'il vos siet,
Comant que il onques me griet.
Des qu'il vos plest, ore antandez !
Cuer et oroilles me randez !
Car parole oïe est perdue,
S'ele n'est de cuer antandue.
De tes i a, que ce, qu'il öent,
N'antandent pas et si le loent ;
Et cil n'an ont mes que l'oïe,
Des que li cuers n'i antant mie.
As oroilles vient la parole
Aussi come li vanz, qui vole ;
Mes n'i areste ne demore,
Ainz s'an part an mout petit d'ore,
Se li cuers n'est si esveilliez,
Qu'au prandre soit apareilliez ;
Que cil la puet an son venir
Prandre et anclorre et retenir.
Les oroilles sont voie et doiz,
Par ou s'an vient au cuer la voiz ;
Et li cuers prant dedanz le vantre
La voiz, qui par l'oroille i antre.
Et qui or me voldra antandre,
Cuer et oroilles me doit randre ;
Car ne vuel pas parler de songe,
Ne de fable ne de mançonge,
Don maint autre vos ont servi,
Ainz vos dirai ce, que je vi.


Il avint, pres a de set anz,
Que je seus come païsanz
Aloie querant avantures,
Armez de totes armeüres
Si come chevaliers doit estre,
Et trovai un chemin a destre
Parmi une forest espesse.
Mout i ot voie felenesse,
De ronces et d'espines plainne ;
A quelqu'enui, a quelque painne,
Ting cele voie et cel santier.
A bien pres tot le jor antier
M'an alai chevauchant einsi
Tant que de la forest issi,
Et ce fu an Broceliande.
De la forest an une lande
Antrai et vi une bretesche
A demie liue galesche :
Se tant i ot, plus n'i ot pas.
Cele part ving plus que le pas
Et vi le baille et le fossé
Tot anviron parfont et le,
Et sor le pont an piez estoit
Cil, cui la forteresce estoit,
Sor son poing un ostor müé.
Ne l'oi mie bien salüé,
Quant il me vint a l'estrier prandre,
Si me comanda a desçandre.
Je desçandi ; il n'i ot el,
Que mestier avoie d'ostel ;
Et il me dist tot maintenant
Plus de çant foiz an un tenant,
Que beneoite fust la voie,
Par ou leanz venuz estoie.
A tant an la cort an antrames,
Le pont et la porte passames.
Anmi la cort au vavassor,
Cui Des doint et joie et enor
Tant come il fist moi cele nuit,
Pandoit une table ; je cuit
Qu'il n'i avoit ne fer ne fust
Ne rien, qui de cuivre ne fust.
Sor cele table d'un martel,
Qui panduz iere a un postel,
Feri li vavassors trois cos.
Cil qui amont ierent anclos
Oïrent la voiz et le son,
S'issirent fors de la meison
Et vindrent an la cort aval.
Li un seisirent mon cheval,
Que li buens vavassors tenoit ;
Et je vi que vers moi venoit
Une pucele bele et jante.
An li esgarder mis m'antante :
Ele fu longue et gresle et droite.
De moi desarmer fu adroite ;
Qu'ele le fist et bien et bel.
Puis m'afubla un cort mantel,
Ver d'escarlate peonace,
Et tuit nos guerpirent la place,
Que avuec moi ne avuec li
Ne remest nus, ce m'abeli ;
Que plus n'i queroie veoir.
Et ele me mena seoir
El plus bel praelet del monde,
Clos de bas mur a la reonde.
La la trovai si afeitiee,
Si bien parlant et anseigniee,
De tel sanblant et de tel estre,
Que mout m'i delitoit a estre,
Ne ja mes por nul estovoir
Ne m'an queïsse removoir ;
Mes tant me fist la nuit de guerre
Li vavassors, qu'il me vint querre,
Quant de soper fu tans et ore.
N'i poi plus feire de demore,
Si fis lués son comandemant.
Del soper vos dirai briemant,
Qu'il fu del tot a ma devise,
Des que devant moi fu assise
La pucele, qui s'i assist.
Aprés soper itant me dist
Li vavassors, qu'il ne savoit
Le terme, puis que il avoit
Herbergié chevalier errant,
Qui avanture alast querant,
S'an avoit il maint herbergié.
Aprés ce me pria, que gié
Par son ostel m'an revenisse
An guerredon, se je poïsse.
Et je li dis : „Volantiers, sire !“,
Que honte fust de l'escondire.
Petit por mon oste feïsse,
Se cest don li escondeïsse.


Mout fui bien la nuit ostelez,
Et mes chevaus fu anselez,
Lués que l'an pot le jor veoir ;
Car j'an oi mout proiié le soir ;
Si fu bien feite ma proiiere.
Mon buen oste et sa fille chiere
Au saint Esperit comandai,
A trestoz congié demandai,
Si m'an alai lués que je poi.
L'ostel gueires esloignié n'oi,
Quant je trovai an uns essarz
Tors sauvages et espaarz,
Qui s'antreconbatoient tuit
Et demenoient si grant bruit
Et tel fierté et tel orguel,
Se le voir conter vos an vuel,
Que de peor me tres arriere ;
Que nule beste n'est tant fiere
Ne plus orguelleuse de tor.
Un vilain, qui ressanbloit mor,
Grant et hideus a desmesure,
(Einsi tres leide creature,
Qu'an ne porroit dire de boche),
Vi je seoir sor une çoche,
Une grant maçue an sa main.
Je m'aprochai vers le vilain,
Si vi qu'il ot grosse la teste
Plus que roncins ne autre beste,
Chevos meschiez et front pelé,
S'ot plus de deus espanz de le,
Oroilles mossues et granz,
Autés come a uns olifanz,
Les sorciz granz et le vis plat,
Iauz de çuëte et nes de chat,
Boche fandue come los,
Danz de sangler, aguz et ros,
Barbe noire, grenons tortiz,
Et le manton aers au piz,
Longue eschine, torte et boçue.
Apoiiez fu sor sa maçue,
Vestuz de robe si estrange,
Qu'il n'i avoit ne lin ne lange,
Ainz ot a son col atachiez
Deus cuirs de novel escorchiez
De deus toriaus ou de deus bués.
An piez sailli li vilains lués
Qu'il me vit vers lui aprochier.
Ne sai, s'il me voloit tochier,
Ne ne sai, qu'il voloit anprandre,
Mes je me garni de deffandre,
Tant que je vi, que il s'estut
An piez toz coiz, si ne se mut,
Et fu montez dessor un tronc,
S'ot bien dis et set piez de lonc ;
Si m'esgarda et mot ne dist,
Ne plus qu'une beste feïst ;
Et je cuidai que il n'eüst
Reison ne parler ne seüst.
Totes voies tant m'anhardi,
Que je li dis : „Va, car me di,
Se tu es buene chose ou non !“
Et il me dist : „Je sui uns hon.“
„Ques hon ies tu ?“ — „Tes con tu voiz.
Je ne sui autre nule foiz.“
„Que fes tu ci ?“ — „Je m'i estois,
Si gart cez bestes par cest bois.“
„Gardes ? Por saint Pere de Rome !
Ja ne conoissent eles home.
Ne cuit qu'an plain ne an boschage
Puisse an garder beste sauvage,
N'an autre leu por nule chose,
S'ele n'est liiée ou anclose.“
„Je gart si cestes et justis,
Que ja n'istront de cest porpris.“
„Et tu comant ? Di m'an le voir !“
„N'i a celi, qui s'ost movoir,
Des qu'eles me voient venir.
Car quant j'an puis une tenir,
Si la destraing par les deus corz
As poinz, que j'ai et durs et forz,
Que les autres de peor tranblent
Et tot anviron moi s'assanblent
Aussi con por merci criër :
Ne nus ne s'i porroit fiër
Fors moi, s'antre eles s'estoit mis,
Que maintenant ne fust ocis.
Einsi sui de mes bestes sire :
Et tu me redevroies dire,
Ques hon tu ies et que tu quiers.“
„Je sui, ce voiz, uns chevaliers,
Qui quier ce, que trover ne puis ;
Assez ai quis et rien ne truis.“
„Et que voldroies tu trover ?“
„Avantures por esprover
Ma proesce et mon hardemant.
Or te pri et quier et demant,
Se tu sez, que tu me consoille
Ou d'avanture ou de mervoille.“
„A ce“, fet il, „faudras tu bien :
D'‚avanture‘ ne sai je rien,
N'onques mes n'an oï parler.
Mes se tu voloies aler
Ci pres jusqu'a une fontainne,
N'an revandroies pas sanz painne,
Se tu li randoies son droit.
Ci pres troveras ore androit
Un santier, qui la te manra.
Tote la droite voie va,
Se bien viaus tes pas anploiier ;
Que tost porroies desvoiier,
Qu'il i a d'autres voies mout.
La fontainne verras, qui bout,
S'est ele plus froide que marbres.
Onbre li fet li plus biaus arbres,
Qu'onques poïst feire Nature.
An toz tans la fuelle li dure,
Qu'il ne la pert por nul iver,
Et s'i pant uns bacins de fer
A une si longue chaainne,
Qui dure jusqu'an la fontainne.
Lez la fontainne troveras
Un perron tel, con tu verras,
(Je ne te sai a dire, quel,
Que je n'an vi onques nul tel),
Et d'autre part une chapele
Petite, mes ele est mout bele.
S'au bacin viaus de l'eve prandre
Et dessor le perron espandre,
La verras une tel tanpeste,
Qu'an cest bois ne remandra beste,
Chevriaus ne dains ne cers ne pors,
Nes li oisel s'an istront fors ;
Car tu verras si foudroiier,
Vanter et arbres peçoiier,
Plovoir, toner et espartir,
Que, se tu t'an puez departir
Sanz grant enui et sanz pesance,
Tu seras de meillor cheance
Que chevaliers, qui i fust onques.“ —
Del vilain me parti adonques,
Qui bien m'ot la voie mostree.
Espoir si fu tierce passee
Et pot estre pres de midi,
Quant l'arbre et la chapele vi.
Bien sai de l'arbre (c'est la fins)
Que ce estoit li plus biaus pins,
Qui onques sor terre creüst.
Ne cuit qu'onques si fort pleüst,
Que d'eve i passast une gote,
Einçois coloit par dessus tote.
A l'arbre vi le bacin pandre
Del plus fin or, qui fust a vandre
Onques ancore an nule foire.
De la fontainne poez croire,
Qu'ele boloit come eve chaude.
Li perrons fu d'une esmeraude,
Perciez aussi come une boz,
S'i ot quatre rubiz dessoz
Plus flanboianz et plus vermauz,
Que n'est au matin li solauz,
Quant il apert an oriant.
Ja, que je sache, a esciant
Ne vos an mantirai de mot.
La mervoille a veoir me plot
De la tanpeste et de l'orage,
Don je ne me ting mie a sage ;
Que volantiers m'an repantisse
Tot maintenant, se je poïsse,
Quant je oi le perron crosé
De l'eve au bacin arosé.
Mes trop an i versai, ce dot ;
Que lors vi le ciel si derot,
Que de plus de quatorze parz
Me feroit es iauz li esparz,
Et les nues tot pesle mesle
Gitoient noif et pluie et gresle.
Tant fu li tans pesmes et forz,
Que çant foiz cuidai estre morz
Des foudres, qu'antor moi cheoient,
Et des arbres, qui depeçoient.
Sachiez que mout fui esmaiiez
Tant que li tans fu rapaiiez.
Mes Des tant me rasseüra,
Que li tans gueires ne dura
Et tuit li vant se reposerent :
Quant De ne plot, vanter n'oserent.
Et quant je vi l'er cler et pur,
De joie fui toz a sëur ;
Que joie, s'onques la conui,
Fet tost obliër grant enui.
Des que li tans fu trespassez,
Vi sor le pin tant amassez
Oisiaus (s'est, qui croire m'an vuelle),
Qu'il n'i paroit branche ne fuelle,
Que tot ne fust covert d'oisiaus,
S'an estoit li arbres plus biaus ;
Et trestuit li oisel chantoient
Si que mout bien s'antracordoient.
Mes divers chanz chantoit chascuns ;
Qu'onques ce, que chantoit li uns,
A l'autre chanter n'i oï.
De lor joie me resjoï,
S'escoutai tant qu'il orent fet
Lor servise trestot a tret ;
Qu'ains mes n'oï si bele joie,
Ne mes ne cuit, que nus hon l'oie,
Se il ne va oïr celi,
Qui tant me plot et abeli,
Que je m'an dui por fol tenir. —
Tant i fui, que j'oï venir
Chevaliers, ce me fu avis —
Bien cuidai que il fussent dis :
Tel noise et tel fraint demenoit
Uns seus chevaliers, qui venoit.
Quant je le vi tot seul venant,
Mon cheval restrains maintenant,
N'au monter demore ne fis ;
Et cil come mautalantis
Vint plus tost qu'uns alerions,
Fiers par sanblant come lions.
De si haut, come il pot criër,
Me comança a desfiër
Et dist : „Vassaus ! mout m'avez fet
Sanz desfiance honte et let.
Desfiër me deüssiez vos,
S'il eüst querele antre nos,
Ou au mains droiture requerre,
Ainz que vos me meüssiez guerre.
Mes se je puis, sire vassaus !
Sor vos retornera li maus
Del domage, qui est paranz ;
Anviron moi est li garanz
De mon bois, qui est abatuz.
Plaindre se doit, qui est batuz :
Et je me plaing, si ai reison,
Que vos m'avez de ma meison
Chacié a foudres et a pluie.
Fet m'avez chose, qui m'enuie,
Et dahez et, cui ce est bel ;
Qu'an mon bois et an mon chastel
M'avez feite tel anvaïe,
Que mestier ne m'eüst aïe
De jant ne d'armes ne de mur.
Onques n'i ot home a seür
An forteresce, qui i fust,
De dure pierre ne de fust.
Mes sachiez bien, que des or mes
N'avroiz de moi triues ne pes.“
A cest mot nos antrevenimes,
Les escuz anbraciez tenimes,
Si se covri chascuns del suen.
Li chevaliers ot cheval buen
Et lance roide, et fu sanz dote
Plus granz de moi la teste tote.
Einsi del tot a meschief fui,
Que je fui plus petiz de lui,
Et ses chevaus plus forz del mien.
Parmi le voir, ce sachiez bien,
M'an vois, por ma honte covrir.
Si grant cop, con je poi ferir,
Li donai, qu'onques ne m'an fains ;
El conble de l'escu l'atains,
S'i mis trestote ma puissance
Si qu'an pieces vola ma lance ;
Et la soe remest antiere,
Qu'ele n'estoit mie legiere,
Ainz pesoit plus au mien cuidier,
Que nule lance a chevalier ;
Qu'ains nule si grosse ne vi.
Et li chevaliers me feri
Si roidemant, que del cheval
Parmi la crope contre val
Me mist a la terre tot plat,
Si me leissa honteus et mat ;
Qu'onques puis ne me regarda.
Mon cheval prist et moi leissa,
Si se mist arriere a la voie.
Et gié, qui mon roi ne savoie,
Remés angoisseus et pansis.
Delez la fontainne m'assis
Un petit, si me reposai.
Le chevalier siure n'osai,
Que folie feire dotasse ;
Et se je bien siure l'osasse,
Ne soi je, que il se devint.
An la fin volantez me vint,
Qu'a mon oste covant tandroie
Et que par lui m'an revandroie.
Einsi me plot, einsi le fis ;
Mes mes armes totes jus mis,
Por aler plus legieremant,
Si m'an reving honteusemant.
Quant je ving la nuit a l'ostel,
Trovai mon oste tot autel,
Aussi lié et aussi cortois,
Come j'avoie fet einçois.
Onques de rien ne m'aparçui
Ne de sa fille ne de lui,
Que mains volantiers me veïssent
Ne que mains d'enor me feïssent,
Qu'il avoient fet l'autre nuit.
Grant enor me porterent tuit,
Les lor merciz, an la meison,
Et disoient, qu'onques mes hon
N'iere eschapez, que il seüssent
Ne qu'il oï dire l'eüssent,
De la, don j'estoie venuz,
Que n'i fust morz ou retenuz.
Einsi alai, einsi reving,
Au revenir por fol me ting ;
Si vos ai conté come fos
Ce qu'onques mes conter ne vos.“


„Par mon chief !“, dist mes sire Yvains,
„Vos estes mes cosins germains,
Si nos devons mout antramer ;
Mes de ce vos puis fol clamer,
Quant vos le m'avez tant celé.
Se je vos ai ‚fol‘ apelé,
Je vos pri qu'il ne vos an poist ;
Car, se je puis et il me loist,
J'irai vostre honte vangier.“
„Bien pert qu'il est aprés mangier,“
Fet Kes, qui teire ne se pot.
„Plus a paroles an plain pot
De vin, qu'an un mui de cervoise.
L'an dit que chaz saous s'anvoise.
Aprés mangier sanz remuër
Va chascuns Noradin tuër,
Et vos iroiz vangier Forré !
Sont vostre panel anborré
Et voz chauces de fer froiiees
Et voz banieres desploiiees ?
Or tost, por De, mes sire Yvain !
Movroiz vos anuit ou demain ?
Feites le nos savoir, biaus sire,
Quant vos iroiz a cest martire ;
Que nos vos voldrons convoiier.
N'i avra prevost ne voiier,
Qui volantiers ne vos convoit.
Et je vos pri, comant qu'il soit,
N'an alez pas sanz noz congiez ;
Et se vos anquenuit songiez
Mauvés songe, si remanez !“
„Deable ! Estes vos forsenez,
Mes sire Kes !“, fet la reïne,
„Que vostre langue onques ne fine ?
La vostre langue soit honie,
Que tant i a d'escamonie !
Certes, vostre langue vos het ;
Que tot le pis, que ele set,
Dit a chascun, qui que il soit.
Langue, qui onques ne recroit
De mal dire, soit maleoite !
La vostre langue si esploite,
Qu'ele vos fet par tot haïr.
Miauz ne vos puet ele traïr.
Bien sachiez : je l'apeleroie
De traïson, s'ele estoit moie.
Home, qu'an ne puet chastiier,
Devroit an au mostier liier
Come desvé devant les prosnes.“
„Certes, dame ! de ses ranposnes“,
Fet mes sire Yvains, „ne me chaut.
Tant puet et tant set et tant vaut
Mes sire Kes an totes corz,
Qu'il n'i iert ja muëz ne sorz.
Bien set ancontre vilenie
Respondre san et corteisie,
Si ne fist onques autremant.
Or savez vos bien, se je mant ;
Mes je n'ai cure de tancier
Ne de folie ancomancier ;
Que cil ne fet pas la meslee,
Qui fiert la premiere colee,
Ainz la fet cil, qui se revange.
Bien tanceroit a un estrange,
Qui ranposne son conpaignon.
Ne vuel pas sanbler le gaignon,
Qui se hericë et regringne,
Quant autre mastins le rechingne.“

Vers 649 à 1242
Que que il parloient einsi,
Li rois fors de la chanbre issi,
Ou il ot fet longue demore ;
Que dormi ot jusqu'a cele ore.
Et li baron, quant il le virent,
Tuit an piez contre lui saillirent,
Et il toz rasseoir les fist.
Delez la reïne s'assist,
Et la reïne maintenant
Les noveles Calogrenant
Li reconta tot mot a mot ;
Que bien et bel conter li sot.
Li rois les oï volantiers
Et fist trois seiremanz antiers
L'ame Uterpandragon son pere,
Et la son fil et la sa mere,
Qu'il iroit veoir la fontainne,
Ja ainz ne passeroit quinzainne,
Et la tanpeste et la mervoille,
Si que il i vandra la voille
Mon seignor saint Jehan Batiste,
Et s'i prandra la nuit son giste,
Et dit que avuec lui iront
Tuit cil, qui aler i voldront.
De ce, que li rois devisa,
Tote la corz miauz l'an prisa ;
Car mout i voloient aler
Li baron et li bacheler.
Mes qui qu'an soit liez et joianz,
Mes sire Yvains an fu dolanz,
Qu'il i cuidoit aler toz seus,
S'an fu dolanz et angoisseus
Del roi, qui aler i devoit.
Por ce solemant li grevoit,
Qu'il savoit bien, que la bataille
Avroit mes sire Kes sanz faille
Ainz que il, — s'il la requeroit,
Ja veee ne li seroit, —
Ou mes sire Gauvains meïmes
Espoir la demanderoit primes.
Se nus de cez deus la requiert,
Ja contredite ne li iert.
Mes il ne les atandra mie,
Qu'il n'a soing de lor conpaignie,
Einçois ira toz seus son vuel
Ou a sa joie ou a son duel ;
Et qui que remaingne a sejor,
Il viaut estre jusqu'a tierz jor
An Broceliande et querra,
Se il puet, tant qu'il trovera
L'estroit santier tot boissoneus,
— Que trop an est cusançoneus, —
Et la lande et la meison fort
Et le solaz et le deport
De la cortoise dameisele,
Qui tant est avenanz et bele,
Et le prodome avuec sa fille,
Qui an enor feire s'essille,
Tant est frans et de buene part.
Puis verra les tors an l'essart
Et le grant vilain, qui les garde.
Li veoirs li demore et tarde
Del vilain, qui tant par est lez,
Granz et hideus et contrefez
Et noirs a guise de ferron.
Puis verra, s'il puet, le perron
Et la fontainne et le bacin
Et les oisiaus dessor le pin,
Si fera plovoir et vanter.
Mes il ne s'an quiert ja vanter,
Ne ja son vuel nus nel savra
Jusqu'a tant que il an avra
Grant honte ou grant enor eüe,
Puis si soit la chose seüe.


Mes sire Yvains de la cort s'anble
Si qu'a nul home ne s'assanble,
Mes seus vers son ostel s'an va.
Tote sa mesniee trova,
Si comanda metre sa sele
Et un suen escuiier apele,
Cui il ne celoit nule rien.
„Di va !“ fet il, „aprés moi vien
La fors et mes armes m'aporte !
Je m'an istrai par cele porte
Sor mon palefroi tot le pas.
Garde, ne demorer tu pas ;
Qu'il me covient mout loing errer.
Et mon cheval fai bien ferrer,
Si l'amainne tost aprés moi,
Puis ramanras mon palefroi.
Mes garde bien, je te comant,
S'est nus, qui de moi te demant,
Que ja novele ne l'an dies.
Se tu de rien an moi te fies,
Ja mar t'i fiëroies mes.“
„Sire !“ fet il, „il an iert pes ;
Que ja par moi nus nel savra.
Alez ! que je vos siurai ja.“


Mes sire Yvains maintenant monte,
Qui vangera, s'il puet, la honte
Son cosin, ainz que il retort.
Li escuiiers as armes cort
Et au cheval, si monta sus ;
Que de demore n'i ot plus,
Qu'il n'i failloit ne fers ne clos.
Son seignor siut toz les esclos
Tant que il le vit desçandu ;
Qu'il l'avoit un po atandu
Loing del chemin an un destor.
Tot son hernois et son ator
Ot aporté, si l'atorna.
Mes sire Yvains ne sejorna,
Puis qu'armez fu, ne tant ne quant,
Einçois erra chascun jor tant
Par montaingnes et par valees
Et par forez longues et lees,
Par leus estranges et sauvages,
Et passa mainz felons passages
Et maint peril et maint destroit,
Tant qu'il vint au santier tot droit,
Plain de ronces et d'oscurté,
Et lors fu il a seürté ;
Qu'il ne pooit mes esgarer.
Qui que le doie conparer,
Ne finera tant que il voie
Le pin, qui la fontainne onbroie,
Et le perron et la tormante,
Qui gresle et pluet et tone et vante.
La nuit ot, ce poez savoir,
Tel ostel, come il vost avoir ;
Car plus de bien et plus d'enor
Trova assez el vavassor,
Qu'an ne li ot conté ne dit ;
Et an la pucele revit
De san et de biauté çant tanz,
Que n'ot conté Calogrenanz ;
Qu'an ne puet pas dire la some
De buene dame et de prodome.
Des qu'il s'atorne a grant bonté,
Ja n'iert tot dit ne tot conté ;
Que langue ne porroit retreire
Tant d'enor, con prodon set feire.
Mes sire Yvains cele nuit ot
Mout buen ostel et mout li plot,
Et vint es essarz l'andemain,
Si vit les tors et le vilain,
Qui la voie li anseigna ;
Mes plus de çant foiz se seigna
De la mervoille, que il ot,
Comant Nature feire sot
Oevre si leide et si vilainne.
Puis erra jusqu'a la fontainne,
Si vit quanquë il vost veoir.
Sanz arester et sanz seoir
Versa sor le perron de plain
De l'eve le bacin tot plain ;
Et maintenant vanta et plut
Et fist tel tans, con feire dut.
Et quant Des redona le bel,
Sor le pin vindrent li oisel
Et firent joie merveilleuse
Sor la fontainne perilleuse.
Ainz que la joie fust remese,
Vint, d'ire plus ardanz que brese,
Li chevaliers a si grant bruit,
Con s'il chaçast un cerf de ruit,
Et maintenant qu'il s'antrevirent,
S'antrevindrent et sanblant firent,
Qu'il s'antrehaïssent de mort.
Chascuns ot lance roide et fort,
Si s'antredonent si granz cos,
Qu'andeus les escuz de lor cos
Percent, et li hauberc deslicent,
Les lances fandent et esclicent,
Et li tronçon volent an haut.
Li uns l'autre a l'espee assaut,
Si ont au chaple des espees
Les guiges des escuz coupees
Et les escuz dehachiez toz
Et par dessus et par dessoz,
Si que les pieces an depandent,
N'il ne s'an cuevrent ne deffandent ;
Car si les ont harigotez,
Qu'a delivre sor les costez
Et sor les braz et sor les hanches
Se fierent des espees blanches.
Felenessemant s'antrespruevent,
N'onques d'un estal ne se muevent
Ne plus que feïssent dui gres.
Ains dui chevalier si angrés
Ne furent de lor mort haster.
N'ont cure de lor cos gaster ;
Qu'au miauz qu'il pueent les anploient.
Li hiaumë anbuingnent et ploient,
Et des haubers les mailles volent
Si que del sanc assez se tolent ;
Car d'aus meïsmes sont si chaut
Li hauberc, que li suens ne vaut
A chascun gueires plus d'un froc.
Anz el vis se fierent d'estoc,
S'est mervoille, comant tant dure
Bataille si fiere et si dure ;
Mes andui sont de si grant cuer,
Que li uns por l'autre a nul fuer
De terre un pié ne guerpiroit,
Se jusqu'a mort ne l'anpiroit.
Et de ce firent mout que preu,
Qu'onques lor chevaus an nul leu
Ne navrerent ne anpirierent ;
Qu'il ne vostrent ne ne deignierent ;
Mes toz jorz a cheval se tindrent,
Que nule foiz a pié ne vindrent ;
S'an fu la bataille plus bele.
An la fin son hiaume escartele
Au chevalier mes sire Yvains.
Del cop fu estordiz et vains
Li chevaliers, si s'esmaia ;
Qu'ains si felon cop n'essaia ;
Qu'il li ot dessoz le chapel
Le chief fandu jusqu'au cervel,
Si que del cervel et del sanc
Taint la maille del hauberc blanc,
Don si tres grant dolor santi,
Qu'a po li cuers ne li manti.
S'adonc foi, n'ot mie tort ;
Qu'il se santi navrez a mort ;
Car riens ne li valut deffanse.
Si tost s'an fuit, come il s'apanse,
Vers son chastel toz esleissiez,
Et li ponz li fu abeissiez
Et la porte overte a bandon ;
Et mes sire Yvains de randon,
Quanqu'il puet, aprés esperone.
Si con girfauz grue randone,
Qui de loing muet, et tant l'aproche,
Tenir la cuide, mes n'i toche :
Einsi fuit cil, et cil le chace
Si pres, a po qu'il ne l'anbrace,
Et si ne le par puet ataindre,
Si est si pres, que il l'ot plaindre
De la destresce que il sant ;
Mes toz jorz au foïr antant.
Et cil del chacier s'esvertue ;
Qu'il crient sa painne avoir perdue,
Se mort ou vif ne le detient ;
Que des ranposnes li sovient,
Que mes sire Kes li ot dites.
N'iert pas de la promesse quites,
Que son cosin avoit promise,
Ne creüz n'iert an nule guise,
S'ansaingnes veraies n'an porte.
A esperon jusqu'a la porte
De son chastel l'an a mené,
Si sont anz anbedui antré,
N'ome ne fame ne troverent
Es rues, par ou il passerent,
Et vindrent anbedui d'eslés
Jusqu'a la porte del palés.


La porte fu mout haute et lee,
Si avoit si estroite antree,
Que dui home ne dui cheval
Sanz anconbrier et sanz grant mal
N'i poïssent ansanble antrer,
N'anmi la porte antrancontrer ;
Car ele estoit autressi feite,
Con l'arbaleste, qui agueite
Le rat, quant il vient au forfet ;
Et l'espee est an son aguet
Dessus, qui tret et fiert et prant ;
Qu'ele eschape lués et desçant,
Que riens nule adoise a la clef,
Ja n'i tochera si soef.
Einsi dessoz la porte estoient
Dui trebuchet, qui sostenoient
Amont une porte colant
De fer, esmolue et tranchant.
Se riens sor cel angin montoit,
La porte d'amont desçandoit,
S'estoit pris et detranchiez toz,
Cui la porte ateignoit dessoz.
Et tot anmi a droit conpas
Estoit si estroiz li trespas,
Con se fust uns santiers batuz.
El droit chemin s'est anbatuz
Li chevaliers mout sagemant,
Et mes sire Yvains folemant
Hurte grant aleüre aprés,
Si le vint ateignant si pres,
Qu'a l'arçon deriere le tint.
Et de ce mout bien li avint,
Qu'il se fu avant estanduz.
Toz eüst esté porfanduz,
Se ceste avanture ne fust ;
Que li chevaus marcha le fust,
Qui tenoit la porte de fer.
Aussi con deables d'anfer
Desçant la porte contreval,
S'ataint la sele et le cheval
Deriere et tranche tot parmi ;
Mes ne tocha, la De merci,
Mon seignor Yvain fors que tant,
Qu'au res del dos li vint reant,
Si qu'anbedeus les esperons
Li trancha au res des talons.
Et il cheï toz esmaiiez,
Et cil, qui iere a mort plaiiez,
Li eschapa an tel meniere.
Une autel porte avoit deriere
Come cele devant estoit.
Li chevaliers, qui s'an fuioit,
Par cele porte s'an foi,
Et la porte aprés lui cheï.
Einsi fu mes sire Yvains pris :
Mout angoisseus et antrepris
Remest dedanz la sale anclos,
Qui tote estoit celee a clos
Dorez, et paintes les meisieres
De buene oevre et de colors chieres ;
Mes de rien si grant duel n'avoit
Con de ce, que il ne savoit,
Quel part cil an estoit alez.
D'une chanbrete iluec delez
Oï ovrir un huis estroit,
Que que il iere an cel destroit ;
S'an issi une dameisele
Sole, mout avenanz et bele,
Et l'uis aprés li referma.
Quant mon seignor Yvain trova,
Si s'esmaia mout de premiers.
„Certes“, fet ele, „chevaliers !
Je criem que mal soiiez venuz.
Se vos estes ceanz veüz,
Vos i seroiz toz depeciez ;
Car mes sire est a mort bleciez,
Et bien sai que vos l'avez mort.
Ma dame an fet un duel si fort,
Et ses janz anviron li crïent,
Que por po de duel ne s'ocïent,
Si vos sevent il bien ceanz !
Mes antre aus est li diaus si granz,
Que il n'i pueent ore antandre.
S'il vos vuelent ocirre ou prandre,
A ce ne pueent il faillir,
Quant il vos vandront assaillir.“
Et mes sire Yvains li respont :
„Ja, se De plest, ne m'ocirront,
Ne ja par aus pris ne serai.“
„Non“, fet ele ; „car j'an ferai
Avuec vos ma puissance tote.
N'est mie prodon, qui trop dote.
Por ce cuit, que prodon soiiez,
Que n'estes pas trop esmaiiez.
Et sachiez bien, se je pooie,
Servise et enor vos feroie ;
Que vos le feïstes ja moi.
Une foiz a la cort le roi
M'anvoia ma dame an message.
Espoir si ne fui pas si sage,
Si cortoise ne de tel estre,
Come pucele deüst estre ;
Mes onques chevalier n'i ot,
Qu'a moi deignast parler un mot,
Fors vos tot seul, qui estes ci ;
Mes vos, la vostre grant merci,
M'i enorastes et servistes.
De l'enor, que la me feïstes,
Vos randrai ci le guerredon.
Bien sai, comant vos avez non,
Et reconeü vos ai bien :
Fiz estes au roi Uriien
Et avez non mes sire Yvains.
Or soiiez seürs et certains,
Que ja, se croire me volez,
Ne seroiz pris ne afolez.
Et cest mien anelet prandroiz
Et, s'il vos plest, sel me randroiz,
Quant je vos avrai delivré.“
Lors li a l'anelet livré,
Si li dist qu'il avoit tel force,
Come a dessor le fust l'escorce,
Qui le cuevre, qu'an n'an voit point ;
Mes il covient que l'an l'anpoint,
Si qu'el poing soit la pierre anclose,
Puis n'a garde de nule chose
Cil, qui l'anel an son doi a ;
Que ja veoir ne le porra
Nus hon, tant et les iauz overz,
Ne que le fust, qui est coverz
De l'escorce, qui sor lui nest.
Ice mon seignor Yvain plest,
Et quant ele li ot ce dit,
Sel mena seoir an un lit
Covert d'une coute si riche,
Qu'ains n'ot tel li dus d'Osteriche,
Et li dist que, se il voloit,
A mangier li aporteroit ;
Et il dist que li estoit bel.
La dameisele cort isnel
A sa chanbre et revint mout tost,
S'aporta un chapon an rost
Et un gastel et une nape
Et vin, qui fu de buene grape,
Plain pot d'un blanc henap covert,
Si li a a mangier ofert.
Et cil, cui il estoit mestiers,
Manja et but mout volantiers.


Quant il ot mangié et beü,
Par leanz furent esmeü
Li chevalier, qui le queroient ;
Que lor seignor vangier voloient,
Qui ja estoit an biere mis.
Et cele li a dit : „Amis !
Oëz, qu'il vos quierent ja tuit ?
Mout i a grant noise et grant bruit.
Mes qui que vaingne ne qui voise,
Ne vos movez ja por la noise :
Que vos n'i seroiz ja trovez,
Se de cest lit ne vos movez.
Ja verroiz plainne ceste sale
De jant mout enuieuse et male,
Qui trover vos i cuideront,
Et si cuit qu'il aporteront
Par ci le cors, por metre an terre ;
Si vos comanceront a querre
Et dessoz bans et dessoz liz.
Ce seroit solaz et deliz
A home, qui peor n'avroit,
Quant jant si avugle verroit ;
Qu'il seront tuit si avuglé,
Si desconfit, si desjuglé,
Que il esrageront tuit d'ire.
Je ne vos sai or plus que dire,
Ne je n'i os plus demorer.
Mes De puisse je aorer,
Qui m'a doné le leu et l'eise
De feire chose, qui vos pleise ;
Que mout grant talant an avoie.“
Lors s'est arriers mise a la voie,
Et, quant ele s'an est tornee,
Fu tote la janz aünee,
Qui de deus parz as portes vindrent
Et bastons et espees tindrent,
S'i ot mout grant fole et grant presse
De jant felenesse et angresse,
Et virent del cheval tranchié
Devant la porte la meitié.
Lors cuidoient bien estre cert,
Quant li huis seroient overt,
Que dedanz celui troveroient,
Que il por ocirre queroient.
Puis firent treire amont les portes,
Par quoi maintes janz furent mortes ;
Mes il n'i ot a celui triege
Tandu ne trebuchet ne piege,
Ainz i antrerent tuit de front.
Et l'autre meitié trovee ont
Del cheval mort delez le suel ;
Mes onques antre aus n'orent oel,
Don mon seignor Yvain veïssent,
Que mout volantiers oceïssent.
Et il les veoit esragier
Et forsener et correcier.
Et disoient : „Ce que puet estre ?
Que ceanz n'a huis ne fenestre,
Par ou riens nule s'an alast,
Se ce n'iere oisiaus, qui volast,
Ou escuriaus ou cisemus,
Ou beste aussi petite ou plus ;
Que les fenestres sont ferrees
Et les portes furent fermees,
Des que mes sire an issi fors.
Morz ou vis est ceanz li cors ;
Que la fors ne remest il mie.
La sele assez plus que demie
Est ça dedanz, ce veons bien,
Ne de lui ne veomes rien
Fors que les esperons tranchiez,
Qui li cheïrent de ses piez.
Or del cerchier par toz cez angles,
Si leissomes ester cez jangles !
Qu'ancore est il ceanz, ce cuit,
Ou nos somes anchanté tuit,
Ou tolu le nos ont maufé.“
Einsi trestuit d'ire eschaufé
Parmi la sale le queroient
Et parmi les paroiz feroient
Et parmi liz et parmi bans ;
Mes des cos fu quites et frans
Li liz, ou il s'estoit couchiez,
Qu'il n'i fu feruz ne tochiez ;
Mes assez ferirent antor
Et mout randirent grant estor
Par tot leanz de lor bastons,
Come avugles, qui a tastons
Vet aucune chose cerchant. —
Que qu'il aloient reverchant
Dessoz liz et dessoz eschames,
Vint une des plus beles dames,
Qu'onques veïst riens terriiene.
De si tres bele crestiiene
Ne fu onques plez ne parole.
Mes de duel feire estoit si fole,
Qu'a po qu'ele ne s'ocioit.
A la foiiee s'escrioit
Si haut, qu'ele ne pooit plus,
Et recheoit pasmee jus.
Et quant ele estoit relevee,
Aussi come fame desvee
Se comançoit a descirer
Et ses chevos a detirer.
Ses chevos tire et ront ses dras,
Si se repasme a chascun pas,
Ne riens ne la puet conforter ;
Que son seignor an voit porter
Devant li an la biere mort,
Don ja ne cuide avoir confort ;
Por ce crioit a haute voiz.
L'eve beneoite et la croiz
Et li cierge aloient devant
Avuec les dames d'un covant,
Et li texte et li ançansier
Et li clerc, qui sont despansier
De feire la haute despanse,
A quoi la cheitive ame panse.


Mes sire Yvains oï les criz
Et le duel, qui ja n'iert descriz ;
Que nus ne le porroit descrivre,
Ne tes ne fu escriz an livre.
Et la processions passa,
Mes anmi la sale amassa
Antor la biere uns granz toauz ;
Que li sans chauz, clers et vermauz
Rissi au mort parmi la plaie.
Et ce fu provance veraie,
Qu'ancore estoit leanz sanz faille
Cil, qui feite avoit la bataille,
Et qui l'avoit mort et conquis.
Lors ont par tot cerchié et quis
Et reverchié et remüé
Tant que tuit furent tressüé
Et de l'angoisse et del tooil,
Qu'il orent por le sanc vermoil,
Qui devant aus fu degotez ;
Si fu mout feruz et botez
Mes sire Yvains la, ou il jut,
N'onques por ce ne se remut.
Et les janz plus et plus desvoient
Por les plaies, qui escrevoient,
Si se mervoillent, por quoi saingnent,
Ne ne sevent, a quoi s'an praingnent.
Et dit chascuns et cist et cist :
„Antre nos est cil, qui l'ocist,
Ne nos ne le veomes mie.
Ce est mervoille et deablie.“
Por ce tel duel par demenoit
La dame, qu'ele forsenoit
Et crioit come fors del san :
„Ha ! Des ! don ne trovera l'an
L'omecide, le traïtor,
Qui m'a ocis mon buen seignor ?
Buen ? Voire le meillor des buens !
Voirs Des, li torz an sera tuens,
S'einsi le leisses eschaper.
Autrui que toi n'an sai blasmer ;
Que tu le m'anbles a veüe.
Ains tes force ne fu veüe
Ne si lez torz, con tu me fes,
Que nes veoir tu ne me les
Celui, qui est si pres de moi.
Bien puis dire, quant je nel voi,
Que antre nos s'est ceanz mis
Ou fantosmes ou anemis,
S'an sui anfantosmee tote.
Ou il est coarz, si me dote :
Coarz est il, quant il me crient.
De grant coardise li vient,
Quant devant moi mostrer ne s'ose.
Ha ! fantosmes, coarde chose !
Por qu'ies vers moi acoardie,
Quant vers mon seignor fus hardie ?
Chose vainne, chose faillie,
Que ne t'ai ore an ma baillie !
Que ne te puis ore tenir !
Mes ce comant pot avenir,
Que tu mon seignor oceïs,
S'an traïson ne le feïs ?
Ja voir par toi conquis ne fust
Mes sire, se veü t'eüst ;
Qu'el monde son paroil n'avoit,
Ne Des ne hon ne l'i savoit,
N'il n'an i a mes nul de tes.
Certes, se tu fusses mortés,
N'osasses mon seignor atandre ;
Qu'a lui ne se pooit nus prandre.“

Vers 1243 à 1726
Einsi la dame se debat,
Einsi tot par li se conbat,
Einsi se tormante et confont.
Et ses janz avuec li refont
Si grant duel, que greignor ne pueent ;
Le cors an portent, si l'anfueent. . . .
Et tant ont quis et tribolé,
Que del querre sont tuit lassé,
Si le leissent tuit par enui,
Quant ne pueent veoir nelui,
Qui de rien an face a mescroire.
Et les nonains et li provoire
Orent ja fet tot le servise.
Repeirié furent de l'iglise
Et venu sor la sepouture. —
Mes de tot ice n'avoit cure
La dameisele de la chanbre.
De mon seignor Yvain li manbre,
S'est a lui venue mout tost
Et dist : „Biaus sire ! a mont grant ost
A sor vos ceste janz esté.
Mout ont par ceanz tanpesté
Et reverchié toz cez quachez
Plus menuëmant, que brachez
Ne va traçant perdriz ne quaille.
Peor avez eü sanz faille.“
„Par foi !“, fet il, „vos dites voir !
Ja ne cuidai si grant avoir.
Ancore, se il pooit estre,
Ou par pertuis ou par fenestre
Verroie volantiers la fors
La procession et le cors.“
Mes il n'avoit antancion
N'au cors n'a la procession ;
Qu'il vossist qu'il fussent tuit ars,
Si li eüst costé mil mars.
Mil mars ? Voire, par foi, trois mile.
Mes por la dame de la vile,
Que il voloit veoir, le dist.
Et la dameisele le mist
A une fenestre petite.
Quanqu'ele puet, vers lui s'aquite
De l'enor, qu'il li avoit feite.
Parmi cele fenestre agueite
Mes sire Yvains la bele dame,
Qui dist : „Biaus sire ! de vostre ame
Et Des merci si voiremant,
Come onques au mien esciant
Chevaliers sor sele ne sist,
Qui de rien nule vos vaussist !
De vostre enor, biaus sire chiers !
Ne fu onques nus chevaliers,
Ne de la vostre corteisie.
Largesce estoit la vostre amie,
Et hardemanz vostre conpainz.
An la conpaignie des sainz
Soit la vostre ame, biaus douz sire !“
Lors se dehurte et se descire
Trestot, quanquë as mains li vient.
A mout grant painne se detient
Mes sire Yvains, a quoi que tort,
Que les mains tenir ne li cort.
Mes la dameisele li prie
Et loe et comande et chastie
Come cortoise et de bon' eire,
Qu'il se gart de folie feire,
Et dit : „Vos estes ci mout bien.
Ne vos movez por nule rien
Tant que cist diaus soit abeissiez,
Et cez janz departir leissiez ;
Qu'il se departiront par tans.
Se vos contenez a mon sans
Si con je vos lo contenir,
Granz biens vos an porra venir.
Ci poez ester et seoir
Et anz et fors les janz veoir,
Qui passeront parmi la voie ;
Ne ja n'iert nus, qui ci vos voie,
S'i avroiz mout grant avantage.
Mes gardez vos de dire outrage ;
[1322a] Car qui se desroie et sormainne
[1322b] Et d'outrage feire se painne,
[1322c] Quant il an a et eise et leu,
[1322d] Je l'apel plus mauvés que preu.
Gardez, se vos pansez folie,
Que por ce ne la feites mie.
Li sages son fol pansé cuevre
Et met, s'il puet, le bien a oevre.
Or vos gardez donc come sages,
Que n'i metez la teste an gages ;
Que l'an n'an prandroit reançon.
Soiiez por vos an cusançon,
Et de mon consoil vos sovaingne !
Soiiez an pes tant que je vaingne ;
Que je n'os ci plus arester.
Je porroie tant demorer
Espoir, que l'an me mescrerroit
Por ce, que l'an ne me verroit
Avuec les autres an la presse,
S'an prandroie male confesse.“


Atant s'an part, et cil remaint,
Qui ne set, comant se demaint.
Del cors, qu'il voit que l'an anfuet,
Li poise, quant avoir n'an puet
Aucune chose, qu'il an port
Tesmoing, qu'il l'a conquis et mort,
Que mostrer puisse an aparant.
S'il n'an a tesmoing et garant,
Donc est il honiz an travers.
Tant par est Kes fel et pervers,
Plains de ranposnes et d'enui,
Que ja mes ne garroit a lui ;
Toz jorz mes l'iroit afitant
Et gas et ranposnes gitant,
Aussi come il fist l'autre jor.
Celes ranposnes a sejor
Li sont el cuer batanz et fresches,
Mes de son çucre et de ses bresches
Li radoucist novele Amors,
Qui par sa terre a fet son cors,
S'a tote sa proie acoillie.
Son cuer an mainne s'anemie,
S'aimme la rien, qui plus le het.
Bien a vangiee, et si nel set,
La dame la mort son seignor.
Vanjance an a prise greignor,
Qu'ele prandre ne l'an seüst,
S'Amors vangiee ne l'eüst,
Qui si doucemant le requiert,
Que par les iauz el cuer le fiert.
Et cist cos a plus grant duree,
Que cos de lance ne d'espee :
Cos d'espee garist et sainne
Mout tost, des que mires i painne,
Et la plaie d'Amors anpire,
Quant ele est plus pres de son mire.
Cele plaie a mes sire Yvains,
Dont il ne sera ja mes sains ;
Qu'Amors s'est tote a lui randue.
Les leus, ou ele iere espandue,
Va reverchant et si s'an oste :
Ne viaut avoir ostel ne oste
Se cestui non, et que preuz fet,
Quant de mauvés leu se retret,
Por ce qu'a lui tote se doint ;
Ne viaut qu'aillors et de li point,
Si cerche toz cez vils ostés.
C'est granz honte, qu'Amors est tes,
Et quant ele si mal se prueve,
Que el plus vil leu, qu'ele trueve,
Se herberge tot aussi tost,
Come an tot le meillor de l'ost.
Mes ore est ele bien venue,
Ci iert ele a enor tenue
Et ci li fet buen demorer.
Einsi se devroit atorner
Amors, qui si est haute chose,
Que mervoille est, comant ele ose
De honte an si vil leu desçandre.
Celui sanble, qui an la çandre
Et an la poudre espant son basme,
Et het enor et aimme blasme,
Et destanpre çucre de fiel,
Et mesle suie avueques miel.
Mes or n'a ele pas fet ceu,
Ainz s'est logiee an un franc leu,
Don nus ne li puet feire tort. —
Quant an ot anfoï le mort,
S'an partirent totes les janz.
Clers ne chevaliers ne serjanz
Ne dame n'i remest que cele,
Qui sa dolor mie ne cele.
Mes cele i remaint tote sole,
Qui sovant se prant a la gole
Et tort ses poinz et bat ses paumes
Et list an un sautier ses saumes,
Anluminé a letres d'or.
Et mes sire Yvains est ancor
A la fenestre, ou il l'esgarde,
Et come il plus s'an done garde,
Plus l'aimme et plus li abelist.
Ce qu'ele plore et qu'ele list,
Vossist qu'ele leissié eüst,
Et qu'a li parler li leüst.
An cest voloir l'a Amors mis,
Qui a la fenestre l'a pris.
Mes de son voloir se despoire ;
Car il ne puet cuidier ne croire,
Que ses voloirs puisse avenir,
Et dit : „Por fol me puis tenir,
Quant je vuel ce que ja n'avrai.
Son seignor a mort li navrai,
Et je cuit a li pes avoir ?
Par foi ! ne cuit mie savoir,
Qu'ele me het plus ore androit,
Que nule rien, et si a droit.
D'‚ore androit‘ ai je dit que sages ;
Que fame a plus de mil corages.
Celui corage, qu'ele a ore,
Espoir changera ele ancore, —
Ainz le changera sanz ‚espoir‘,
Si sui mout fos, qui m'an despoir.
Et Des li doint par tans changier !
Qu'estre m'estuet an son dangier
Toz jorz mes, des qu'Amors le viaut !
Qui Amor an gre ne requiaut,
Des que ele antor li l'atret,
Felenie et traïson fet,
Et je di (qui se viaut, si l'oie !),
Que n'an doit avoir bien ne joie.
Mes por ce ne perdrai je mie,
Ançois amerai m'anemie ;
Que je ne la doi pas haïr,
Se je ne vuel Amor traïr.
Ce qu'Amors viaut, doi je amer.
Et moi doit ele ami clamer ?
Oïl voir, por ce que je l'aim.
Et je m'anemie la claim,
Qu'ele me het, si n'a pas tort ;
Que ce, qu'ele amoit, li ai mort.
Et donc sui je ses anemis ?
Nenil certes, mes ses amis ;
Qu'onques rien tant amer ne vos.
Grant duel ai de ses biaus chevos,
Qui fin or passent, tant reluisent :
D'ire m'esprannent et aguisent,
Quant je li voi ronpre et tranchier ;
N'onques ne pueent estanchier
Les lermes, qui des iauz li chieent.
Totes cez choses me dessieent.
Atot ce qu'il sont plain de lermes,
Si que n'an est ne fins ne termes,
Ne furent onques si bel oel.
De ce qu'ele plore, me duel,
Ne de rien n'ai si grant destresce
Come de son vis, qu'ele blesce ;
Qu'il ne l'eüst pas desservi.
Onques si bien taillié ne vi
Ne si fres ne si coloré.
Et ce me par a acoré,
Que je li voi sa gorge estraindre.
Certes, ele ne se set faindre,
Qu'au pis, qu'ele puet, ne se face.
Et nus cristaus ne nule glace
N'est si clere ne si polie.
Des ! por quoi fet si grant folie
Et por quoi ne se blesce mains ?
Por quoi detort ses beles mains
Et fiert son piz et esgratine ?
Don ne fust ce mervoille fine
A esgarder, s'ele fust liee,
Quant ele est or si bele iriee ?
Oïl voir, bien le puis jurer :
Onques mes si desmesurer
An biauté ne se pot Nature ;
Que trespassee i a mesure.
Ou ele espoir n'i ovra onques ?
Comant poïst avenir donques ?
Don fust si granz biautez venue ?
Ja la fist Des de sa main nue,
Por Nature feire muser.
Tot son tans i porroit user,
S'ele la voloit contrefeire ;
Que ja n'an porroit a chief treire.
Nes Des, s'il s'an voloit pener,
N'i porroit, ce cuit, assener,
Que ja mes nule tel feïst
Por painne, que il i meïst.“


Einsi mes sire Yvains devise
Celi, qui de duel se debrise,
Ne mes ne cuit, qu'il avenist,
Que nus hon, qui prison tenist,
Tel con mes sire Yvains la tient,
Qui de la teste perdre crient,
Amast an si fole meniere,
Dont il ne fera ja proiiere
Ne autre por lui, puet cel estre.
Tant fu iluec a la fenestre,
Qu'il an vit la dame raler,
Et que l'an ot fet avaler
Anbedeus les portes colanz.
De ce fust uns autre dolanz,
Qui miauz amast sa delivrance,
Qu'il ne feïst la demorance.
Et il met autretant a oevre,
Se l'an les clot, con s'an les oevre.
Il ne s'an alast mie certes,
Se eles li fussent overtes,
Ne se la dame li donast
Congié et si li pardonast
La mort son seignor buenemant,
Si s'an alast seüremant ;
Qu'Amors et Honte le detienent,
Qui de deus parz devant li vienent.
Il est honiz, se il s'an va ;
Que ce ne crerroit nus hon ja,
Qu'il eüst einsi esploitié.
D'autre part a tel coveitié
De la bele dame veoir
Au mains, se plus n'an puet avoir,
Que de la prison ne li chaut ;
Morir viaut ainz que il s'an aut. —
Mes la dameisele repeire,
Qui li viaut conpaignie feire
Et solacier et deporter,
Et porchacier et aporter,
Quanqu'il voldra, a sa devise.
De l'amor, qui an lui s'est mise,
Le trova trespansé et vain,
Si li a dit : „Mes sire Yvain !
Quel siecle avez vos hui eü ?“
„Tel“, fet il, „qui mout m'a pleü.“
„Pleü ? Por De ! dites vos voir ?
Comant ? Puet donc buen siecle avoir,
Qui voit qu'an le quiert por ocirre,
S'il ne viaut sa mort ou desirre ?“
„Certes“, fet il, „ma douce amie,
Morir ne voldroie je mie,
Et si me plot mout tote voie
Ce que je vi, se Des me voie,
Et plest et pleira toz jorz mes.“
„Or leissomes trestot an pes“,
Fet ele ; „que bien sai antandre,
Ou ceste parole viaut tandre.
Ne sui si nice ne si fole,
Que bien n'antande une parole ;
Mes ore an venez aprés moi ;
Que je prandrai prochain conroi
De vos giter fors de prison.
Bien vos metrai a garison,
S'il vos plest, anuit ou demain.
Ore an venez, je vos an main.“
Et il respont : „Soiiez certainne,
Je n'istrai de ceste semainne
An larrecin ne an anblee.
Quant la janz iert tote assanblee
Parmi cez rues la defors,
Plus a enor m'an istrai lors,
Que je ne feroie nuitantre.“
A cest mot aprés li s'an antre
Dedanz la petite chanbrete.
La dameisele, qui fu brete,
Fu de lui servir an espans,
Si li fist creance et despans
De tot, quanquë il li covint.
Et quant leus fu, bien li sovint
De ce, que il li avoit dit,
Que mout li plot ce que il vit,
Quant par la sale le queroient
Cil qui ocirre le voloient.


La dameisele estoit si bien
De sa dame, que nule rien
A dire ne li redotast,
A quoi que la chose montast ;
Qu'ele estoit sa mestre et sa garde.
Mes por quoi fust ele coarde
De sa dame reconforter
Et de s'enor amonester ?
La premiere foiz a consoil
Li dist : „Dame ! mout me mervoil,
Que folemant vos voi ovrer.
Dame ! cuidiez vos recovrer
Vostre seignor por feire duel ?“
„Nenil“, fet ele, „mes mon vuel
Seroie je morte d'enui.“
„Por quoi ?“ — „Por aler aprés lui.“
„Aprés lui ? Des vos an deffande
Et aussi buen seignor vos rande,
Si come an est poesteïs.“
„Ains tel mançonge ne deïs ;
Qu'il ne me porroit si buen randre.“
„Meillor, se vos le volez prandre,
Vos randra il, sel proverai.“
„Fui ! tes ! Ja voir nel troverai.“
„Si feroiz, dame ! s'il vos siet.
Mes or dites, si ne vos griet :
Vostre terre qui deffandra,
Quant li rois Artus i vandra,
Qui doit venir l'autre semainne
Au perron et a la fontainne ?
Vos an avez eü message
De la Dameisele Sauvage,
Qui letres vos an anvea.
Ahi ! con bien les anplea !
Vos deüssiez or consoil prandre
De vostre fontainne deffandre,
Et vos ne finez de plorer !
N'i eüssiez que demorer,
S'il vos pleüst, ma dame chiere !
Que certes une chanberiere
Ne valent tuit, bien le savez,
Li chevalier, que vos avez.
Ja par celui, qui miauz se prise,
N'an iert escuz ne lance prise.
De jant mauveise avez vos mout,
Mes ja n'i avra si estout,
Qui sor cheval monter an ost ;
Et li rois vient a si grant ost,
Qu'il seisira tot sanz deffanse.“
La dame set mout bien et panse,
Que cele la consoille an foi ;
Mes une folor a an soi,
Que les autres fames i ont,
Et a bien pres totes le font,
Que de lor folies s'escusent
Et ce, qu'eles vuelent, refusent.
„Fui !“, fet ele, „ne dire mes !
Se je t'an oi parler ja mes,
Ja mar feras mes que t'an fuies !
Tant paroles, que trop m'enuies.“
„A buen eür“, fet ele, „dame !
Bien i pert, que vos estes fame,
Qui se corroce, quant ele ot
Nelui, qui bien feire li lot.“


Lors s'an parti, si la leissa ;
Et la dame se rapansa
Qu'ele avoit mout grant tort eü.
Mout vossist bien avoir seü,
Comant ele porroit prover,
Qu'an porroit chevalier trover
Meillor, qu'onques ne fu ses sire.
Mout volantiers li orroit dire,
Mes ele li a deffandu.
An cest voloir a atandu
Jusqu'a tant que ele revint.
Mes onques deffanse n'an tint,
Ainz li redit tot maintenant :
„Ha, dame ! est ce ore avenant,
Que si de duel vos ociëz ?
Por De ! car vos an chastiëz,
Sel leissiez seviaus non de honte.
A si haute dame ne monte,
Que duel si longuemant maintaingne.
De vostre enor vos ressovaingne
Et de vostre grant jantillesce !
Cuidiez vos, que tote proesce
Soit morte avuec vostre seignor ?
Çant aussi buen et çant meillor
An sont remés parmi le monde.“
„Se tu n'an manz, Des me confonde !
Et neporquant un seul m'an nome,
Qui et tesmoing de si prodome,
Con mes sire ot tot son aé.“
„Ja m'an savriiez vos mal gré,
Si vos an corroceriiez
Et m'an remenaceriiez.“
„Non ferai, je t'an asseür.“
„Ce soit a vostre buen eür,
Qui vos an est a avenir,
Se il vos venoit a pleisir,
Et Des doint ce, que il vos pleise !
Ne voi rien, por quoi je me teise ;
Que nus ne nos ot ne escoute.
Vos me tandroiz ja por estoute,
Mes je dirai bien, ce me sanble,
Quant dui chevalier sont ansanble
Venu as armes an bataille,
Li ques cuidiez vos, qui miauz vaille,
Quant li uns a l'autre conquis ?
Androit de moi doing je le pris
Au veinqueor. Et vos que feites ?“
„Il m'est avis, que tu m'agueites,
Si me viaus a parole prandre.“
„Par foi ! vos poez bien antandre,
Que je m'an vois parmi le voir,
Et si vos pruis par estovoir,
Que miauz vaut icil, qui conquist
Vostre seignor, que il ne fist.
Il le conquist et sel chaça
Par hardemant an jusque ça,
Si qu'il l'anclost an sa meison.“
„Ore oi“, fet ele, „desreison
La plus grant, qui onques fust dite.
Fui ! plainne de mal esperite,
Fui ! garce fole et enuieuse !
Ne dire ja mes tel oiseuse,
Ne ja mes devant moi ne vaingnes,
Por quoi de lui parole taingnes !“
„Certes, dame ! bien le savoie,
Que ja de vos gre n'an avroie,
Et jel vos dis mout bien avant.
Mes vos m'eüstes an covant,
Que mal gre ne m'an savriiez
Ne ja ire n'an avriiez.
Mal m'avez mon covant tenu,
Si m'est ore einsi avenu,
Que dit m'avez vostre pleisir,
Si ai perdu un buen teisir.“

Vers 1727 à 2328
Atant vers la chanbre retorne
La, ou mes sire Yvains sejorne,
Cui ele garde a mout grant eise ;
Mes n'i a chose, qui li pleise,
Quant la dame veoir ne puet ;
Et del plet, que cele li muet,
Ne se garde ne n'an set mot.
Mes la dame tote nuit ot
A li meïsme grant tançon ;
Qu'ele estoit an grant cusançon
De sa fontainne garantir,
Si se comance a repantir
De celi, qu'ele avoit blasmee
Et leidie et mesaesmee ;
Qu'ele est tote seüre et certe,
Que por loiier ne por desserte
Ne por amor, que a lui et,
Ne l'an mist ele onques an plet ;
Et plus aimme ele li que lui,
Ne sa honte ne son enui
Ne li loeroit ele mie ;
Car trop est sa leaus amie.
Ez vos ja la dame changiee
De celi, qu'ele ot leidangiee ;
Que ne cuide ja a nul fuer,
Qu'amer la doie de bon cuer.
Et celui, qu'ele ot refusé,
A mout leaumant escusé
Par reison et par droit de plet,
Qu'il ne li avoit rien forfet ;
Si se desresne tot einsi,
Con s'il fust venuz devant li.
Lors si comance a pleidoiier :
„Va !“ fet ele, „puez tu noiier,
Que par toi ne soit morz mes sire ?“
„Ce“, fet il, „ne puis je desdire,
Ainz l'otroi bien.“ — „Di donc, por quoi ?
Feïs le tu por mal de moi,
Por haïne ne por despit ?“
„Ja n'aie je de mort respit,
S'onques por mal de vos le fis.“
„Donc n'as tu rien vers moi mespris,
Ne vers lui n'eüs tu nul tort ;
Car, s'il poïst, il t'eüst mort.
Por ce mien esciant cuit gié,
Que j'ai bien et a droit jugié.“
Einsi par li meïsme prueve,
Que droit, san et reison i trueve,
Qu'an lui haïr n'a ele droit,
S'an dit ce, que ele voldroit,
Et par li meïsme s'alume
Aussi con la busche, qui fume,
Tant que la flame s'i est mise,
Que nus ne sofle ne atise.
Et s'or venoit la dameisele,
Ja desresneroit la querele,
Dont ele l'a tant pleidoiiee,
S'an a esté mout leidangiee.
Et ele revint par matin,
Si recomance son latin
La, ou ele l'avoit leissié.
Et cele tint le chief beissié,
Qui a mesfeite se savoit
De ce que leidie l'avoit ;
Mes or li voldra amander
Et del chevalier demander
Le non et l'estre et le linage ;
Si s'umelie come sage
Et dit : „Merci criër vos vuel
Del grant outrage et de l'orguel,
Que je vos ai dit come fole,
Si remandrai a vostre escole.
Mes dites moi, se vos savez,
Li chevaliers, don vos m'avez
Tenue an plet si longuemant,
Ques hon est il et de quel jant ?
Se il est tes, qu'a moi ataingne,
(Mes que de par lui ne remaingne,)
Je le ferai, ce vos otroi,
Seignor de ma terre et de moi.
Mes il le covandra si feire,
Qu'an ne puisse de moi retreire
Ne dire : „„C'est cele, qui prist
Celui, qui son seignor ocist.““
„En non De, dame ! einsi iert il.
Seignor avroiz le plus jantil
Et le plus franc et le plus bel,
Qui onques fust del ling Abel.“
„Comant a non ?“ — „Mes sire Yvains.“
„Par foi ! cist n'est mie vilains,
Ainz est mout frans, je le sai bien,
Si est fiz au roi Uriien.“
„Par foi, dame ! vos dites voir.“
„Et quant le porrons nos avoir ?“
„Jusqu'a cinc jorz.“ — „Trop tarderoit ;
Que mon vuel ja venuz seroit.
Vaingne anuit ou demain seviaus !“
„Dame ! ne cuit que nus oisiaus
Poïst an un jor tant voler.
Mes je i ferai ja aler
Un mien garçon, qui mout tost cort,
Qui ira bien jusqu'a la cort
Le roi Artu au mien espoir
Au mains jusqu'a demain au soir ;
Que jusque la n'iert il trovez.“
„Cist termes est trop lons assez.
Li jor sont lonc. Mes dites li,
Que demain au soir resoit ci
Et aut plus tost, que il ne siaut ;
Car, se bien esforcier se viaut,
Fera de deus jornees une.
Et anquenuit luira la lune,
Si reface de la nuit jor.
Et je li donrai au retor,
Quanqu'il voldra, que je li doingne.“
„Sor moi leissiez ceste besoingne ;
Que vos l'avroiz antre voz mains
Jusqu'a tierz jor a tot le mains.
Et andemantres manderoiz
Voz janz et si demanderoiz
Consoil del roi, qui doit venir.
Por la costume maintenir
De vostre fontainne deffandre,
Vos covandroit buen consoil prandre.
Et il n'i avra ja si haut,
Qui s'ost vanter, que il i aut.
Lors porroiz dire tot a droit,
Que mariër vos covandroit.
Uns chevaliers mout alosez
Vos requiert, mes vos ne l'osez
Prandre, s'il nel vos loent tuit.
Et ce praing je bien an conduit :
Tant les conois je a mauvés,
Que por chargier autrui le fes,
Dont il seroient trop chargié,
Vos an vandront trestuit au pié,
Et si vos an merciëront,
Que fors de grant painne seront.
Car, qui peor a de son onbre,
S'il puet, volantiers se desconbre
D'ancontre de lance ou de dart ;
Car c'est mauvés jeus a coart.“
Et la dame respont : „Par foi !
Einsi le vuel et si l'otroi,
Et je l'avoie ja pansé
Si con vos l'avez devisé,
Et tot einsi le ferons nos.
Mes ci por quoi demorez vos ?
Alez ! ja plus ne delaiiez,
Si feites tant que vos l'aiiez.
Je remandrai avuec mes janz.“
Einsi fina li parlemanz.
Et cele faint, qu'ele anvoit querre
Mon seignor Yvain an sa terre,
Si le fet chascun jor beignier
Et laver et aplanoiier.
Et avuec ce li aparoille
Robe d'escarlate vermoille
De ver forree atot la croie.
N'est riens, qu'ele ne li acroie,
Qui covaingne a lui acesmer :
Fermail d'or a son col fermer,
Ovré a pierres precïeuses,
Qui font les janz mout gracïeuses,
Et ceinturë et aumosniere,
Qui fu d'une riche seigniere.
Bien l'a del tot apareillié,
Et a sa dame a conseillié,
Que revenuz est ses messages,
Si a esploitié come sages.
„Comant ?“, fet ele, „Quant vandra
Mes sire Yvains ?“ — „Ceanz est ja.“
„Ceanz est il ? Vaingne donc tost
Celeemant et an repost,
Demantres qu'avuec moi n'est nus.
Gardez que n'an i vaingne plus ;
Car je harroie mout le quart.“
La dameisele a tant s'an part,
S'est venue a son oste arriere ;
Mes ne mostra mie a sa chiere
La joie, que ses cuers avoit,
Ainz dist, que sa dame savoit,
Qu'ele l'avoit leanz gardé,
Et dit : „Mes sire Yvains ! par De !
Ne m'i vaut mes neant celee.
Tant est de vos la chose alee,
Que ma dame la chose set,
Qui mout m'an blasme et mout m'an het
Et mout m'an a achoisonee.
Mes tel seürté m'a donee,
Que devant li vos puis conduire
Sanz rien grever et sanz rien nuire.
Ne vos grevera rien, ce croi,
Fors tant (que mantir ne vos doi,
Que je feroie traïson) :
Avoir vos viaut an sa prison,
Et s'i viaut si avoir le cors,
Que nes li cuers n'an soit defors.“
„Certes“, fet il, „ce vuel je bien,
Ce ne me grevera ja rien.
An sa prison vuel je bien estre.“
„Si seroiz vos, par la main destre,
Don je vos taing ! Ore an venez
Et a mon los vos contenez
Si hunblemant devant sa face,
Que male prison ne vos face.
Ne por el ne vos esmaiiez !
Ne cuit mie, que vos aiiez
Prison, qui trop vos soit grevainne.“
La dameisele einsi l'an mainne,
Si l'esmaië et rasseüre
Et parole par coverture
De la prison, ou il iert mis ;
Que sanz prison n'est nus amis.
Ele a droit, se prison le claimme ;
Que bien est an prison, qui aimme.


La dameisele par la main
An mainne mon seignor Yvain
La, ou il iert mout chier tenuz,
Si crient il estre mal venuz ;
Et s'il le crient, n'est pas mervoille.
Dessor une coute vermoille
Troverent la dame seant.
Grant peor, ce vos acreant,
Ot mes sire Yvains a l'antree
De la chanbre, ou il a trovee
La dame, qui ne li dist mot.
Et por ce plus grant peor ot,
Si fu de peor esbaïz,
Qu'il cuida bien estre traïz ;
Et s'estut loing cele part la,
Tant que la pucele parla
Et dist : „Cinc çanz dahez et s'ame,
Qui mainne an chanbre a bele dame
Chevalier, qui ne s'an aproche
Et qui n'a ne langue ne boche
Ne san, dont acointier se sache.“
A cest mot par le braz le sache,
Si li a dit : „Ça vos traiiez,
Chevaliers ! et peor n'aiiez
De ma dame, qu'ele vos morde,
Mes querez li pes et acorde.
Et j'an proierai avuec vos,
Que la mort Esclados, le Ros,
Qui fu ses sire, vos pardoint.“
Mes sire Yvains maintenant joint
Ses mains, si s'est a genouz mis
Et dist come verais amis :
„Dame ! ja voir ne criërai
Merci, ainz vos merciërai
De quanque vos me voldroiz feire ;
Que riens ne me porroit despleire.“
„Non, sire ? Et se je vos oci ?“
„Dame ! la vostre grant merci ;
Que ja ne m'an orroiz dire el.“
„Ains mes“, fet ele, „n'oï tel,
Que si vos metez a devise
Del tot an tot an ma franchise
Sanz ce, que ne vos an esforz.“
„Dame ! nule force si forz
N'est come cele sanz mantir,
Qui me comande a consantir
Vostre voloir del tot an tot.
Rien nule a feire ne redot,
Que moi vos pleise a comander.
Et se je pooie amander
La mort, don je n'ai rien mesfet,
Je l'amanderoie sanz plet.“
„Comant ?“, fet ele, „Or le me dites,
Si soiiez de l'amande quites,
Se vos de rien ne mesfeïstes,
Quant vos mon seignor oceïstes ?“
„Dame !“, fel il, „vostre merci,
Quant vostre sire m'assailli,
Quel tort oi je de moi deffandre ?
Qui autrui viaut ocirre ou prandre,
Se cil l'ocit, qui se deffant,
Dites, se de rien i mesprant ?“
„Nenil, qui bien esgarde a droit.
Et je cuit, que rien ne vaudroit,
Quant fet ocirre vos avroie.
Et ce mout volantiers savroie,
Don cele force puet venir,
Qui vos comande a consantir
Tot mon voloir sanz contredit.
Toz torz et toz mesfez vos quit.
Mes seez vos, si me contez,
Comant vos estes si dontez.“
„Dame !“, fet il, „la force vient
De mon cuer, qui a vos se tient ;
An cest voloir m'a mes cuers mis.“
„Et qui le cuer, biaus douz amis ?“
„Dame ! mi oel.“ — „Et les iauz qui ?“
„La granz biautez, que an vos vi.“
„Et la biautez qu'i a forfet ?“
„Dame ! tant que amer me fet.“
„Amer ? Et cui ?“ — „Vos, dame chiere.“
„Moi ?“ — „Voire“. — „Voir ? an quel meniere ?“
„An tel, que graindre estre ne puet,
An tel, que de vos ne se muet
Mes cuers, n'onques aillors nel truis,
An tel, qu'aillors panser ne puis,
An tel, que toz a vos m'otroi,
An tel, que plus vos aim que moi,
An tel, s'il vos plest, a delivre,
Que por vos vuel morir ou vivre.“
„Et oseriiez vos anprandre
Por moi ma fontainne a deffandre ?“
„Oïl voir, dame ! vers toz homes.“
„Sachiez donc, bien acordé somes.“
Einsi sont acordé briemant !
Et la dame ot son parlemant
Devant tenu a ses barons,
Et dit : „De ci nos an irons
An cele sale, ou mes janz sont,
Qui loé et conseillié m'ont
Por le besoing que il i voient ;
Que mari a prandre m'otroient.
Et jel ferai por le besoing :
Ci meïsmes a vos me doing ;
Qu'a seignor refuser ne doi
Buen chevalier et fil de roi.“


Ore a la dameisele fet,
Quanqu'ele voloit antreset.
Et mes sire Yvains est plus sire,
Qu'an ne porroit conter ne dire ;
Et la dame avuec li l'an mainne
An la sale, qui estoit plainne
De chevaliers et de serjanz.
Et mes sire Yvains fu si janz,
Qu'a mervoilles tuit l'esgarderent,
Et ancontre aus tuit se leverent,
Et tuit salüent et anclinent
Mon seignor Yvain et devinent :
„C'est cil, que ma dame prandra.
Dahez et, qui li deffandra ;
Qu'a mervoilles sanble prodome.
Certes, l'anpererriz de Rome
Seroit an lui bien mariëe.
Car l'eüst il ore afiëe
Et ele lui de nue main,
Si l'esposast hui ou demain !“
Einsi parloient tuit an ranc.
Au chief de la sale ot un banc,
Ou la dame s'ala seoir,
La, ou tuit la porent veoir.
Et mes sire Yvains sanblant fist,
Qu'a ses piez seoir se vossist,
Quant ele l'an leva amont,
Et de la parole semont
Son seneschal, que il la die,
Si qu'ele soit de toz oïe.
Lors comança li seneschaus,
Qui n'estoit ne restis ne baus.
„Seignor !“, fet il, „guerre nos sort.
N'est jorz, que li rois ne s'atort,
De quanquë il se puet haster,
Por venir noz terres gaster.
Einçois que la quinzainne past,
Sera trestot alé a gast,
Se buen mainteneor n'i a.
Quant ma dame se maria,
N'a mie aneor set anz parclos,
Si le fist ele par voz los.
Morz est ses sire, ce li poise.
N'a or de terre qu'une toise
Cil, qui tot cest païs tenoit
Et qui mout bien i avenoit.
C'est granz diaus, que po a vescu.
Fame ne set porter escu,
Ne ne set de lance ferir.
Mout amander et ancherir
Se puet de prandre un buen seignor.
Ains mes n'an ot mestier greignor !
Loez li tuit, que seignor praingne,
Ainz que la costume remaingne,
Qui an cest chastel a esté,
Plus de seissante anz a passé.“
A cest mot dïent tuit ansanble,
Que bien a feire lor ressanble,
Et trestuit jusqu'au pié li vienent.
De son voloir an grant la tienent ;
Si se fet proiier de son buen,
Tant que aussi con mangré suen
Otroie ce, qu'ele feïst,
Se chascuns li contredeïst,
Et dit : „Seignor ! des qu'il vos siet,
Cist chevaliers, qui lez moi siet,
M'a mout proiiee et mout requise.
An m'enor et an mon servise
Se viaut metre, et je l'an merci,
Et vos l'an merciëz aussi !
N'onques mes certes nel conui,
S'ai mout oï parler de lui.
Si hauz hon est, ce sachiez bien,
Con li fiz au roi Uriien.
Sanz ce, qu'il est de haut parage,
Est il de si grant vasselage
Et tant a corteisie et san,
Que desloer nel me doit l'an.
De mon seignor Yvain, ce cuit,
Avez bien oï parler tuit,
Et ce est il, qui me requiert.
Plus haut seignor, qu'a moi n'afiert,
Avrai au jor, que ce sera.“
Tuit dïent : „Ja ne passera
Cist jorz, se vos feites que sage,
Que n'aiiez fet le mariage.
Car mout est fos, qui se demore
De son preu feire une sole ore.“
Tant li prïent, que lor otroie
Ce, qu'ele feïst tote voie ;
Qu'Amors a feire li comande
Ce, don los et consoil demande ;
Mes a plus grant enor le prant,
Quant ele a le los de sa jant.
Et les proiieres rien n'i grievent,
Ainz li esmuevent et solievent
Le cuer a feire son talant.
Li chevaus, qui ne va pas lant,
S'esforce, quant an l'esperone.
Veant toz ses barons se done
La dame a mon seignor Yvain.
Par la main d'un suen chapelain
Prise a Laudine de Landuc,
La dame, qui fu fille au duc
Laudunet, dont an note un lai.
Le jor meïsme sanz delai
L'esposa et firent les noces.
Assez i ot mitres et croces ;
Car la dame i avoit mandez
Ses evesques et ses abez.
Mout i ot joie et mout leesce,
Mout i ot jant et mout richesce,
Plus que conter ne vos savroie,
Quant lonc tans pansé i avroie.
Miauz me vient teire, que po dire. —
Mes ore est mes sire Yvains sire,
Et li morz est toz obliëz.
Cil, qui l'ocist, est mariëz
An sa fame, et ansanble gisent,
Et les janz aimment plus et prisent
Le vif, qu'onques le mort ne firent.
A ses noces bien le servirent,
Qui durerent jusqu'a la voille,
Que li rois vint a la mervoille
De la fontainne et del perron,
Et avuec lui si conpaignon ;
Et trestuit cil de sa mesniee
Furent an cele chevauchiee ;
Qu'uns trestoz seus n'an fu remés.
Et si disoit mes sire Kes :
„Ahi ! qu'est ore devenuz
Yvains, quant il n'est ça venuz,
Qui se vanta aprés mangier,
Qu'il iroit son cosin vangier ?
Bien pert, que ce fu aprés vin.
Foïz s'an est, je le devin ;
Qu'il n'i osast venir por l'uel.
Mout se vanta de grant orguel.
Mout est hardiz, qui vanter s'ose
De ce, dont autre ne l'alose,
Ne n'a tesmoing de sa loange,
Se ce n'est par fausse losange.
Mout a antre mauvés et preu ;
Que li mauvés joste le feu
Dit de lui unes granz paroles,
Si tient totes les janz a foles,
Et cuide, que l'an nel conoisse.
Et li preuz avroit grant angoisse,
Se il ooit dire a autrui
Les proesces, qui sont an lui.
Neporquant certes bien m'acort
Au mauvés, qu'il n'a mie tort,
Se il se prise et il se vante ;
Qu'il ne trueve, qui por lui mante.
Se il nel dit, qui le dira ?
Tuit s'an teisent, nes li hira,
Qui des vaillanz crient le ban
Et les mauvés gietent au van.“
Einsi mes sire Kes parloit,
Et mes sire Gauvains disoit :
„Merci, mes sire Kes, merci !
Se mes sire Yvains n'est or ci,
Ne savez, quel essoine il a.
Onques voir tant ne s'avilla,
Qu'il deïst de vos vilenie
Tant come il a fet corteisie.“
„Sire !“, fet Kes, „et je m'an tes.
Ne m'an orroiz parler hui mes,
Des que je voi, qu'il vos enuie.“
Et li rois por veoir la pluie,
Versa de l'eve plain bacin
Sor le perron dessoz le pin,
Et plut tantost mout fondelmant.
Ne tarda mie longuemant,
Que mes sire Yvains sanz arest
Antra armez an la forest,
Et vint plus tost que les galos
Sor un cheval et gras et gros,
Fort et hardi et tost alant.
Et mes sire Kes ot talant,
Qu'il demanderoit la bataille ;
Car ques que fust la definaille,
Il voloit comancier toz jorz
Les batailles et les estorz,
Ou il i eüst grant corroz.
Le roi apele devant toz,
Que ceste bataille li lest.
„Kes !“, fet li rois, „des qu'il vos plest
Et devant toz l'avez rovee,
Ne vos doit pas estre veee.“
Kes l'an mercie, puis si monte.
S'or li puet feire un po de honte
Mes sire Yvains, liez an sera
Et mout volantiers li fera ;
Que bien le reconoist as armes.
L'escu a pris par les enarmes,
Et Kes le suen, si s'antresleissent,
Chevaus poingnent, les lances beissent,
Que il tenoient anpoigniees.
Un petit les ont aloigniees
Tant que par les quamois les tindrent,
Et a ce, que il s'antrevindrent,
De tes cos ferir s'angoissierent,
Que andeus les lances froissierent
Et vont jusqu'anz es poinz fandant.
Mes sire Yvains cop si puissant
Li dona, que par son la sele
A fet Kes la torneboele,
Et li hiaumes an terre fiert.
Plus d'enui feire ne li quiert
Mes sire Yvains, einçois desçant
A la terre et le cheval prant ;
S'an fu mout bel a tes i ot,
Et fu assez, qui dire sot :
„Ahi, ahi ! come or gisiez
Vos, qui les autres despisiez !
Et neporquant s'est il bien droiz,
Qu'an le vos pardoint ceste foiz
Por ce qu'ains mes ne vos avint.“
Antre tant devant le roi vint
Mes sire Yvains, et par le frain
Menoit le cheval an sa main
Por ce, que il li voloit randre ;
Si li dist : „Sire ! feites prandre
Cest cheval ; que je mesferoie,
Se rien del vostre retenoie.“
„Et qui estes vos ?“ fet li rois ;
„Ne vos conoistroie des mois,
Se je nomer ne vos ooie
Ou desarmé ne vos veoie.“
Lors s'est mes sire Yvains nomez,
S'an fu Kes de honte assomez
Et maz et morz et desconfiz,
Qu'il dist, qu'il s'an estoit foïz.
Et li autre mout lié an sont,
Qui de s'enor grant joie font.
Nes li rois grant joie an mena,
Et mes sire Gauvains an a
Çant tanz plus grant joie que nus ;
Que sa conpaignie amoit plus
Que conpaignie, qu'il eüst
A chevalier, que il seüst.
Et li rois li requiert et prie,
Se il li plest, que il li die,
Comant il avoit esploitié ;
Car mout avoit grant coveitié
De savoir tote s'avanture ;
De voir dire mout le conjure.
Et il lor a trestot conté
Et le servise et la bonté,
Que la dameisele li fist ;
Onques de mot n'i antreprist,
Ne rien nule n'i oblia.
Et aprés ce le roi pria,
Que il et tuit si chevalier
Venissent o lui herbergier ;
Qu'enor et joie li feroient,
Quant o lui herbergié seroient.
Et li rois dit, que volantiers
Li feroit huit jorz toz antiers
Enor et joie et conpaignie.
Et mes sire Yvains l'an mercie,
Ne de demore plus n'i font.
Maintenant montent, si s'an vont
Vers le chastel la droite voie.
Et mes sire Yvains an anvoie
Devant la rote un escuiier,
Qui portoit un faucon gruiier,
Por ce, que il ne sospreïssent
La dame, et que ses janz feïssent
Contre le roi ses meisons beles.
Quant la dame oï les noveles,
Del roi, qui vient, s'an a grant joie.
N'i a nul, qui la novele oie,
Qui n'an soit liez et qui ne mont.
Et la dame toz les semont
Et prie, qu'ancontre lui voisent ;
Et il ne tancent ne ne noisent ;
Que de feire sa volanté
Estoient tuit antalanté.

Vers 2329 à 2773
Ancontre le roi de Bretaingne
S'an vont sor granz chevaus d'Espaingne,
Si salüent mout hautemant
Le roi Artu premieremant
Et puis sa conpaignie tote.
„Bien vaingne“, font il, „ceste rote,
Qui de si prodomes est plainne !
Beneoiz soit cil, qui les mainne
Et qui si buens ostes nos done !“
Contre le roi li chastiaus tone
De la joie, que l'an i fet.
Li drap de soie sont fors tret
Et estandu a paremant,
Et des tapiz font pavemant
Et par les rues les estandent
Contre le roi, que il atandent ;
Et refont un autre aparoil ;
Que por la chalor del soloil
Cuevrent les rues de cortines.
Li sain, li cor et les buisines
Font le chastel si ressoner,
Que l'an n'i oïst De toner.
Contre lui dancent les puceles,
Sonent flaütes et fresteles,
Timbre, tabletes et tabor.
D'autre part refont lor labor
Li legier bacheler, qui saillent ;
Trestuit de joie se travaillent.
Et a ceste joie reçoivent
Le roi, si con feire le doivent.
Et la dame rest fors issue
D'un drap anperial vestue,
Robe d'ermine tote fresche,
Sor son chief une garlandesche
Tote de rubiz atiriee,
Ne n'ot mie la chiere iriee,
Ainz l'ot si gaie et si riant,
Qu'ele estoit au mien esciant
Plus bele que nule deesse.
Antor li fu la presse espesse,
Et disoient trestuit a tire :
„Bien vaingne li rois et li sire
Des rois et des seignors del monde !“
Ne puet estre, qu'a toz responde
Li rois, qui vers lui voit venir
La dame a son estrier tenir,
Et ce ne vost il pas atandre,
Ainz se hasta mout de desçandre,
Si desçandi lués, qu'il la vit.
Et ele le salue et dit :
„Bien vaingne par çant mile foiz
Li rois, mes sire, et beneoiz
Soit mes sire Gauvains, ses niés.“
„Vostre janz cors et vostre chiés,“
Fet li rois, „bele creature !
Et grant joie et buene avanture !“
Puis l'anbraça parmi les flans
Li rois come jantis et frans,
Et ele lui tot a plain braz.
Des autres parole ne faz,
Comant ele les conjoï ;
Mes onques nus parler n'oï
De nule jant tant conjoïe,
Tant enoree et tant servie.
De la joie assez vos contasse,
Se ma parole n'i gastasse ;
Mes solemant de l'acointance
Vuel feire une brief remanbrance,
Qui fu feite a privé consoil
Antre la lune et le soloil.
Savez, de cui je vos vuel dire ?
Cil, qui des chevaliers fu sire
Et qui sor toz fu renomez,
Doit bien estre solauz clamez.
Por mon seignor Gauvain le di ;
Que de lui est tot autressi
Chevalerie anluminee,
Con li solauz la matinee
Oevre ses rais et clarté rant
Par toz les leus, ou il s'espant.
Et de celi refaz la lune,
Dont il ne puet estre que une
De grant san et de corteisie.
Et neporuec je nel di mie
Solemant por son buen renon,
Mes por ce, que Lunete a non.


La dameisele ot non Lunete,
Et fu une avenanz brunete,
Tres sage et veziiee et cointe.
A mon seignor Gauvain s'acointe,
Qui mout la prisë et mout l'aimme,
Et por ce s'amie la claimme,
Qu'ele avoit de mort garanti
Son conpaignon et son ami,
Si li ofre mout son servise.
Et ele li conte et devise,
A con grant painne ele conquist
Sa dame, tant que ele prist
Mon seignor Yvain a mari,
Et comant ele le gari
Des mains a çaus, qui le queroient ;
Antre aus estoit, si nel veoient.
Mes sire Gauvains mout se rist
De ce, qu'ele li conte, et dist :
„Ma dameisele ! je vos doing
Et a mestier et sanz besoing
Un tel chevalier con je sui.
Ne me changiez ja por autrui,
Se amander ne vos cuidiez.
Je sui vostrë, et vos soiiez
D'ore an avant ma dameisele !“
„Vostre merci, sire !“ fet ele.
Einsi cil dui s'antracointoient,
Et li autre s'antredonnoient :
Car dames i ot tes nonante,
Don chascune estoit bele et jante
Et noble et cointe, preuz et sage,
Dameisele de haut parage ;
Si s'i pooient solacier
Et d'acoler et de beisier
Et de parler et de veoir
Et de delez eles seoir :
Itant an orent il au mains.
Ore a feste mes sire Yvains
Del roi, qui avuec lui demore.
Et la dame tant les enore,
Chascun par soi et toz ansanble,
Que tes fos i a, cui il sanble,
Que d'amor vaingnent li atret
Et li sanblant, qu'ele lor fet.
Et çaus puet l'an nices clamer,
Qui cuident, que les vuelle amer,
Quant une dame est si cortoise,
Qu'a un maleüreus adoise,
Si li fet joie et si l'acole.
Fos est liez de bele parole,
Si l'a an mout tost amusé. —
A grant joie ont lor tans usé
Trestote la semainne antiere :
Deduit de bois et de riviere
I ot mout, qui le vost avoir.
Et qui vost la terre veoir,
Que mes sire Yvains ot conquise
An la dame, que il ot prise,
Si se repot aler esbatre
Ou deus liues ou trois ou quatre
Par les chastiaus d'iluec antor.
Quant li rois ot fet son sejor,
Tant qu'il n'i vost plus arester,
Si refist son oirre aprester.
Mes il avoient la semainne
Trestuit proiié et mise painne
Au plus, qu'il s'an porent pener,
Que il an poïssent mener
Mon seignor Yvain avuec aus.
„Comant ? Seroiz vos or de çaus“,
Ce disoit mes sire Gauvains,
„Qui por lor fames valent mains ?
Honiz soit de sainte Marie,
Qui por anpirier se marie !
Amander doit de bele dame,
Qui l'a a amie ou a fame,
Ne n'est puis droiz, que ele l'aint,
Que ses pris et ses los remaint.
Certes, ancor seroiz iriez
De s'amor, se vos anpiriez ;
Que fame a tost s'amor reprise,
Ne n'a pas tort, s'ele desprise
Celui, qui de neant anpire,
Quant il est del reaume sire.
Or primes doit vostre pris croistre !
Ronpez le frain et le chevoistre,
S'irons tornoiier moi et vos,
Que l'an ne vos apiaut jalos.
Or ne devez vos pas songier,
Mes les tornoiemanz ongier,
Anprandre estorz et fort joster,
Que que il vos doie coster !
Assez songe, qui ne se muet.
Certes, venir vos an estuet ;
Que je serai an vostre ansaingne.
Gardez, que an vos ne remaingne,
Biaus conpainz ! nostre conpaignie ;
Qu'an moi ne faudra ele mie.
Mervoille est, comant an a cure
De l'eise, qui toz jorz li dure.
Biens adoucist par delaiier,
Et plus est buens a essaiier
Uns petiz biens, quant il delaie,
Qu'uns granz, que l'an adés essaie.
Joie d'amor, qui vient a tart,
Sanble la vert busche qui art,
Qui de tant rant plus grant chalor
Et plus se tient an sa valor,
Con plus se tient a alumer.
L'an puet tel chose acostumer,
Qui mout est grevainne a retreire ;
Quant an le viaut, nel puet an feire.
Et por ce ne le di je mie,
Se j'avoie si bele amie,
Con vos avez, sire conpainz !
Foi, que je doi De et ses sainz,
Mout a anviz la leisseroie !
Mien esciant fos an seroie.
Mes tes consoille bien autrui,
Qui ne savroit conseillier lui,
Aussi con li preecheor,
Qui sont desleal tricheor :
Ansaingnent et dïent le bien,
Dont il ne vuelent feire rien.“


Mes sire Gauvains tant li dist
Ceste chose et tant li requist,
Qu'il creanta, qu'il le diroit
A sa fame et si s'an iroit,
S'il an puet le congié avoir.
Ou face folie ou savoir,
Ne leira, que congié ne praingne
De retorner an la Bretaingne.
La dame an a a consoil treite,
Qui del congié pas ne se gueite,
Si li dist : „Ma tres chiere dame !
Vos, qui estes mes cuers et m'ame,
Mes biens, ma joie et ma santez,
Une chose me creantez
Por vostre enor et por la moie !“
La dame tantost li otroie,
Qui ne set, qu'il viaut demander,
Et dit : „Biaus sire ! comander
Me poez, quanque buen vos iert.“
Maintenant congié li requiert
Mes sire Yvains, de convoiier
Le roi et d'aler tornoiier,
Que l'an ne l'apiaut recreant.
Et ele dit : „Je vos creant
Le congié jusqu'a un termine ;
Mes l'amors devandra haïne,
Que j'ai a vos, seürs soiiez,
Certes, se vos trespassiiez
Le terme, que je vos dirai.
Sachiez que ja n'an mantirai :
Se vos mantez, je dirai voir.
Se vos volez m'amor avoir
Et de rien nule m'avez chiere,
Pansez de revenir arriere
A tot le mains jusqu'a un an
Huit jorz aprés la saint Jehan :
Hui an cest jor sont les huitaves.
De m'amor seroiz maz et haves,
Se vos n'estes a icel jor
Ceanz avuec moi a sejor.“


Mes sire Yvains plore et sospire
Si fort, qu'a painnes li puet dire :
„Dame ! cist termes est trop lons.
Se je pooie estre colons
Totes les foiz, que je voldroie,
Mout sovant avuec vos seroie.
Et je pri De que, se lui plest,
Ja tant demorer ne me lest.
Mes tes cuide mout tost venir,
Qui ne set, qu'est a avenir.
Et je ne sai, que m'avandra,
Se essoines me detandra
De malage ne de prison ;
S'avez de tant fet mesprison,
Que vos n'an avez mis defors
Seviaus l'essoine de mon cors.“
„Sire !“, fet ele, „et je l'i met.
Et neporquant bien vos promet,
Que, se Des de mort vos deffant,
Nus essoines ne vos atant
Tant con vos sovandra de moi.
Mes or metez an vostre doi
Cest mien anel, que je vos prest.
Et de la pierre, ques ele est,
Vos dirai je tot an apert :
Prison ne tient ne sanc ne pert
Nus amanz verais et leaus,
Ne avenir ne li puet maus,
Mes qu'il le port et chier le taingne
Et de s'amie li sovaingne,
Einçois devient plus durs que fers.
Cil vos iert escuz et haubers.
Et onques mes a chevalier
Ne le vos prester ne baillier,
Mes par amor le vos doing gié.“
Ore a mes sire Yvains congié,
S'ont mout ploré au congié prandre. —
Et li rois ne vost plus atandre
Por rien, qu'an dire li seüst,
Ainz li tarda, qu'an lor eüst
Tost les palefroiz amenez
Apareilliez et anfrenez.
Des qu'il le vost, mout fu tost fet :
Li palefroi lor sont fors tret,
Si n'i a mes que del monter.
Ne sai, que vos doie conter,
Comant mes sire Yvains s'an part,
Et des beisiers, qu'an li depart,
Qui furent de lermes semé
Et de douçor anbaussemé.
Et del roi que vos conteroie,
Comant la dame le convoie
Et ses puceles avuec li
Et si chevalier autressi ?
Trop i feroie grant demore.
La dame, por ce qu'ele plore,
Prie li rois de remenoir
Et de raler a son menoir.
Tant li pria qu'a mout grant painne
S'an retorne, sa jant an mainne.


Mes sire Yvains mout a anviz
S'est de la dame departiz
Einsi, que li cuers ne se muet.
Li rois le cors mener an puet,
Mes del cuer n'an manra il point ;
Car si se tient et si se joint
Au cuer celi, qui se remaint,
Qu'il n'a pooir, que il l'an maint.
Des que li cors est sanz le cuer,
Donc ne puet il vivre a nul fuer ;
Et se li cors sanz le cuer vit,
Tel mervoille nus hon ne vit.
Ceste mervoille est avenue ;
Qu'il a la vie retenue
Sanz le cuer, qui estre i soloit ;
Que plus siure ne le voloit.
Li cuers a buene remenance,
Et li cors vit an esperance
De retorner au cuer arriere,
† S'a fet cuer d'estrange meniere
D'esperance, qui mout sovant
Traïst et fausse de covant.
Ja, ce cuit, l'ore ne savra,
Qu'esperance traï l'avra ;
Car se il un seul jor trespasse
Del terme, qu'il ont pris a masse,
Mout a anviz trovera mes
A sa dame triues ne pes.
Je cuit, qu'il le trespassera ;
Car departir nel leissera
Mes sire Gauvains d'avuec lui ;
Car as tornois s'an vont andui
Par toz les leus, ou l'an tornoie.
Et li anz passe tote voie,
Sel fist si bien mes sire Yvains
Tot l'an, que mes sire Gauvains
Se penoit de lui enorer
Et si le fist tant demorer,
Que trestoz li anz fu passez
Et de l'autre an aprés assez,
Tant que a la miaost vint,
Que li rois cort a Cestre tint,
Et furent la voille devant
Revenu d'un tornoiemant,
Ou mes sire Yvains ot esté,
S'an ot tot le pris aporté.
Et dit li contes, ce me sanble,
Que li dui conpaignon ansanble
Ne vostrent an vile desçandre,
Ainz firent lor paveillon tandre
Fors de la vile et cort i tindrent ;
Qu'onques a cort de roi ne vindrent,
Einçois vint li rois a la lor ;
Qu'avuec aus furent li meillor
Des chevaliers et toz li plus.
Antre aus seoit li rois Artus,
Quant Yvains tant ancomança
A panser, que des lors an ça,
Que a sa dame ot congié pris,
Ne fu tant de panser sospris
Con de celui ; car bien savoit,
Que covant manti li avoit
Et trespassez estoit li termes.
A grant painne tenoit ses lermes,
Mes honte li feisoit tenir.
Tant pansa, que il vit venir
Une dameisele a droiture,
Et venoit mout grant anbleüre
Sor un palefroi noir bauçant.
Devant le paveillon desçant,
Ne nus ne fu a son desçandre ;
Que nus n'ala son cheval prandre.
Et lués, que ele pot veoir
Le roi, si leissa jus cheoir
Son mantel, et desafublee
S'an est el paveillon antree
Et tres devant le roi venue,
Si dist que sa dame salue
Le roi et mon seignor Gauvain
Et toz les autres fors Yvain,
Le desleal, le traïtor,
Le mançongier, le jeingleor,
Qui l'a leissiee et deceüe.
„Bien a sa jangle aparceüe,
Qui se feisoit verais amerre,
S'estoit fel, soduianz et lerre.
Ma dame a cist lerre soduite,
Qui n'estoit de nul mal recuite,
Ne ne cuidoit pas a nul fuer,
Qu'il li deüst anbler son cuer.
Cil n'anblent pas les cuers, qui aimment,
Si a tes, qui larrons les claimment,
Qui an amor vont faunoiant
Et si n'an sevent tant ne quant.
Li amis prant le cuer s'amie
Einsi, qu'il ne li anble mie,
Ainz le garde, que ne li anblent
Larron, qui prodome ressanblent.
Et cil sont larron ipocrite
Et traïtor, qui metent luite
As cuers anbler, dont aus ne chaut ;
Mes li amis, quel part qu'il aut,
Le tient chier et si le raporte.
Mes Yvains a ma dame morte ;
Qu'ele cuidoit, qu'il li gardast
Son cuer et si li raportast,
Einçois que fust passez li anz.
Yvains ! mout fus ore oblianz ;
Qu'il ne te pot ressovenir,
Que tu deüsses revenir
A ma dame jusqu'a un an.
Jusqu'a la feste saint Jehan
Te dona ele de respit,
Et tu l'eüs an tel despit,
Qu'onques puis ne t'an remanbra.
Ma dame paint an sa chanbre a
Trestoz les jorz et toz les tans ;
Car qui aimme, est an grant porpans,
N'onques ne puet prandre buen some,
Mes tote nuit conte et assome
Les jorz, qui vienent et qui vont.
Sez tu, come li amant font ?
Content le tans et la seison.
N'est pas venue sanz reison
Sa conplainte ne devant jor,
Si ne di je rien por clamor,
Mes tant di, que traïz nos a,
Qui a ma dame t'esposa.
Yvains ! n'a mes cure de toi
Ma dame, ainz te mande par moi,
Que ja mes vers li ne revaingnes
Ne son anel plus ne detaingnes.
Par moi, que ci an presant vois,
Te mande, que tu li anvois.
Rant li ! car randre le t'estuet.“

Yvains respondre ne li puet,
Que sans et parole li faut.
Et la dameisele avant saut,
Si li oste l'anel del doi,
Puis si comande a De le roi
Et toz les autres fors celui,
Cui ele leisse an grant enui. —
Et ses enuiz tot adés croist :
Quanquë il ot, tot li ancroist,
Et quanque il voit, tot li enuie.
Mis se voldroit estre a la fuie
Toz seus an si sauvage terre,
Que l'an ne le seüst, ou querre,
N'ome ne fame n'i eüst,
Ne nus de lui rien ne seüst
Ne plus, que s'il fust an abisme.
Ne het tant rien con lui meïsme,
Ne ne set, a cui se confort
De lui, qu'il meïsmes a mort :
Mes ainz voldra le san changier,
Que il ne se puisse vangier
De lui, qui joie s'est tolue.
D'antre les barons se remue ;
Qu'il crient antre aus issir del san.
Et de ce ne se gardoit l'an,
Si l'an leissierent seul aler.
Bien sevent, que de lor parler
Ne de lor siecle n'a il soing.
Et il va tant, que il fu loing
Des tantes et des paveillons.
Lors li monta uns torbeillons
El chief si granz, que il forsane,
Lors se descire et se depane
Et fuit par chans et par arees
Et leisse ses janz esgarees,
Qui se mervoillent, ou puet estre.
Querant le vont par trestot l'estre,
Par les ostés as chevaliers
Et par haies et par vergiers,
Sel quierent la, ou il n'est pas.
Fuiant s'an va plus que le pas,
Tant qu'il trova delez un parc
Un garçon, qui tenoit un arc
Et cinc saietes barbelees,
Qui mout ierent tranchanz et lees,
S'ot tant de san, que au garçon
Est alez tolir son arçon
Et les saietes qu'il tenoit.
Por ce mes ne li sovenoit
De nule rien, qu'il eüst feite.
Les bestes par le bois agueite,
Si les ocit et si manjue
La veneison trestote crue.
Et tant conversa el boschage
Come hon forsené et sauvage,
Qu'une meison a un hermite
Trova mout basse et mout petite,
Et li hermites essartoit.
Quant vit celui, qui nuz estoit,
Bien pot savoir sanz nul redot,
Qu'il n'avoit mie le san tot ;
Et si fist il, tres bien le sot.
De la peor, que il an ot,
Se feri an sa meisonete.
De son pain et de s'eve nete
Par charité prist li prodon,
Si li mist fors de sa meison
Dessor une fenestre estroite.
Et cil vient la, qui mout covoite
Le pain, si le prant et s'i mort.
Ne cuit, que onques de si fort
Ne de si aspre eüst gosté.
N'avoit mie cinc souz costé
Li sestiers, don fu fez li pains,
Qui plus iere egres que levains,
D'orge pestriz atot la paille,
Et avuec ce iere il sanz faille
Moisiz et ses come une escorce.
Mes li fains l'angoisse et esforce,
Tant que le pout li sot li pains ;
Qu'a toz mangiers est sausse fains
Bien destanpree et bien confite.
Tot manja le pain a l'ermite
Mes sire Yvains, que buen li sot,
Et but de l'eve froide au pot.
Quant mangié ot, si se refiert
El bois, et cers et biches quiert.
Et li buens hon dessoz son toit
Prie De, quant aler l'an voit,
Qu'il le deffande et qu'il le gart,
Que mes ne vaingne cele part.
Mes n'est riens, tan po de san et,
Que an leu, ou l'an bien li fet,
Ne revaingne mout volantiers.
Puis ne passa uns jorz antiers,
Tant come il fu an cele rage,
Que aucune beste sauvage
Ne li aportast a son huis.
Iceste vie mena puis,
Et li buens hon s'antremetoit
De l'escorchier et si metoit
Assez de la veneison cuire,
Et li pains et l'eve an la buire
Estoit toz jorz sor la fenestre
Por l'ome forsené repestre ;
S'avoit a mangier et a boivre
Veneison sanz sel et sanz poivre
Et eve froide de fontainne.
Et li buens hon estoit an painne
Des cuirs vandre et d'acheter pain
D'orge ou d'avainne ou d'autre grain,
S'ot puis tote sa livreison,
Pain a planté et veneison,
Qui li dura tant longuemant,
Qu'un jor le troverent dormant
An la forest deus dameiseles
Et une lor dame avuec eles,
De cui mesniee eles estoient.
Vers l'ome nu, que eles voient,
Cort et desçant l'une des trois,
Mes mout le regarda, einçois
Que rien nule sor lui veïst,
Qui reconoistre li feïst ;
Si l'avoit ele tant veü,
Que tost l'eüst reconeü,
Se il fust de si riche ator,
Come il avoit esté maint jor.
Au reconoistre mout tarda
Et totes voies l'esgarda,
Tant qu'an la fin li fu avis
D'une plaie, qu'il ot el vis,
Qu'une tel plaie el vis avoit
Mes sire Yvains ; bien le savoit ;
Qu'ele l'avoit sovant veüe.
Par la plaie s'est parceüe,
Que ce est il, de rien n'an dote ;
Mes de ce se mervoille tote,
Comant ce li est avenu,
Que si l'a trové povre et nu.
Mout s'an saingne et mout s'an mervoille,
Mes ne le bote ne n'esvoille,
Ainz prant son cheval, si remonte,
Et vient as autres, si lor conte
S'avanture tote an plorant.
Ne sai, qu'alasse demorant
A conter le duel, qu'ele an fist ;
Mes plorant a sa dame dist :
„Dame ! je ai Yvain trové,
Le chevalier miauz esprové
Del monde et le miauz antechié.
Mes je ne sai, par quel pechié
Est au franc home mescheü.
Espoir aucun duel a eü,
Qui le fet einsi demener ;
Qu'an puet bien de duel forsener.
Et savoir et veoir puet l'an,
Qu'il n'est mie bien an son san ;
Que ja voir ne li avenist,
Que si vilmant se contenist,
Se il n'eüst le san perdu.
Car li eüst or Des randu
Le san au miauz, qu'il eüst onques,
Et puis si li pleüst adonques,
Qu'il remassist an vostre aïe !
Car trop vos a mal anvaïe
Li cuens Aliers, qui vos guerroie.
La guerre de vos deus verroie
A vostre grant enor finee,
Se Des si buene destinee
Vos donoit, qu'il le remeïst
An son san, si s'antremeïst
De vos eidier a cest besoing.“
La dame dist : „Or n'aiiez soing !
Que certes, se il ne s'an fuit,
A l'aïe de De, ce cuit,
Li osterons nos de la teste
Tote la rage et la tanpeste.
Mes tost aler nos an covient ;
Car d'un oignemant me sovient,
Que me dona Morgue, la sage,
Et si me dist, que nule rage
N'est an teste, que il n'an ost.“
Vers le chastel s'an vont tantost,
Qui seoit pres, qu'il n'i ot pas
Plus de demie liue un pas,
As liues, qui el païs sont ;
Car a mesure des noz font
Les deus une, les quatre deus.
Et cil remest dormant toz seus,
Et cele ala l'oignemant querre.
La dame un suen escrin desserre,
S'an tret la boiste et si la charge
A la dameisele, et trop large
Li prie, que ele n'an soit ;
Les tanples et le front l'an froit ;
Qu'aillors point metre n'an besoingne.
Les tanples solement l'an oingne
Et le remenant bien li gart ;
Qu'il n'a point de mal autre part
Fors que solemant el cervel.
Robe veire, cote et mantel
Li fet porter de soie an grainne.
Cele li porte et si li mainne
An destre un palefroi mout buen.
Et avuec ce i met del suen
Chemise et braies deliiees
Et chauces nueves bien tailliees.
Atot ice tres tost s'an va :
Ancor celui dormant trova
La, ou ele l'avoit leissié.
Ses chevaus met an un pleissié,
Ses atache et lie mout fort
Et puis s'an vient la, ou cil dort,
Atot la robe et l'oignemant ;
Et fet mout tres grant hardemant,
Que del forsené tant s'aproche,
Qu'ele le menoie et atoche,
Et prant l'oignemant, si l'an oint,
Tant come an la boiste an a point,
Et sa garison tant covoite,
Que de l'oindre par tot esploite ;
Si le met trestot an despanse,
Que ne li chaut de la deffanse
Sa dame, ne ne l'an sovient.
Plus an i met, qu'il ne covient,
Mes bien, ce li est vis, l'anploie.
Les tanples et le front l'an froie
Et tot le cors jusqu'a l'artoil.
Tant li froia au chaut soloil
Les tanples et trestot le cors,
Que del cervel li issi fors
La rage et la melancolie.
Mes del cors oindre fist folie ;
Qu'il ne l'an estoit nus mestiers.
S'il an i eüst cinc sestiers,
S'eüst ele autel fet, ce cuit.
La boiste an porte, si s'an fuit,
Si s'est vers ses chevaus reposte.
Mes la robe mie n'an oste
Por ce, que, se Des le ravoie,
Viaut, qu'apareilliee la voie
Et qu'il la praingne et qu'il s'an veste.
Deriere un grant chasne s'areste
Tant que cil ot dormi assez,
Qui fu gariz et respassez,
Et rot son san et son memoire.
Mes nuz se voit come un ivoire,
S'a grant honte, et plus grant eüst,
Se il s'avanture seüst ;
Mes n'an set plus, que nuz se trueve.
Devant lui voit la robe nueve,
Si se mervoille a desmesure,
Comant et par quel avanture
Cele robe estoit la venue ;
Mes de sa char, que il voit nue,
Est trespansez et esbaïz,
Et dit, que morz est et traïz,
S'einsi l'a trové ne veü
Riens nule, qui l'et coneü.
Et tote voie si se vest
Et regarde par la forest,
S'il verroit nul home venir.
Lever se cuide et sostenir,
Mes ne puet tant, qu'aler s'an puisse.
Mestiers li est, qu'aïe truisse,
Qui li aït et qui l'an maint.
Car si l'a ses granz maus ataint,
Qu'a painnes puet sor piez ester.
Or n'i viaut mes plus arester
La dameisele, ainz est montee
Et est par delez lui alee,
Si con s'ele ne l'i seüst.
Et cil, qui grant mestier eüst
D'aïe, ne li chaussist, quel,
Qui le menast jusqu'a ostel,
Tant que il refust an sa force,
De li apeler mout s'esforce.
Et la dameisele autressi
Vet regardant anviron li,
Con s'ele ne sache, qu'il a.
Esbaïe va ça et la ;
Que droit vers lui ne viaut aler.
Et cil comance a rapeler :
„Dameisele ! de ça ! de ça !“
Et la dameisele adreça
Vers lui son palefroi anblant.
Cuidier li fist par tel sanblant,
Qu'ele de lui rien ne savoit,
N'onques mes veü ne l'avoit ;
Et san et corteisie fist.
Quant devant lui fu, si li dist :
„Sire chevaliers ! que volez,
Qui a tel besoing m'apelez ?“
„Ha !“ fet il, „dameisele sage !
Trovez me sui an cest boschage,
Je ne sai, par quel mescheance.
Por De et por vostre creance
Vos pri, que an toz guerredons
Me prestoiz ou donoiz an dons
Cest palefroi, que vos menez.“
„Volantiers, sire ; mes venez
Avuec moi la, ou je m'an vois.“
„Quel part ?“ fet il. — „Fors de cest bois
Jusqu'a un chastel ci selonc.“
„Dameisele ! or me dites donc,
Se vos avez mestier de moi ?“
„Oïl“, fet ele, „mes je croi,
Que vos n'estes mie bien sains.
Jusqu'a quinzainne a tot le mains
Vos covandroit a sejor estre.
Cest cheval, que je main an destre,
Prenez, s'irons jusqu'a l'ostel.“
Et cil, qui ne demandoit el,
Le prant et monte, si s'an vont,
Tant que il vindrent a un pont,
Don l'eve estoit rade et bruianz.
Et la dameisele rue anz
La boiste, qu'ele porte vuide.
Einsi vers sa dame se cuide
De son oignemant escuser,
Qu'ele dira, que au passer
Del pont einsi li meschaï,
Que la boiste an l'eve chaï ;
Por ce, que dessoz li çopa
Ses palefroiz, li eschapa
Del poing la boiste, et a bien pres,
Que ele ne chaï aprés,
Mes adonc fust la perte graindre.
Ceste mançonge voldra faindre,
Quant devant sa dame iert venue.
Ansanble ont lor voie tenue,
Tant que au chastel sont venu,
Si a la dame retenu
Mon seignor Yvain lieemant,
Et sa boiste et son oignemant
Demanda a sa dameisele,
Mes ce fu seul a seul ; et cele
Li a la mançonge retreite
Itel, come ele l'avoit feite ;
Que le voir ne l'an osa dire ;
S'an ot la dame mout grant ire
Et dist : „Ci a mout leide perte,
Et de ce sui seüre et certe,
Qu'ele n'iert ja mes recovree.
Mes des que la chose est alee,
Il n'i a que del consirrer.
Tel ore cuide an desirrer
Son bien, qu'an desirre son mal,
Si con gié, qui de cest vassal
Cuidoie bien et joie avoir,
Si ai perdu de mon avoir
Tot le meillor et le plus chier.
Neporquant je vos vuel proiier
De lui servir sor tote rien.“
„Ha ! dame, or dites vos mout bien !
Car ce seroit trop vilains jeus,
Qui d'un domage feroit deus.“


Atant de la boiste se teisent
Et mon seignor Yvain aeisent
De quanque eles pueent et sevent,
Sel baingnent et son chief li levent
Et le font rere et reoignier ;
Car l'an li poïst anpoignier
La barbe a plain poing sor la face.
Ne viaut chose, qu'an ne li face :
S'il viaut armes, an li atorne,
S'il viaut cheval, an li sejorne
Bel et grant et fort et hardi.
Tant sejorna, qu'a un mardi
Vint au chastel li cuens Aliers
A serjanz et a chevaliers,
Et mistrent feus et pristrent proies.
Et cil del chastel totes voies
Montent et d'armes se garnissent,
Armé et desarmé s'an issent
Tant que les coreors ataingnent,
Qui por aus foïr ne se daingnent,
Ainz les atandent a un pas.
Et mes sire Yvains fiert el tas
Qui tant a esté sejornez,
Qu'an sa force fu retornez,
Si feri de si grant vertu
Un chevalier parmi l'escu,
Qu'il mist an un mont, ce me sanble,
Cheval et chevalier ansanble,
N'onques puis cil ne releva ;
Qu'el vantre li cuers li creva,
Et fu parmi l'eschine frez.
Un petit s'est arriere trez
Mes sire Yvains et si recuevre,
Trestoz de son escu se cuevre
Et point por le pas desconbrer.
Si tost ne poist an nonbrer
Et un et deus et trois et quatre,
Que l'an ne li veïst abatre
Plus tost et plus delivremant
Quatre chevaliers erraumant.
Et cil, qui avuec lui estoient,
Por lui grant hardemant prenoient ;
Que tes a povre cuer et lasche,
Quant il voit, qu'uns prodon antasche
Devant lui une grant besoingne,
Que maintenant honte et vergoingne
Li cort sus et si giete fors
Le povre cuer, qu'il a el cors,
Si li done sodainnemant
Cuer de prodome et hardemant.
Einsi sont cil devenu preu,
Si tient mout bien chascuns son leu
An la meslee et an l'estor.
Et la dame fu an la tor
De son chastel montee an haut,
Et vit la meslee et l'assaut
Au pas desresnier et conquerre,
Et vit assez gisanz par terre
Des afolez et des ocis
Des suens et de ses anemis,
Mes plus des autres, que des suens.
Car li cortois, li preuz, li buens,
Mes sire Yvains, tot autressi
Les feisoit venir a merci,
Con li faucons fet les cerceles.
Et disoient et cil et celes,
Qui el chastel remés estoient
Et des batailles esgardoient :
„Ahi ! con vaillant sodoiier !
Con fet ses anemis ploiier,
Con roidemant il les requiert !
Tot autressi antre aus se fiert,
Con li lions antre les dains,
Quant l'angoisse et chace la fains.
Et tuit nostre autre chevalier
An sont plus hardi et plus fier ;
Que ja, se par lui seul ne fust,
Lance brisiee n'i eüst,
N'espee treite por ferir.
Mout doit an amer et cherir
Un prodome, quant an le trueve.
Veez or, comant cil se prueve,
Veez, come il se tient an ranc,
Veez, come il portaint de sanc
Et sa lance et s'espee nue,
Veez, comant il les remue,
Veez, comant il les antasse,
Come il lor vient, come il lor passe,
Come il ganchist, come il trestorne ;
Mes au ganchir petit sejorne
Et po demore an son retor.
Veez, quant il vient an l'estor,
Come il a po son escu chier,
Que tot le leisse detranchier ;
N'an a pitié ne tant ne quant.
Mes mout le veomes an grant
Des cos vangier, que l'an li done.
Qui de trestot le bois d'Argone
Li avroit fet lances, ce cuit,
N'an avroit il nule anquenuit ;
Qu'an ne l'an puet tant metre el fantre,
Qu'il nes peçoit et demant autre.
Et veez, comant il le fet
De l'espee, quant il la tret !
Onques ne fist de Durandart
Rolanz des Turs si grant essart
An Roncevaus ne an Espaingne !
Se il eüst an sa conpaingne
Auques de si buens conpaignons,
Li fel, de cui nos nos pleignons,
S'an alast ancui desconfiz
Ou il remassist toz honiz.“
Et dïent, que buer seroit nee,
Cui il avroit s'amor donee,
Qui si est as armes puissanz
Et dessor toz reconoissanz,
Si con cierges antre chandoiles
Et la lune antre les estoiles
Et li solauz dessor la lune.
Et de chascun et de chascune
A si les cuers, que tuit voldroient
Por la proesce, qu'an lui voient,
Que il eüst la dame prise,
Si fust la terre an sa justise.


Einsi tuit et totes prisoient
Celui, don verité disoient ;
Car çaus de la a si atainz,
Que il s'an fuient qui ainz ainz.
Mes il les chace mout de pres
Et tuit si conpaignon aprés ;
Que lez lui sont aussi seür,
Con s'il fussent anclos de mur
Haut et espés de pierre dure.
La chace mout longuemant dure,
Tant que cil, qui fuient, estanchent,
Et cil, qui chacent, les detranchent
Et lor chevaus lor esboelent ;
Li vif dessor les morz roelent,
Qui s'antrafolent et ocïent.
Leidemant s'antrecontralïent :
Et li cuens tot adés s'an fuit,
Mes mes sire Yvains le conduit,
Qui de lui siure ne se faint.
Tant le chace, que il l'ataint
Au pié d'une ruiste montee,
Et ce fu mout pres de l'antree
D'un fort recet, qui estoit suens.
Iluec fu retenuz li cuens :
Qu'onques nus ne li pot eidier ;
Et sanz trop longuemant pleidier
An prist la foi mes sire Yvains ;
Que des que il le tint as mains,
Et il furent seul per a per,
N'i ot neant de l'eschaper
Ne del ganchir ne del deffandre,
Ainz li plevi, qu'il s'iroit randre
A la dame de Noroison,
Si se metroit an sa prison
Et feroit pes a sa devise.
Et quant il an ot la foi prise,
Si li fist son chief desarmer
Et l'escu de son col oster,
Et l'espee li randi nue.
Ceste enors li est avenue,
Qu'il an mainne le conte pris,
Si le rant a ses anemis,
Qui n'an font pas joie petite.
Mes ainz fu la novele dite
Au chastel, que il i venissent.
Ancontre aus tuit et totes issent,
Et la dame devant toz vient.
Mes sire Yvains par la main tient
Son prisonier, si li presante.
Sa volanté et son creante
Fist lors li cuens outreemant,
Et par foi et par seiremant
Et par ploiges l'an fist seüre.
Ploiges li done et si li jure,
Que toz jorz mes pes li tandra
Et ses pertes restoerra,
Quanqu'ele an mosterra par prueves,
Et refera ses meisons nueves,
Que il avoit par terre mises.
Quant cez choses furent assises,
Einsi come a la dame sist,
Mes sire Yvains congié li quist.
Mes ele ne li donast mie,
Se il a fame ou a amie
La vossist prandre et noçoiier.
Mes nes siure ne convoiier
Ne se vost il leissier un pas,
Ainz s'an parti eneslepas ;
Qu'onques rien n'i valut proiiere.
Or se mist a la voie arriere
Et leissa mout la dame iriee,
Que il avoit mout feite liee.
Et con plus liee l'avoit feite,
Plus li poise et plus li desheite,
Quant il ne viaut plus demorer ;
Qu'ele le vossist enorer,
Et sel feïst, se lui pleüst,
Seignor de quanquë ele eüst,
Ou ele li eüst donees
Por son servise granz soudees,
Si granz, come il les vossist prandre ;
Mes il n'i vost onques antandre
Parole d'ome ne de fame.
Des chevaliers et de la dame
S'est partiz, mes que bien lor poist ;
Que plus retenir ne lor loist.

Vers 3341 à 3956
Mes sire Yvains pansis chemine
Par une parfonde gaudine,
Tant qu'il oï anmi le gaut
Un cri mout dolereus et haut,
Si s'adreça lors vers le cri
Cele part, ou il l'ot oï.
Et quant il parvint cele part,
Vit un lion an un essart
Et un serpant, qui le tenoit
Par la coe et si li ardoit
Trestoz les rains de flame ardant.
N'ala pas longues regardant
Mes sire Yvains cele mervoille.
A lui meïsme se consoille,
Au quel des deus il eidera.
Lors dit, qu'au lion secorra ;
Qu'a venimeus et a felon
Ne doit an feire se mal non.
Et li serpanz est venimeus,
Si li saut par la boche feus,
Tant est de felenie plains.
Por ce panse mes sire Yvains,
Qu'il l'ocirra premieremant.
L'espee tret et vient avant
Et met l'escu devant sa face,
Que la flame mal ne li face,
Que il gitoit parmi la gole,
Qui plus estoit lee d'une ole.
Se li lions aprés l'assaut,
La bataille pas ne li faut,
Mes que qu'il l'an avaingne aprés,
Eidier li voldra il adés ;
Que pitiez l'an semont et prie,
Qu'il face secors et aïe
A la beste jantil et franche.
A l'espee, qui soef tranche,
Va le felon serpant requerre,
Si le tranche jusqu'an la terre
Et an deus meitiez le tronçone,
Fiert et refert et tant l'an done,
Que tot le demince et depiece.
Mes il li covint une piece
Tranchier de la coe au lion
Por la teste au serpant felon,
Qui par la coe le tenoit.
Tant, con tranchier an covenoit,
An trancha ; qu'onques mains ne pot.
Quant le lion delivré ot,
Cuida, qu'a lui li covenist
Conbatre et que sor lui venist ;
Mes il ne le se pansa onques.
Oëz, que fist li lions donques !
Con fist que frans et de bon' eire,
Que il li comança a feire
Sanblant, que a lui se randoit,
Et ses piez joinz li estandoit
Et vers terre ancline sa chiere,
S'estut sor les deus piez deriere ;
Et puis si se ragenoilloit
Et tote sa face moilloit
De lermes par humilité.
Mes sire Yvains par verité
Set, que li lions l'an mercie
Et que devant lui s'umelie
Por le serpant, qu'il avoit mort,
Et lui delivré de la mort ;
Si li plest mout ceste avanture.
Por le venin et por l'ordure
Del serpant essuie s'espee,
Si l'a el fuerre rebotee,
Puis si se remet a la voie.
Et li lions lez lui costoie ;
Que ja mes ne s'an partira,
Toz jorz mes avuec lui ira ;
Que servir et garder le viaut.
Devant a la voie s'aquiaut,
Tant qu'il santi dessoz le vant,
Si come il s'an aloit devant,
Bestes sauvages an pasture,
Si le semont fains et nature
D'aler an proie et de chacier
Por sa vitaille porchacier ;
Ce viaut nature, qu'il le face.
Un petit s'est mis an la trace,
Tant que son seignor a mostré
Qu'il a santi et ancontré
Vant et fler de sauvage beste.
Lors le regarde, si s'areste ;
Que il le viaut servir an gre ;
Car ancontre sa volanté
Ne voldroit aler nule part.
Et cil parçoit a son esgart,
Qu'il li mostre, que il l'atant.
Bien l'aparçoit et bien l'antant,
Que, s'il remaint, il remandra,
Et, se il le siut, il prandra
La veneison, qu'il a santie.
Lors le semont et si l'escrie
Aussi come un brachet feïst.
Et li lions maintenant mist
Le nes au vant, qu'il ot santi,
Ne ne li ot de rien manti ;
Qu'il n'ot pas une archiee alee,
Quant il vit an une valee
Tot seul pasturer un chevruel.
Cestui prandra il ja son vuel,
Et il si fist au premier saut,
Puis si an but le sanc tot chaut.
Quant ocis l'ot, si le gita
Sor son dos et si l'an porta,
Tant que devant son seignor vint,
Qui puis an grant chierté le tint
Et a lui a pris conpaignie
A trestoz les jorz de sa vie
Por la grant amor, qu'an lui ot.
Ja fu pres de nuit, si li plot,
Qu'ilueques se herbergeroit
Et del chevruel escorcheroit,
Tant come il an voldroit mangier.
Lors le comance a escorchier,
Le cuir li fant dessor la coste,
De la longe un lardé li oste
Et tret le feu d'un chaillo bis,
Si l'a de seche busche espris ;
Et met an une broche an rost
Son lardé cuire au feu mout tost,
Sel rosti tant, que toz fu cuiz.
Mes del mangier fu nus deduiz ;
Qu'il n'i ot pain ne vin ne sel,
Ne nape ne coutel ne el.
Que qu'il manja, devant lui jut
Ses lions, qu'onques ne se mut,
Ainz l'a tot adés regardé,
Tant que il ot de son lardé
Tant mangié, que il n'an pot plus.
Del chevruel tot le soreplus
Manja li lions jusqu'as os.
Et cil tint son chief a repos
Tote la nuit sor son escu,
A tel repos, come ce fu ;
Et li lions ot tant de sans,
Qu'il veilla et fu an espans
Del cheval garder, qui peissoit
L'erbe, qui petit l'angreissoit.


Au matin s'an revont ansanble
Et autel vie, ce me sanble,
Come il orent la nuit menee,
Ont ansanble andui demenee
Presque trestote une quinzainne,
Tant qu'avanture a la fontainne
Dessoz le pin les amena.
La par po ne se forsena
Mes sire Yvains autre foiiee,
Quant la fontainne ot aprochiee
Et le perron et la chapele,
Mil foiz las et dolanz s'apele
Et chiet pasmez, tant fu dolanz ;
Et s'espee, qui fu colanz,
Chiet del fuerre, si li apointe
As mailles del hauberc la pointe
Androit le col pres de la joe.
N'i a maille, qui ne descloe,
Et l'espee del col li tranche
La char dessoz la maille blanche,
Tant qu'ele an fist le sanc cheoir.
Li lions cuide mort veoir
Son conpaignon et son seignor.
Ains de rien nule duel greignor
N'oïstes conter ne retreire,
Come il an comança a feire !
Il se detort et grate et crie
Et s'a talant, que il s'ocie
De l'espee, don li est vis,
Qu'ele et son buen seignor ocis.
A ses danz l'espee li oste
Et sor un fust gisant l'acoste
Et deriere a un tronc l'apuie,
Qu'ele ne ganchisse ne fuie,
Quant il i hurtera del piz.
Ja fust ses voloirs aconpliz,
Quant cil de pasmeisons revint ;
Et li lions son cors retint,
Qui a la mort toz acorsez
Coroit come pors aorsez,
Qui ne prant garde, ou il se fiere.
Mes sire Yvains an tel meniere
Dejoste le perron se pasme,
Au revenir mout fort se blasme
De l'an, que trespassé avoit,
Por quoi sa dame le haoit,
Et dit : „Que fet, que ne se tue
Cist las, qui joie s'est tolue ?
Que faz je, las ! que ne m'oci ?
Comant puis je demorer ci
Et veoir les choses ma dame ?
An mon cors por qu'areste l'ame ?
Que fet ame an si dolant cors ?
S'ele s'an iere alee fors,
Ne seroit pas an tel martire.
Haïr et blasmer et despire
Me doi voir mout et je si faz.
Qui pert la joie et le solaz
Par son mesfet et par son tort,
Mout se doit bien haïr de mort.
Haïr et ocirre se doit.
Et gié, tant con nus ne me voit,
Por quoi m'esparng ? que ne me tu ?
Don n'ai je cest lion veü,
Qui por moi a si grant duel fet,
Qu'il se vost m'espee antreset
Parmi le piz el cors boter ?
Et je doi la mort redoter,
Qui a duel ai joie changiee ?
De moi s'est la joie estrangiee —
Joie ? La ques ? N'an dirai plus ;
Que ce ne porroit dire nus ;
S'ai demandee grant oiseuse.
Des joies fu la plus joieuse
Cele, qui m'iere asseüree ;
Mes mout m'ot petite duree.
Et qui ce pert par son mesfet,
N'est droiz, que buene avanture et.“


Que que il einsi se demante,
Une cheitive, une dolante
Estoit an la chapele anclose,
Qui vit et oï ceste chose
Par le mur, qui estoit crevez.
Maintenant qu'il fu relevez
De pasmeisons, si l'apela.
„Des !“ fet ele, „cui oi je la ?
Qui est, qui se demante si ?“
Et cil li respont : „Et vos, qui ?“
„Je sui“, fet ele, „une cheitive,
La plus dolante riens, qui vive.“
Et il respont : „Tes, fole riens !
Tes diaus est joie, tes maus biens
Anvers le mien, don je languis.
Tant con li hon a plus apris
A delit et a joie vivre,
Plus le desvoie et plus l'enivre
Diaus, quant il l'a, que un autre home.
Uns foibles hon porte la some
Par us et par acostumance,
Qu'uns autre de greignor puissance
Ne porteroit por nule rien.“
„Par foi !“, fet ele, „je sai bien,
Que c'est parole tote voire ;
Mes por ce ne fet mie a croire,
Que vos aiiez plus mal de moi ;
Et por ce mie ne le croi,
Qu'il m'est avis, que vos poez
Aler, quel part que vos volez,
Et je sui ci anprisonee,
Si m'est tes faeisons donee,
Que demain serai ceanz prise
Et livree a mortel juïse.“
„Ha, Des !“ fet il, „por quel forfet ?“
„Sire chevaliers ! ja Des n'et
De l'ame de mon cors merci,
Se je l'ai mie desservi !
Et neporquant je vos dirai
Le voir, que ja n'an mantirai,
Por quoi je sui ci an prison :
L'an m'apele de traïson,
Ne je ne truis, qui m'an deffande,
Que l'an demain ne m'arde ou pande.“
„Or primes“, fet il, „puis je dire,
Que li miens diaus et la moie ire
A la vostre dolor passee ;
Qu'estre porriiez delivree,
Par cui que soit, de cest peril.
Don ne porroit ce estre ?“ — „Oïl ;
Mes je ne sai ancor, par cui.
Il ne sont el monde que dui,
Qui osassent, por moi deffandre,
Vers trois homes bataille anprandre.“
„Comant ? Por De ! sont il donc troi ?“
„Oïl, sire ! a la moie foi.
Troi sont, qui traïtre me claimment.“
„Et qui sont cil, qui tant vos aimment,
Don li uns si hardiz seroit,
Qu'a trois conbatre s'oseroit,
Por vos sauver et garantir ?“
„Je le vos dirai sanz mantir :
Li uns est mes sire Gauvains,
Et li autre mes sire Yvains,
Por cui demain serai a tort
Livree a martire de mort.“
„Por cui ?“ fet il, „qu'avez vos dit ?“
„Sire ! se Damedés m'aït,
Por le fil au roi Uriien.“
„Or vos ai antandue bien,
Mes vos n'i morroiz ja sanz lui.
Gié meïsmes cil Yvains sui,
Por cui vos estes an esfroi ;
Et vos estes cele, ce croi,
Qui an la sale me gardastes,
Ma vie et mon cors me sauvastes
Antre les deus portes colanz,
Ou je fui pansis et dolanz
Et angoisseus et antrepris.
Morz i eüsse esté ou pris,
Se ne fust vostre buene aïe.
Or me dites, ma douce amie !
Qui sont cil, qui de traïson
Vos apelent et an prison
Vos ont anclose an cest reclus ?“
„Sire ! nel vos celerai plus,
Des qu'il vos plest, que jel vos die.
Voirs est, que je ne me fains mie
De vos eidier an buene foi.
Par l'amonestemant de moi
Ma dame a seignor vos reçut,
Mon los et mon consoil an crut ;
Et, par la sainte Paternostre,
Plus por son preu, que por le vostre
Le cuidai feire et cuit ancore.
Itant vos an reconois ore :
S'enor et vostre volanté
Porquis, se Des me doint santé !
Mes, quant ç'avint, que vos eüstes
L'an trespassé, que vos deüstes
Revenir a ma dame ça,
Ma dame a moi se correça
Et mout se tint a deceüe
De ce, qu'ele m'avoit creüe.
Et quant ce sot li seneschaus,
Uns fel, uns lerre, uns desleaus,
Qui grant anvie me portoit
Por ce, que ma dame creoit
Moi plus, que lui, de maint afeire,
Si vit bien, que or pooit feire
Antre moi et li grant corroz.
An plainne cort et veant toz
M'amist, que por vos l'oi traïe.
Et je n'oi consoil ne aïe
Fors que moi sole, qui savoie,
Qu'onques vers ma dame n'avoie
Traïson feite ne pansee,
Si respondi come esfreee
Tot maintenant sanz consoil prandre,
Que je m'an feroie deffandre
Par un chevalier contre trois.
Onques cil ne fu si cortois,
Que il le deignast refuser ;
Ne ressortir ne reüser
Ne me lut por rien, qu'avenist.
Einsi a parole me prist,
Si me covint d'un chevalier
Ancontre trois gage baillier
Par respit de quarante jorz.
Puis ai esté an maintes corz ;
A la cort le roi Artu fui,
N'i trovai consoil de nelui,
Ne ne trovai, qui me deïst
De vos chose, qui me seïst ;
Car il n'an savoient noveles.“
„Et mes sire Gauvains, chaeles,
Li frans, li douz, ou iere il donques ?
A s'aïe ne failli onques
Dameisele desconseilliee,
Que ne li fust apareilliee.“
„Se je a cort trové l'eüsse,
Ja requerre ne li seüsse
Rien nule, qui me fust veee ;
Mes la reïne an a menee
Uns chevaliers, ce me dist l'an,
Don li rois fist que fors del san,
Quant aprés lui l'an anvoia.
Je cuit, que Kes la convoia
Jusqu'au chevalier, qui l'an mainne,
S'an est antrez an mout grant painne
Mes sire Gauvains, qui la quiert.
Ja mes nul jor a sejor n'iert
Jusqu'a tant, qu'il l'avra trovee.
Tote la verité provee
Vos ai de m'avanture dite.
Demain morrai de mort despite,
Si serai arse sanz respit
Por mal de vos et por despit.“
Et il respont : „Ja De ne place,
Que l'an por moi nul mal vos face !
Tant que je vive, n'i morroiz !
Demain atandre me porroiz
Apareillié lonc ma puissance,
De metre an vostre delivrance
Mon cors, si con je le doi feire.
Mes de conter ne de retreire
As janz, qui je sui, ne vos chaille !
Que qu'avaingne de la bataille,
Gardez, que l'an ne me conoisse !“
„Certes, sire ! por nule angoisse
Vostre non ne descoverroie.
La mort einçois an soferroie,
Des que vos le volez einsi.
Et neporquant je vos depri,
Que ja por moi ne reveigniez.
Ne vuel pas, que vos anpreigniez
Bataille si tres felenesse.
Vostre merci de la promesse,
Que volantiers la feriiez,
Mes trestoz quites an soiiez !
Car miauz est, que je sole muire,
Que je les veïsse deduire
De vostre mort, et de la moie.
Ja por ce n'an eschaperoie,
Quant il vos avroient ocis ;
S'est miauz, que vos remeigniez vis,
Que nos i fussiens mort andui.“
„Mout m'avez or dit grant enui“,
Fet mes sire Yvains, „douce amie !
Espoir ou vos ne volez mie
Estre delivre de la mort,
Ou vos despisiez le confort,
Que je vos faz de vos eidier.
Ne quier or plus a vos pleidier ;
Que vos avez tant fet por moi,
Certes, que faillir ne vos doi
A nul besoing, que vos aiiez.
Bien sai, que mout vos esmaiiez,
Mes, se De plest, an cui je croi,
Il an seront honi tuit troi.
Or n'i a plus ; que je m'an vois,
Ou que soit, logier an cest bois ;
Que d'ostel pres ne sai je point.“
„Sire !“, fet ele, „Des vos doint
Et buen ostel et buene nuit,
Et de chose, qui vos enuit,
Si con je le desir, vos gart !“
Tantost mes sire Yvains s'an part
Et li lions toz jorz aprés,
S'ont tant alé, qu'il vindrent pres
D'un fort recet a un baron,
Qui clos estoit tot anviron
De mur espés et fort et haut.
Li chastiaus ne cremoit assaut
De mangonel ne de perriere ;
Qu'il estoit forz de grant meniere ;
Mes fors des murs estoit si rese
La place, qu'il n'i ot remese
An estant borde ne meison.
Assez an savroiz la reison
Une autre foiz, quant leus sera.
Tote la droite voie an va
Mes sire Yvains vers le recet,
Et vaslet saillent jusqu'a set,
Qui li ont le pont avalé,
Si li sont a l'ancontre alé.
Mes del lion, que venir voient
Avuec lui, duremant s'esfroient,
Si li dïent, que, se lui plest,
Son lion a la porte lest,
Qu'il ne les afot ou ocie.
Et il respont : „N'an parlez mie !
Que ja n'i anterrai sanz lui.
Ou nos avrons ostel andui,
Ou je remandrai ça defors ;
Qu'autretant l'aim come mon cors.
Et neporquant n'an dotez rien !
Que je le garderai si bien,
Qu'estre porroiz tot a seür.“
Cil respondent : „A buen eür !“
A tant sont el chastel antré
Et vont tant, qu'il ont ancontré
Chevaliers et dames venanz
Et dameiseles avenanz,
Qui le salüent et desçandent
Et a lui desarmer antandent ;
Si li dïent : „Bien soiiez vos,
Biaus sire ! venuz antre nos !
Et Des vos i doint demorer,
Tant que vos an puissiez torner
A grant joie et a grant enor !“
Des le plus haut jusqu'au menor
Li font joie et formant s'an painnent,
A grant joie el chastel le mainnent.
Et quant grant joie li ont feite,
Une dolors, qui les desbeite,
Lor refet la joie obliër,
Si recomancent a criër
Et plorent et si s'esgratinent.
Einsi mout longuemant ne finent
De joie feire et de plorer :
Joie por lor oste enorer
Font sanz ce, que talant an aient ;
Car d'une avanture s'esmaient,
Qu'il atandent a l'andemain,
S'an sont tuit seür et certain,
Qu'il l'avront ainz que midis soit.
Mes sire Yvains s'esbaïssoit
De ce, que si sovant chanjoient
Et duel et joie demenoient,
S'an mist le seignor a reison
De l'ostel et de la meison.
„Por De !“, fet il, „biaus douz chiers sire !
Ice vos pleiroit il a dire,
Por quoi m'avez tant enoré
Et tant fet joie et tant ploré ?“
„Oïl, s'il vos vient a pleisir ;
Mes le celer et le teisir
Devriiez miauz assez voloir.
Chose, qui vos face doloir,
Ne vos dirai je ja mon vuel.
Leissiez nos feire nostre duel,
Si n'an metez ja rien au cuer !“
„Ce ne porroit estre a nul fuer,
Que je duel feire vos veïsse
Et je a mon cuer n'an meïsse ;
Ainz le desir mout a savoir,
Quel duel que je an doie avoir.“
„Donc“, fet il, „le vos dirai gié.
Mout m'a uns jaianz domagié,
Qui voloit, que je li donasse
Ma fille, qui de biauté passe
Totes les puceles del monde.
Li fel jaianz, cui Des confonde,
A non Harpins de la Montaingne.
N'est nus jorz, que del mien ne praingne
Tot, quanquë il an puet ataindre.
Nus miauz de moi ne se doit plaindre
Ne duel feire ne duel mener.
De duel devroie forsener ;
Que sis fiz chevaliers avoie,
Plus biaus el monde ne savoie ;
Ses a toz sis li jaianz pris.
Veant moi a les deus ocis,
Et demain ocirra les quatre,
Se je ne truis, qui s'ost conbatre
A lui por mes fiz delivrer,
Ou se je ne li vuel livrer
Ma fille ; et dit, quant il l'avra,
As plus vils garçons, qu'il savra
An sa meison, et as plus orz
La liverra por lor deporz ;
Qu'il ne la deigneroit mes prandre.
A demain puis cest duel atandre,
Se Damedés ne me consoille.
Et por ce n'est mie mervoille,
Biaus sire chiers ! se nos plorons ;
Mes por vos tant, con nos poons,
Nos resforçons a la foiiee
De feire contenance liee ;
Car fos est, qui prodome atret
Antor lui, s'enor ne li fet ;
Et vos me ressanblez prodome.
Or vos ai trestote la some
Dite de nostre grant destresce.
N'an chastel ne an forteresce
Ne nos a leissié li jaianz
Fors tant, con nos avons ceanz.
Vos meïsmes bien le veïstes
Anuit, se garde vos preïstes,
Qu'il n'a leissié vaillant un oef
Fors de cez murs, qui tot sont nuef,
Ainz a trestot le borc plené.
Quant ce, qu'il vost, an ot mené,
Si mist el remenant le feu.
Einsi m'a fet maint felon jeu.“


Mes sire Yvains tot escouta,
Quanque ses ostes li conta,
Et quant trestot escouté ot,
Si li redist ce, que lui plot.
„Sire !“, fet il, „de vostre enui
Mout iriez et mout dolanz sui ;
Mes d'une chose me mervoil,
Se vos n'an avez quis consoil
A la cort le buen roi Artu.
Nus hon n'est de si grant vertu,
Qu'a sa cort ne poïst trover
Tes, qui voldroient esprover
Lor vertu ancontre la soe.“
Et lors li descuevre et desnoe
Li riches hon, que il eüst
Buene aïe, se il seüst,
Ou trover mon seignor Gauvain.
„Cil ne le preïst pas an vain ;
Que ma fame est sa suer germainne ;
Mes la fame le roi an mainne
Uns chevaliers d'estrange terre,
Qui l'ala a la cort requerre.
Neporquant ja ne l'an eüst
Menee por rien, qu'il seüst,
Ne fust Kes, qui anbricona
Le roi tant, que il li bailla
La reïne et mist an sa garde.
Cil fu fos et cele musarde,
Qui an son conduit se fia ;
Et je sui cil, qui ja i a
Trop grant domage et trop grant perte ;
Car ce est chose tote certe,
Que mes sire Gauvains, li preuz,
Por sa niece et por ses neveuz
Fust ça venuz grant aleüre,
Se il seüst ceste avanture ;
Mes ne la set, don tant me grieve,
Par po que li cuers ne m'an crieve ;
Ainz est alez aprés celui,
Cui Des doint et honte et enui,
Quant menee an a la reïne.“
Mes sire Yvains onques ne fine
De sospirer, quant ce antant ;
De la pitié, que il l'an prant,
Li respont : „Biaus douz sire chiers !
Je m'an metroie volantiers
An l'avanture et el peril,
Se li jaianz et vostre fil
Venoient demain a tel ore,
Que n'i face trop grant demore ;
Que je serai aillors que ci
Demain a ore de midi,
Si con je l'ai acreanté.“
„Biaus sire ! de la volanté
Vos merci je“, fet li prodon,
„Çant mile foiz an un randon.“
Et totes les janz de l'ostel
Li redisoient autretel.

Vers 3957 à 4532
Atant vint d'une chanbre fors
La pucele, jante de cors
Et de face bele et pleisanz.
Mout vint sinple, mate et teisanz ;
Qu'onques ses diaus ne prenoit fin ;
Vers terre tint le chief anclin.
Et sa mere revint de coste ;
Que mostrer lor voloit son oste
Li sire, qui les ot mandees.
An lor mantiaus anvelopees
Vindrent por lor lermes covrir ;
Et il lor comande a ovrir
Les mantiaus et les chiés lever
Et dit : „Ne vos doit pas grever
Ce, que je vos comant a feire ;
Qu'un prodome mout de bon' eire
Nos a Des et buene avanture
Ceanz doné, qui m'asseüre,
Qu'il se conbatra au jaiant.
Or n'an alez plus delaiant,
Qu'au pié ne l'an ailliez cheoir !“
„Ce ne me lest ja Des veoir !“,
Fet mes sire Yvains maintenant ;
„Voir, ne seroit mie avenant,
Que au pié me venist la suer
Mon seignor Gauvain a nul fuer
Ne sa niece. Des m'an deffande,
Qu'orguiauz an moi tant ne s'estande,
Que a mon pié venir les les !
Voir, ja n'obliëroie mes
La honte, que je an avroie ;
Mes de ce buen gre lor savroie,
Se eles se reconfortoient
Jusqu'a demain, que eles voient,
Se Des les voldra conseillier.
Moi n'an covient il plus proiier,
Mes que li jaianz si tost vaingne,
Qu'aillors mantir ne me covaingne ;
Que por rien je ne leisseroie,
Que demain a midi ne soie
Au plus grant afeire por voir,
Que je onques poïsse avoir.“
Einsi ne les viaut pas del tot
Asseürer ; car an redot
Est, que li jaianz ne venist
A tel ore, que il poïst
Venir a tans a la pucele,
Qui est anclose an la chapele.
Et neporquant tant lor promet,
Qu'an buene esperance les met.
Et tuit et totes l'an mercïent ;
Qu'an sa proesce mout se fïent
Et mout cuident, qu'il soit prodon,
Por la conpaignie au lion,
Qui aussi doucemant se gist
Lez lui, come uns aigniaus feïst.
Por l'esperance, qu'an lui ont,
Se confortent et joie font,
N'onques puis duel ne demenerent.
Quant ore fu, si l'an menerent
Couchier an une chanbre clere,
Et la dameisele et sa mere
Furent andeus a son couchier ;
Qu'eles l'avoient ja mout chier,
Et çant mile tanz plus l'eüssent,
Se la corteisie seüssent
Et la grant proesce de lui.
Il et li lions anbedui
Leanz jurent et reposerent ;
Qu'autres janz gesir n'i oserent ;
Ainz lor fermerent si bien l'uis,
Que il n'an porent issir puis
Jusqu'au demain a l'ajornee.
Quant la chanbre fu desfermee,
Si se leva et oï messe
Et atandi por la promesse,
Qu'il lor ot feite, jusqu'a prime.
Le seignor del chastel meïme
Apele oiant toz, si li dit :
„Sire ! je n'ai plus de respit,
Ainz m'an irai, si ne vos poist ;
Que plus demorer ne me loist.
Mes sachiez bien veraiemant,
Que volantiers et buenemant,
Se trop n'eüsse grant besoing
Et mes afeires ne fust loing,
Demorasse ancore une piece
Por les neveuz et por la niece
Mon seignor Gauvain, que j'aim mout !“
Trestoz li sans fremist et bout
A la pucele de peor
Et a la dame et au seignor ;
Tel peor ont, qu'il ne s'an aut,
Que il li vostrent de si haut,
Come il furent, au pié venir,
Quant il lor prist a sovenir,
Que lui ne fust ne bel ne buen.
Lors li ofre a doner del suen
Li sire, s'il an viaut avoir,
Ou soit de terre ou soit d'avoir,
Mes que ancore un po atande.
Et il respont : „Des m'an deffande,
Que je ja nule rien an aie !“
Et la pucele, qui s'esmaie,
Comance mout fort a plorer,
Si li prie de demorer.
Come destroite et angoisseuse
Por la reïne glorïeuse
Del ciel et des anges li prie
Et por De, qu'il ne s'an aut mie,
Ainz atande ancore un petit,
Et por son oncle, dont il dit,
Que il conoist et aimme et prise.
Lors l'an est mout granz pitiez prise,
Quant il ot, qu'ele se reclaimme
De par l'ome, que il plus aimme,
Et de par la dame des ciaus,
Et de par De, qui est li miaus
Et la douçors de piëté.
D'angoisse a un sospir gité ;
Que por le reaume de Tarse
Ne voldroit, que cele fust arse,
Que il avoit asseüree.
Sa vie avroit corte duree,
Ou il istroit toz vis del sans,
S'il n'i pooit venir a tans ;
Et d'autre part an grant destresce
Le retient la granz jantillesce
Mon seignor Gauvain, son ami ;
Que por po ne li fant par mi
Li cuers, quant demorer ne puet.
Neporquant ancor ne se muet,
Einçois demore et si atant,
Tant que li jaianz vint batant,
Qui les chevaliers amenoit ;
Et a son col un pel tenoit
Grant et quarré, agu devant,
Dont il les botoit mout sovant.
Et il n'avoient pas vestu
De robe vaillant un festu
Fors chemises sales et ordes,
S'avoient bien liiez de cordes
Les piez et les mains, si seoient
Sor quatre roncins, qui clochoient,
Foibles et megres et redois.
Chevauchant vindrent lez un bois,
Et uns nains come boz anflez
Les ot coe a coe noez,
Ses aloit costoiant toz quatre,
N'onques ne les finoit de batre
D'une corgiee a quatre neuz,
Don mout cuidoit feire que preuz ;
Si les batoit si qu'il seignoient.
Einsi vilmant les amenoient
Antre le jaiant et le nain.
Devant la porte anmi un plain
S'areste li jaianz et crie
Au prodome, que il desfie
Ses fiz de mort, s'il ne li baille
Sa fille, et a sa garçonaille
La liverra a jaelise ;
Car il ne l'aimme tant ne prise,
Qu'an li se deignast avillier.
De garçons avra un millier
Avuec li sovant et menu,
Qui seront poeilleus et nu,
Tel con ribaut et torchepot,
Qui tuit i metront lor escot.
Par po que li prodon n'esrage,
Quant ot celui, qui a putage
Dit, que sa fille liverra,
Ou, tantost si qu'il le verra,
Seront ocis si quatre fil ;
S'a tel destresce come cil,
Qui miauz s'ameroit morz que vis.
Sovant se claimme las cheitis
Et plore formant et sospire.
Et lors li ancomance a dire
Mes sire Yvains, li frans, li douz :
„Sire ! mout est fel et estouz
Cil jaianz, qui la fors s'orguelle ;
Mes ja Des ce sofrir ne vuelle,
Qu'il et pooir an vostre fille !
Mout la despit et mout l'aville.
Trop seroit granz mesavanture,
Se si tres bele creature
Et de si haut parage nee
Iere a garçons abandonee.
Ça mes armes et mon cheval !
Et feites le pont treire aval,
Si m'an leissiez outre passer !
L'un an covandra ja verser,
Ou moi ou lui, ne sai le quel.
Se je le felon, le cruël,
Qui si vos va contraliant,
Pooie feire humeliant,
Tant que voz fiz vos randist quites,
Et les hontes, qu'il vos a dites,
Vos venist ceanz amander,
Puis vos voldroie comander
A De, s'iroie a mon afeire.“
Lors li vont son cheval fors treire
Et totes ses armes li baillent,
De lui armer mout se travaillent
Et bien et tost l'ont atorné.
A lui armer n'ont sejorné
Se tot le mains non que il porent.
Quant bien et bel atorné l'orent,
Si n'i ot que de l'avaler
Le pont et del leissier aler.
L'an li avale et il s'an ist ;
Mes aprés lui ne remassist
Li lions an nule meniere.
Et cil, qui sont remés arriere,
Le comandent au sauveor ;
Car de lui ont mout grant peor,
Que li maufez, li anemis,
Qui maint prodome avoit ocis
Veant lor iauz anmi la place,
Autretel de lui ne reface ;
Si prïent De, qu'il le deffande
De mort, et vif et sain lor rande,
Et le jaiant li doint ocirre.
Chascuns si come il le desirre,
An prie De mout doucemant.
Et li jaianz mout fieremant
Vint vers lui, si le menaça
Et dist : „Cil, qui t'anvea ça,
Ne t'amoit mie, par mes iauz !
Certes, il ne se pooit miauz
De toi vangier an nule guise.
Mout a bien sa vanjance prise
De quanque tu li as mesfet.“
„De neant ies antrez an plet !“,
Fet cil, qui ne le dote rien,
„Or fai ton miauz, et gié le mien ;
Que parole oiseuse me lasse.“
Tantost mes sire Yvains li passe,
Cui tarde, qu'il s'an soit partiz.
Ferir le va anmi le piz,
Qu'il ot armé d'une pel d'ors.
Et li jaianz li vient le cors
De l'autre part atot son pel.
Anmi le piz li dona tel
Mes sire Yvains, que la pel fausse,
El sanc del cors an leu de sausse
Le fer de la lance li moille ;
Et li jaianz del pel le roille
Si que trestot ploiier le fet.
Mes sire Yvains l'espee tret,
Dont il savoit ferir granz cos.
Le jaiant a trové desclos,
Qui an sa force se fioit,
Tant que armer ne se deignoit.
Et cil, qui tint l'espee treite,
Li a une anvaïe feite.
Del tranchant, non mie del plat,
Le fiert si, que il li abat
De la joe une charbonee.
Et cil l'an ra une donee
Si que trestot le fet brunchier
Jusque sor le col del destrier.
A cest cop li lions se creste,
De son seignor eidier s'apreste,
Si saut par ire et par grant force,
S'aert et fant come une escorce
Sor le jaiant la pel velue,
Dessoz la pel li a tolue
Une grant piece de la hanche,
Les ners et les braons li tranche.
Et li jaianz li est estors,
Si bret et crie come tors ;
Que mout l'a li lions grevé.
A deus mains a le pel levé
Et cuide ferir, mes il faut,
Et li lions arriere saut,
Si pert son cop et chiet an vain
Par delez mon seignor Yvain,
Que l'un ne l'autre n'adesa.
Et mes sire Yvains antesa,
S'i a deus cos antrelardez.
Einçois qu'il se fust regardez,
Li ot au tranchant de l'espee
L'espaule del bu dessevree.
A l'autre cop soz la memele
Li bota tote l'alemele
De s'espee parmi le foie.
Li jaianz chiet, la morz l'asproie ;
Et se uns granz chasnes cheïst,
Ne cuit greignor esfrois feïst,
Que li jaianz fist au cheoir.
Cest cop vostrent mout tuit veoir
Cil, qui estoient as creniaus.
Lors i parut li plus isniaus ;
Car tuit corent a la cuiriee
Si con li chien, qui ont chaciee
La beste tant que il l'ont prise.
Einsi corurent sanz feintise
Tuit et totes par anhatine
La, ou cil gist gole sovine.
Li sire meïsmes i cort,
Et totes les janz de sa cort,
Cort i la fille, cort la mere.
Ore ont joie li quatre frere,
Qui mout avoient mal sofert.
De mon seignor Yvain sont cert,
Qu'il nel porroient retenir
Por rien, qui poïst avenir,
Si li prïent de retorner
Por deduire et por sejorner
Tot maintenant, que fet avra
Son afeire la, ou il va.
Et il respont, qu'il ne les ose
Asseürer de nule chose ;
Qu'il ne set mie deviner,
S'il li doit bien ou mal finer ;
Mes au seignor itant dist il,
Qu'il voloit, que si quatre fil
Et sa fille praingnent le nain,
S'aillent a mon seignor Gauvain,
Quant il savront, qu'il iert venuz,
Et comant il s'est contenuz
Viaut, que li soit dit et conté.
Car por neant fet la bonté,
Qui ne viaut qu'ele soit seüe.
Et il dïent : „Ja n'iert teüe
Ceste bontez ; car n'est pas droiz.
Bien ferons quanque vos voldroiz ;
Mes dites nos, que nos porrons
Dire, quant devant lui vandrons.
De cui nos porrons nos loer,
Quant nos ne vos savons nomer ?“
Et il respont : „Tant li porroiz
Dire, quant devant lui vandroiz,
Que li Chevaliers au Lion
Vos dis, que je avoie non.
Et avuec ce priier vos doi,
Que vos li dites de par moi,
Qu'il me conoist bien et je lui,
Et si ne set, qui je me sui.
De rien nule plus ne vos pri.
Or m'an estuet aler de ci,
Et c'est la riens, qui plus m'esmaie,
Que je ci trop demoré n'aie ;
Car ainz que midis soit passez,
Avrai aillors a feire assez,
Se je i puis venir a ore.“
Lors s'an part ; que plus n'i demore.
Mes einçois mout priié li ot
Li sire au plus bel que il pot,
Que ses quatre fiz an menast.
N'i ot nul, qui ne se penast
De lui servir, se il vossist ;
Mes ne li plot ne ne li sist,
Que nus li feïst conpaignie :
Seus lor a la place guerpie.
Et maintenant que il s'esmuet,
Tant con chevaus porter l'an puet,
S'an retorne vers la chapele.
La voie fu et droite et bele,
Et il la sot mout bien tenir.
Mes, ainz que il poïst venir
A la chapele, an fu fors treite
La dameisele et la rez feite,
Ou ele devoit estre mise.
Trestote nue an sa chemise
Au feu liiee la tenoient
Cil, qui a tort sus li metoient
Ce, qu'ele onques pansé n'avoit.
Mes sire Yvains vient, si la voit
Au feu, ou an la viaut ruiier,
Et ce li dut mout enuiier.
Cortois ne sages ne seroit,
Qui de rien nule an doteroit.
Voirs est, que mout li enuia,
Mes buene fiance an lui a,
Que Des et droiz li eideront,
Qui a sa partie seront :
An cez conpaignons mout se fie
Et son lion ne rehet mie.
Vers la presse toz esleissiez
S'an va criant : „Leissiez, leissiez
La dameisele, janz mauveise !
N'est droiz, qu'an re ne an forneise
Soit mise ; que forfet ne l'a.“
Et cil tantost que ça que la
Se departent, si li font voie.
Et lui est mout tart, que il voie
Des iauz celi, que del cuer voit,
An quel leu que ele onques soit ;
As iauz la quiert tant qu'il la trueve,
Et met son cuer an tel esprueve,
Qu'il le retient et si l'afrainne,
Si con l'an retient a grant painne
Au fort frain le cheval tirant.
Et neporquant an sospirant
La regarde mout volantiers,
Mes ne fet mie si antiers
Ses sospirs, que l'an les conoisse,
Ainz les retranche a grant angoisse.
Et de ce granz pitiez li prant,
Qu'il ot et voit et si antant
Les povres dames, qui feisoient
Mout tres grant duel et si disoient :
„Ha ! Des, con nos as obliëes !
Con remandrons ore esgarees,
Qui perdomes si buene amie
Et tel consoil et tel aïe,
Qui a la cort por nos estoit !
Par son consoil nos revestoit
Ma dame de ses robes veires.
Mout changera or li afeires ;
Qu'il n'iert mes, qui por nos parot.
Mal et de De, qui la nos tot !
Mal et, par cui nos la perdrons !
Que trop grant domage i avrons.
N'iert mes, qui die ne qui lot :
„„Cest mantel ver et cest sorcot
Et ceste cote, chiere dame !
Donez a cele franche fame !
Que voir, se vos li anvoiiez,
Mout i sera bien anploiiez ;
Que ele an a mout grant sofreite.““
Ja de ce n'iert parole treite ;
Car nus n'est mes frans ne cortois,
Ainz demande chascuns einçois
Por lui, que por autrui ne fet,
Sanz ce, que nul mestier an et.“


Einsi se demantoient celes,
Et mes sire Yvains iere antre eles,
S'ot bien oïes les conplaintes,
Qui n'estoient fausses ne faintes,
Et vit Lunete agenoilliee
An sa chemise despoilliee,
Qui sa confesse avoit ja prise,
Et De de ses pechiez requise
Merci, et sa coupe clamee.
Et cil, qui mout l'avoit amee,
Vient vers li, si l'an lieve amont
Et dit : „Ma dameisele ! ou sont
Cil, qui vos blasment et ancusent ?
Tot maintenant, s'il nel refusent,
Lor iert la bataille aramie.“
Et cele, qui ne l'avoit mie
Ancor veü ne esgardé,
Li dit : „Sire ! de la part De
Veigniez vos a mon grant besoing !
Cil, qui portent le faus tesmoing,
Sont ci vers moi tuit apresté ;
S'un po eüssiez plus esté,
Par tans fusse charbons et çandre.
Venuz estes por moi deffandre,
Et Des le pooir vos an doint,
Einsi con gié de tort n'ai point
Del blasme, don je sui retee !“
Ceste parole ont escoutee
Li seneschaus et si dui frere.
„Ha !“, font il, „fame, chose avere
De voir dire et de mantir large !
Mout est ore fos, qui ancharge
Por ta parole si grant fes.
Mout est li chevaliers nïés,
Qui est venuz morir por toi ;
Qu'il est seus et nos somes troi.
Mes je li lo, qu'il s'an retort,
Einçois que a noauz li tort.“
Et cil respont, cui mout enuie :
„Qui peor avra, si s'an fuie !
Ne criem pas tant voz trois escuz,
Que sanz cop m'an aille veincuz.
Mout seroie or mal afeitiez,
Se je toz sains et toz heitiez
La place et le chanp vos leissoie.
Ja tant, con je sains et vis soie,
Ne m'an fuirai por tes menaces.
Mes je te consoil, que tu faces
La dameisele clamer quite,
Que tu as a grant tort sordite ;
Qu'ele le dit et je l'an croi,
Si m'an a plevie sa foi
Et dit sor le peril de s'ame,
Qu'onques traïson vers sa dame
Ne fist ne dist ne ne pansa.
Bien croi ce, qu'ele dit m'an a,
Si la deffandrai, se je puis ;
Que son droit an m'aïe truis.
Et qui le voir dire an voldroit,
Des se retient devers le droit,
Et Des et droiz a un se tienent ;
Et quant il devers moi s'an vienent,
Donc ai je meillor conpaignie,
Que tu n'as, et meillor aïe.“
Et cil respont mout folemant,
Que il mete an son nuisemant
Trestot, quanque lui plest et siet,
Mes que ses lions ne li griet.
Et cil dit, qu'onques son lion
N'i amena por chanpion,
N'autrui que lui mesler ne quiert ;
Mes se ses lions le requiert,
Si se deffande vers lui bien ;
Qu'il ne l'an afie de rien.
Et cil respont : „Que que tu dies,
Se tu ton lion ne chasties
Et tu nel fes an pes ester,
Donc n'as tu ci que demorer,
Mes reva t'an ! si feras san ;
Que par tot cest païs set l'an,
Comant ceste traï sa dame,
S'est droiz, que an feu et an flame
L'an soit randue la merite.“
„Ne place le saint Esperite !“,
Fet cil, qui bien an set le voir,
„Ja Des ne m'an lest removoir,
Tant que je delivree l'aie !“
Lors dit au lion, qu'il se traie
Arriere et trestoz coiz se gise,
Et il le fet a sa devise.


Li lions s'est arriere trez.
Tantost la parole et li plez
Remest d'aus deus, si s'antresloingnent.
Li troi ansanble vers lui poingnent,
Et il vint ancontre aus le pas ;
Que desreer ne se vost pas
As premiers cos ne angoissier.
Lor lances lor leisse froissier,
Et si retient la soe sainne,
De son escu lor fet quintainne,
S'i a chascuns sa lance freite.
Et il a une pointe feite,
Tant que d'aus un arpant s'esloingne ;
Mes tost revint a la besoingne ;
Qu'il n'a cure de lonc sejor.
Le seneschal an son retor
Devant ses deus freres ataint,
Sa lance sor le cors li fraint,
Sel porte a terre maugré suen ;
Et cop li a doné si buen,
Qu'une grant piece estordiz jut
Ne de rien nule ne li nut.
Et li autre dui sus li vienent,
As espees, que nues tienent,
Li donent granz cos anbedui,
Mes plus granz reçoivent de lui ;
Que de ses cos vaut li uns seus
Des lor tot a mesure deus ;
Si se deffant vers aus si bien,
Que de son droit n'an portent rien,
Tant que li seneschaus relieve,
Qui de tot son pooir li grieve,
Et li autre avuec lui se painnent,
Tant qu'il le grievent et sormainnent.
Et li lions, qui ce esgarde,
De lui eidier plus ne se tarde ;
Que mestiers li est, ce li sanble.
Et les dames totes ansanble,
Qui la dameisele mout aimment,
Damedé sovant an reclaimment
Et si li prïent de buen cuer,
Que sofrir ne vuelle a nul fuer,
Que cil i soit morz ne conquis,
Qui por li s'est el chaple mis.
De priiere aïe li font
Les dames ; qu'autres bastons n'ont.
Et li lions li fet aïe
Tel, qu'a la premiere anvaïe
A de si grant aïr feru
Le seneschal, qui a pié fu,
Que aussi, con ce fussent pailles,
Fet del hauberc voler les mailles,
Et contreval si fort le sache,
Que de l'espaule li esrache
Le tandron atot le costé.
Quanqu'il ataint, l'an a osté
Si que les antrailles li perent.
Cest cop li autre dui conperent.

Or sont el chanp tot per a per.
De la mort ne puet eschaper
Li seneschaus, qui se tooille
Et devolte an l'onde vermoille
Del sanc chaut, qui del cors li saut.
Li lions les autres assaut ;
Qu'arriere ne le puet chacier
Por ferir ne por menacier
Mes sire Yvains an nule guise,
S'i a il mout grant painne mise ;
Mes li lions sanz dote set,
Que ses sire mie ne het
S'aïe, einçois l'an aimme plus,
Si lor passe fieremant sus,
Tant que cil de ses cos se plaingnent
Et lui reblescent et mehaingnent.
Quant mes sire Yvains voit blecié
Son lion, mout a correcié
Le cuer del vantre et n'a pas tort ;
Mes del vangier se painne fort,
Si les va si estoutoiant,
Qu'il les mainne jusqu'a neant,
Si que vers lui ne se deffandent
Et que an sa merci se randent
Por l'aïe, que li a feite
Li lions, qui mout se desheite ;
Car an tanz leus estoit plaiiez,
Que bien pooit estre esmaiiez.
Et d'autre part mes sire Yvains
Ne restoit mie trestoz sains,
Ainz avoit el cors mainte plaie ;
Mes de tot ce tant ne s'esmaie
Con de son lion, qui se diaut.
Ore a tot einsi come il viaut
La dameisele delivree,
Et s'ire li a pardonee
La dame trestot de son gre.
Et cil furent ars an la re,
Qui por li ardoir fu esprise ;
Car ce est reisons de justise,
Que cil, qui autrui juge a tort,
Doit de cele meïsme mort
Morir, que il li a jugiee.
Ore est Lunete baude et liee,
Quant a sa dame est acordee,
Si ont tel joie demenee,
Que nule janz si grant ne firent ;
Et tuit a lor seignor ofrirent
Lor servise si come il durent,
Sanz ce, que il ne le conurent ;
Neïs la dame, qui avoit
Son cuer et si ne le savoit,
Li pria mout, qu'il li pleüst
A sejorner tant qu'il eüst
Respassé son lion et lui.
Et il dit : „Dame ! ce n'iert hui,
Que je me remaingne an cest point,
Tant que ma dame me pardoint
Son mautalant et son corroz.
Lors finera mes travauz toz.“
„Certes“, fet ele, „ce me poise.
Ne taing mie por tres cortoise
La dame, qui mal cuer vos porte.
Ne deüst pas veer sa porte
A chevalier de vostre pris,
Se trop n'eüst vers li mespris.“
„Dame !“, fet il, „que qu'il me griet,
Trestot me plest, quanque li siet.
Mes ne m'an metez plus an plet !
Que l'acheison ne le forfet
Ne diroie por nule rien,
Se çaus non, qui le sevent bien.“
„Set le donc nus, se vos dui non ?“
„Oïl, voir, dame !“ — „Et vostre non
Seviaus, biaus sire ! car nos dites !
Puis si vos an iroiz toz quites.“
„Toz quites, dame ? Non feroie.
Plus doi, que randre ne porroie.
Neporquant ne vos doi celer,
Comant je me faz apeler.
Ja del Chevalier au Lion
N'orroiz parler se de moi non.
Par cest non vuel, que l'an m'apiaut.“
„Por De, biaus sire ! ce qu'espiaut,
Que onques mes ne vos veïmes
Ne vostre non nomer n'oïmes ?“
„Dame ! par ce savoir poez,
Que ne sui gueires renomez.“
Lors dit la dame de rechief :
„Ancor, s'il ne vos estoit grief,
De remenoir vos priëroie.“
„Certes, dame ! je n'oseroie,
Tant que certainnement seüsse,
Que le buen gre ma dame eüsse.“
„Ore alez donc a De, biaus sire !
Qui vostre pesance et vostre ire
Vos atort, se lui plest, a joie !“
„Dame !“, fet il, „Des vos an oie !“
Puis dist antre ses danz soef :
„Dame ! vos an portez la clef,
Et la serre et l'escrin avez,
Ou ma joie est, si nel savez.“


Atant s'an part a grant angoisse,
Si n'i a nul, qui le conoisse
Fors que Lunete solemant,
Qui le convea longuemant.
Lunete sole le convoie,
Et il li prie tote voie,
Que ja par li ne soit seü,
Quel chanpion ele a eü.
„Sire !“, fet ele, „non iert il.“
Aprés ce li repria cil,
Que de lui li ressovenist,
Et vers sa dame li tenist
Buen leu, s'ele an venoit an eise.
Cele li dit, que il s'an teise ;
Qu'ele n'an iert ja oblïeuse
Ne recreanz ne pereceuse.
Et cil l'an mercie çant foiz,
Si s'an va pansis et destroiz
Por son lion, que li estuet
Porter ; que siure ne le puet.
An son escu li fet litiere
De la mosse et de la fouchiere.
Quant il li a feite sa couche,
Au plus soef qu'il puet le couche,
Si l'an porte tot estandu
Dedanz l'anvers de son escu.
Einsi sor son cheval l'an porte,
Tant que il vint devant la porte
D'une meison et fort et bele.
Ferme la trueve, si apele,
Et li portiers overte l'a
Si tost, qu'onques n'i apela
Un mot aprés le premerain.
A la resne li tant sa main,
Si li dit : „Biaus sire, ore avant !
L'ostel mon seignor vos presant,
Se il vos i plest a desçandre.“
„Cest presant“, fet il, „vuel je prandre ;
Car je an ai mout grant mestier,
Et si est tans de herbergier.“


Atant a la porte passee
Et vit la mesniee amassee,
Qui tuit a l'ancontre li vont.
Salüé et desçandu l'ont,
Si li metent sor un perron
Son escu atot le lion.
Et li autre ont son cheval pris,
Si l'ont an une estable mis,
Et li autre si come il doivent
Ses armes pranent et reçoivent.
Et li sire la novele ot :
Tot maintenant que il le sot,
Vient an la cort, si le salue ;
Et la dame est aprés venue
Et si fil et ses filles totes,
Et d'autres janz i ot granz rotes,
Sel herbergierent a grant joie.
Mis l'ont an une chanbre coie
Por ce, que malade le truevent,
Et de ce mout bien se repruevent,
Que son lion avuec lui metent.
Et de lui garir s'antremetent
Deus puceles, qui mout savoient
De cirurgie et si estoient
Filles au seignor de leanz.
Jorz i sejorna ne sai quanz,
Tant que il et ses lions furent
Gari et que raler s'an durent.


Mes dedanz ce fu avenu,
Que a la Mort ot plet tenu
Li sire de la Noire Espine,
Si prist a lui tel anhatine
La Morz, que morir le covint.
Aprés sa mort einsi avint
De deus filles, que il avoit,
Que l'ainznee dist, qu'ele avroit
Trestote la terre a delivre
Toz les jorz, qu'ele avroit a vivre,
Que ja sa suer n'i partiroit.
Et l'autre dist, que ele iroit
A la cort le roi Artu querre
Aïe a desresnier sa terre.
Et quant l'autre vit, que sa suer
Ne li soferroit a nul fuer
Tote la terre sanz tançon,
S'an fu an mout grant cusançon
Et pansa, que, s'ele pooit,
Einçois de li a cort vandroit.
A tant s'aparoille et atorne,
Ne demore ne ne sejorne,
Ainz erra tant qu'a la cort vint.
Et l'autre aprés sa voie tint
Et quanqu'ele pot, se hasta,
Mes sa voie et ses pas gasta ;
Que la premiere avoit ja fet
A mon seignor Gauvain son plet,
Et il li avoit otroiié
Ce, qu'ele li avoit proiié ;
Mes tel covant antre aus avoit,
Que, se nus par li le savoit,
Ja puis ne s'armeroit por li,
Et ele l'otroia einsi.


Atant vint l'autre suer a cort,
Afublee d'un mantel cort
D'escarlate et de fres ermine,
S'avoit tierz jor, que la reïne
Estoit de la prison venue,
Ou Meleaganz l'ot tenue,
Et trestuit li autre prison ;
Et Lanceloz par traïson
Estoit remés dedanz la tor.
Et an celui meïsme jor,
Que a la cort vint la pucele,
I fu venue la novele
Del jaiant cruël et felon,
Que li Chevaliers au Lion
Avoit an bataille tüé.
De par lui orent salüé
Mon seignor Gauvain si neveu.
Le grant servise et le grant preu,
Que il lor avoit por lui fet,
Li a sa niece tot retret
Et dist, que bien le conoissoit,
Si ne savoit, qui il estoit.


Ceste parole a antandue
Cele, qui mout iere esperdue
Et trespansee et esbaïe ;
Que nul consoil ne nule aïe
A la cort trover ne cuidoit,
Quant toz li miaudre li failloit ;
Qu'ele avoit an mainte meniere
Et par amor et par proiiere
Essaiié mon seignor Gauvain.
Et il li dist : „Amie ! an vain
M'an priiez ; car je nel puis feire ;
Que j'ai anpris un autre afeire,
Que je ne leisseroie pas.“
Et la pucele eneslepas
S'an part et vient devant le roi.
„Rois !“, fet ele, „je ving a toi
Et a ta cort querre consoil.
N'an i truis point ; mout m'an mervoil,
Quant je consoil n'i puis avoir.
Mes ne feroie pas savoir,
Se je sanz congié m'an aloie.
Et sache ma suer tote voie,
Qu'avoir porroit ele del mien
Par amor, s'ele an voloit rien ;
Que ja par force, que je puisse,
Por qu'aïe ne consoil truisse,
Ne li leirai mon heritage !“
„Vos dites“, fet li rois, „que sage.
Andemantres que ele est ci,
Je li consoil et lo et pri,
Qu'ele vos lest vostre droiture.“
Et cele, qui estoit seüre
Del meillor chevalier del monde,
Respont : „Sire ! Des me confonde,
Se ja de ma terre li part
Chastel ne vile ne essart
Ne bois ne terre n'autre chose !
Mes se nus chevaliers s'an ose
Por li armer, qui que il soit,
Qui vuelle desresnier son droit,
Si vaingne trestot maintenant !“
„Ne li ofrez mie avenant,“
Fet li rois, „que plus i estuet.
S'ele viaut, porchacier se puet
Au mains jusqu'a quarante jorz
Au jugemant de totes corz.“
Et cele dit : „Biaus sire rois !
Vos poez establir voz lois
Tes, con vos plest, et buen vos iert,
N'a moi n'apant n'a moi n'afiert,
Que je desdire vos an doive ;
Si me covient, que je reçoive
Le respit, s'ele le requiaut.“
Et cele dit, qu'ele le viaut
Et mout le desirre et demande.
Tantost le roi a De comande,
Si s'est de la cort departie
Et panse, qu'an tote sa vie
Ne finera par tote terre
Del Chevalier au Lion querre,
Qui met sa painne a conseillier
Celes, qui d'aïe ont mestier.


Einsi est an la queste antree
Et trespasse mainte contree ;
Qu'onques noveles n'an aprist,
Don tel duel ot, que maus l'an prist.
Mes de ce mout bien li avint,
Que chiés un suen acointe vint,
Ou ele estoit amee mout ;
S'aparut mout bien a son vout,
Qu'ele n'estoit mie bien sainne.
A li retenir mistrent painne,
Tant que son afeire lor dist.
Et une autre pucele anprist
La voie, qu'ele avoit anprise,
Por li s'est an la queste mise.
Einsi remest cele a sejor,
Et cele erra au lonc del jor
Tote sole grant anbleüre,
Tant que vint a la nuit oscure,
Si li enuia mout la nuiz.
Et de ce dobla li enuiz,
Qu'il plovoit a si grant desroi,
Con Damedés avoit de quoi,
Et fu el bois mout an parfont.
Et la nuiz et li bois li font
Grant enui, mes plus li enuie,
Que li bois ne la nuiz, la pluie.
Et li chemins estoit si maus,
Que sovant estoit ses chevaus
Jusque pres des çangles an tai,
Si pooit estre an grant esmai
Pucele an bois et sanz conduit
Par mal tans et par male nuit
Si noire, qu'ele ne veoit
Le cheval, sor qu'ele seoit.
Et por ce reclamoit adés
De avant et sa mere aprés
Et puis toz sainz et totes saintes
Et fist la nuit oreisons maintes,
Que Des a ostel la menast
Et fors de cel bois la gitast ;
Si pria tant que ele oï
Un cor, don mout se resjoï ;
Qu'ele cuide, que ele truisse
Ostel, mes que venir i puisse ;
Si s'est vers la voiz adreciee,
Tant qu'ele antre an une chauciee,
Et la chauciee droit la mainne
Vers le cor, dont ele ot l'alainne ;
Que par trois foiz mout longuemant
Sona li corz mout hautemant.
Et ele erra droit vers la voiz,
Tant qu'ele vint a une croiz,
Qui sor la chauciee iere a destre.
Iluec pansa, que pooit estre
Li corz et cil, qui l'ot soné.
Cele part a esperoné,
Tant qu'ele aprocha vers un pont
Et vit d'un chastelet reont
Les murs blans et la barbacane.
Einsi par avanture assane
Au chastel, si s'i adreça
Par la voiz, qui l'i amena.
La voiz del cor l'i a atreite,
Que soné avoit une gueite,
Qui sor les murs montee estoit.
Tantost con la gueite la voit,
Si la salue et puis desçant
Et la clef de la porte prant,
Si li oevre et dit : „Bien veigniez,
Pucele, qui que vos soiiez !
Anquenuit avroiz buen ostel.“
„Je ne demant anuit mes el,“
Fet la pucele, et il l'an mainne.
Aprés le travail et la painne,
Que ele avoit le jor eü,
Li est de l'ostel bien cheü ;
Car mout i est bien aeisiee.
Aprés mangier l'a aresniee
Ses ostes et si li anquiert,
Ou ele va et qu'ele quiert.
Et cele li respont adonques :
„Je quier ce, que je ne vi onques,
Mien esciant, ne ne conui ;
Mes un lion a avuec lui,
Et l'an me dit, se je le truis,
Que an lui mout fiër me puis.“
„Gié“, fet cil, „l'an report tesmoing ;
Que a un mien mout grant besoing
Le m'anvea Des avant ier.
Beneoit soient li santier,
Par ou il vint a mon ostel !
Car d'un mien anemi mortel
Me vanja, don si lié me fist,
Que tot veant mes iauz l'ocist.
A cele porte la defors
Demain porroiz veoir le cors
D'un grant jaiant, que il tua
Si tost que gueires n'i sua.“
„Por De, sire !“ fet la pucele,
„Car m'an dites voire novele,
Se vos savez, ou il torna
Et s'il an nul leu sejorna !“
„Je non,“ fet il, „se Des me voie !
Mes bien vos metrai a la voie
Demain, par ou il s'an ala.“
„Et Des,“ fet ele, „me maint la,
Ou je voire novele an oie !
Car se jel truis, mout avrai joie.“


Einsi mout longuemant parlerent,
Tant qu'an la fin couchier alerent.
Quant vint, que l'aube fu crevee,
La dameisele fu levee,
Qui an mout grant porpans estoit
De trover ce, qu'ele queroit.
Et li sire de la meison
Se lieve et tuit si conpaignon,
Si la metent el droit chemin
Vers la fontainne soz le pin.
Et ele de l'errer s'esploite
Vers le chastel la voie droite,
Tant qu'ele i vint et demanda
As premerains, qu'ele trova,
S'il li savoient anseignier
Le lion et le chevalier,
Qui antraconpaignié s'estoient.
Et cil dïent, qu'il li avoient
Veü trois chevaliers conquerre
Droit an cele piece de terre.
Et cele dit eneslepas :
„Por De ! ne me celez vos pas,
Des que vos tant dit m'an avez,
Se vos plus dire m'an savez !“
„Nenil,“ font il, „nos n'an savons
Fors tant con dit vos an avons.
Nos ne savons, que il devint.
Se cele, por cui il ça vint,
Noveles ne vos an ansaingne,
N'iert ci, qui plus vos an apraingne.
Et se a li volez parler,
Ne vos estuet pas loing aler ;
Qu'ele est alee De proiier
Et messe oïr an cel mostier,
Et s'i a ja tant demoré,
Qu'assez i puet avoir oré.“


Que que il parloient einsi,
Lunete del mostier issi,
Si li dïent : „Veez la la !“
Et cele ancontre li ala,
Si se sont antresaluëes.
Tantost a cele demandees
Les noveles, qu'ele queroit.
Et cele dit, qu'ele feroit
Un suen palefroi anseler ;
Car avuec li voldroit aler,
Si la manroit vers un pleissié
La, ou ele l'avoit leissié ;
Et cele de cuer l'an mercie.
Li palefroiz ne tarda mie :
An li amainne et ele monte.
Lunete an chevauchant li conte,
Comant ele fu ancusee
Et de traïson apelee,
Et comant la rez fu esprise,
Ou ele devoit estre mise,
Et comant il li vint eidier,
Quant ele an ot plus grant mestier.
Einsi parlant la convea,
Tant qu'au droit chemin l'avea,
Ou mes sire Yvains l'ot leissiee.
Quant jusque la l'ot convoiiee,
Si li dist : „Cest chemin tandroiz,
Tant que an aucun leu vandroiz,
Ou novele vos an iert dite,
Se De plest et saint Esperite,
Plus voire, que je ne la sai.
Bien me sovient, que jel leissai
Ou pres de ci ou ci meïmes,
Ne puis ne nos antreveïmes,
Ne je ne sai, qu'il a puis fet ;
Que grant mestier eüst d'antret,
Quant il se departi de moi.
Par ci aprés lui vos anvoi,
Et Des le vos doint trover sain,
Se lui plest, ainz hui que demain !
Ore alez ! A De vos comant ;
Que je ne vos siurai avant,
Que ma dame a moi ne s'ireisse.“
Maintenant l'une l'autre leisse :
Cele retorne, et cele an va
Sole, tant que ele trova
La meison, ou mes sire Yvains
Ot esté tant que toz fu sains,
Et vit devant la porte janz,
Chevaliers, dames et serjanz
Et le seignor de la meison,
Ses salue et met a reison,
S'il sevent, que il li apraingnent
Noveles et qu'il li ansaingnent
Un chevalier, que ele quiert.
„Qui est ?“, font il. — „Cil qui ja n'iert
Sanz un lion, ç'ai oï dire.“
„Par foi, pucele !“, fet li sire,
„Il parti ore androit de nos.
Ancore ancui l'ateindroiz vos,
Se les esclos savez garder,
Mes gardez vos de trop tarder !“
„Sire !“, fet ele, „Des m'an gart !
Mes or me dites, de quel part
Je le siurai !“ Et il li dïent :
„Par ci tot droit“, et si li prïent,
Qu'ele de par aus le salut.
Mes ce gueires ne lor valut ;
Qu'ele onques ne s'an antremist,
Mes lués es granz galos se mist ;
Que l'anbleüre li sanbloit
Trop petite estre, et si anbloit
Ses palefroiz de grant eslés.
Einsi galope par les tes
Con par la voie igal et plainne,
Tant qu'ele voit celui, qui mainne
Le lion an sa conpaignie.
Lors a joie et dit : „Des, aïe !
Or voi ce, que tant ai chacié,
Mout l'ai bien seü et tracié.
Mes se je chaz et rien ne praing,
Que me vaudra, se je l'ataing ?
Po ou neant, voire, par foi !
Se je ne l'an main avuec moi,
Donc ai je ma painne gastee.“
Einsi parlant s'est tant hastee,
Que toz ses palefroiz tressue,
Si l'ataint et si le salue.
Et cil li respont aussi tost :
„Des vos gart, bele ! et si vos ost
De cusançon et de pesance !“
„Et vos, sire ! ou j'ai esperance,
Que bien m'an porriiez oster !“
Lors se va lez lui acoster
Et dit : „Sire ! mout vos ai quis.
Li granz renons de vostre pris
M'a mout fet aprés vos lasser
Et mainte contree passer.
Tant vos ai quis, la De merci,
Qu'a vos sui assanblee ci.
Et se je nul mal i ai tret,
De rien nule ne m'an deshet
Ne ne m'an plaing ne ne m'an manbre.
Tuit me sont alegié li manbre ;
Que la dolors me fu anblee,
Tantost qu'a vos fui assanblee ;
Si n'est pas la besoingne moie :
Miaudre de moi a vos m'anvoie,
Plus jantils fame et plus vaillanz.
Mes se ele est a vos faillanz,
Donc l'a vostre renons traïe ;
Qu'ele n'atant d'aillors aïe.
Par vos cuide ma dameisele
Tote desresnier sa querele,
Qu'une soe suer deserete ;
Ne viaut, qu'autre s'an antremete.
Nus ne li puet feire cuidier,
Que autre li poïst eidier.
L'amor a la deseritee
Avroiz conquise et achetee
Et creü vostre vasselage
Par desresnier son heritage !
Ele meïsme vos queroit
Por le bien, qu'an vos esperoit,
Ne ja autre n'i fust venue,
Se maus ne l'eüst detenue
Tes, que par force au lit la trest.
Or me respondez, s'il vos plest,
Se vos venir i oseroiz
Ou se vos an reposeroiz !“
„Nenil“, fet il ; „de reposer
Ne se puet nus hon aloser,
Ne je ne reposerai mie,
Ainz vos siurai, ma douce amie !
Volantiers la, ou vos pleira.
Et se de moi grant afeire a
Cele, por cui vos me querez,
Ja ne vos an desesperez,
Que je tot mon pooir n'an face.
Or me doint Des eür et grace,
Que je par sa buene avanture
Puisse desresnier sa droiture !“

Einsi antre aus deus chevauchierent
Parlant tant que il aprochierent
Le chastel de Pesme Avanture.
De passer outre n'orent cure ;
Que li jorz aloit declinant.
Au chastel vienent cheminant,
Et les janz, qui venir les voient,
Trestuit au chevalier disoient :
„Mal veigniez, sire, mal veigniez !
Cist ostés vos fu anseigniez
Por mal et por honte andurer.
Ce porroit uns abes jurer.“
„Ha !“ fet il, „janz fole et vilainne,
Janz de tote mauvestié plainne
Et qui a toz biens as failli,
Por quoi m'avez si assailli ?“
„Por quoi ? Vos le savroiz assez,
S'ancore un po avant passez !
Mes ja nule rien n'an savroiz
Jusque tant que esté avroiz
Lassus an cele forteresce.“
Tantost mes sire Yvains s'adresce
Vers la tor, et les janz s'escrïent,
Trestuit a haute voiz li dïent :
„Hu ! hu ! maleüreus, ou vas ?
S'onques an ta vie trovas,
Qui te feïst honte ne let,
La, ou tu vas, t'an iert tant fet,
Que ja par toi n'iert reconté.“
„Janz sanz enor et sanz bonté,“
Fet mes sire Yvains, qui escoute,
„Janz maleüreuse et estoute,
Por quoi m'assaus, por quoi m'aquiaus ?
Que me demandes, que me viaus,
Qui si aprés moi te degroces ?“
„Amis ! de neant te corroces,“
Fist une dame auques d'aage,
Qui mout estoit cortoise et sage,
„Que, certes, por mal ne te dïent
Nule chose, einçois te chastïent,
Se tu le savoies antandre,
Que lassus n'ailles ostel prandre,
Ne le porquoi dire ne t'osent ;
Mes il te chastïent et chosent
Por ce, que esmaiier te vuelent.
Et par costume feire suelent
Autel a toz les sorvenanz
Por ce, que il n'aillent leanz.
Et la costume si est tes,
Que nos n'osons an noz ostés
Herbergier por rien, qui avaingne,
Nul prodome, qui de fors vaingne.
Ore est sor toi del soreplus :
La voie ne te deffant nus.
Se tu viaus, lassus monteras,
Mes par mon los retorneras.“
„Dame !“, fet il, „se je creoie
Vostre consoil, je cuideroie,
Que j'i eüsse enor et preu ;
Mes je ne savroie, an quel leu
Je trovasse ostel anuit mes.“
„Par foi !“, fet ele, „et je m'an tes ;
Qu'a moi riens nule n'an afert.
Alez, quel part que buen vos iert !
Et neporquant grant joie avroie,
Se je de leanz vos veoie
Sanz trop grant honte revenir ;
Mes ce ne porroit avenir.“
„Dame !“, fet il, „Des le vos mire !
Mes mes fos cuers leanz me tire,
Si ferai ce, que mes cuers viaut.“
Tantost vers la porte s'aquiaut
Et ses lions et sa pucele.
Et li portiers a lui l'apele,
Si li dist : „Venez tost, venez !
An tel leu estes arivez,
Ou vos seroiz bien retenuz,
Et mal i soiiez vos venuz !“


Einsi li portiers le semont
Et haste de venir amont,
Mes mout li fet leide semonse.
Et mes sire Yvains sanz response
Par devant lui s'an passe et trueve
Une grant sale haute et nueve,
S'avoit devant un prael clos
De pes aguz, reonz et gros,
Et par antre les pes leanz
Vit puceles jusqu'a trois çanz,
Qui diverses oevres feisoient.
De fil d'or et de soie ovroient
Chascune au miauz qu'ele savoit.
Mes tel povreté i avoit,
Que desliiees et desçaintes
An i ot de povreté maintes,
Et as memeles et as cotes
Estoient lor cotes derotes
Et les chemises as cos sales.
Les cos gresles et les vis pales
De fain et de meseise avoient.
Il les voit, et eles le voient,
Si s'anbrunchent totes et plorent
Et une grant piece demorent,
Qu'eles n'antandent a rien feire,
Ne lor iauz ne pueent retreire
De terre, tant sont acorees.
Quant un po les ot regardees
Mes sire Yvains, si se trestorne,
Droit vers la porte s'an retorne,
Et li portiers contre lui saut,
Si li escrie ; „Ne vos vaut ;
Que vos n'an istroiz or, biaus mestre !
Vos voldriiez or la fors estre,
Mes, par mon chief ! riens ne vos monte ;
Ainz avroiz eü tant de honte,
Que plus n'an porriiez avoir ;
Si n'avez mie fet savoir,
Quant vos estes venuz ceanz ;
Que del rissir est il neanz.“
„Ne je ne quier“, fet il, „biaus frere !
Mes di moi, par l'ame ton pere !
Dameiseles, que j'ai veües
An cest prael, don sont venues,
Qui dras de soie et orfrois tissent ?
Oevres font, qui mout m'abelissent ;
Mes ce me desabelist mout,
Qu'eles sont de cors et de vout
Megres et pales et dolantes ;
Si m'est avis, beles et jantes
Fussent mout, se eles eüssent
Ités choses, qui lor pleüssent.“
„Gié“, fet il, „nel vos dirai mie.
Querez autrui, qui le vos die !“
„Si ferai je, quant miauz ne puis.“
Lors quiert tant que il trueve l'uis
Del prael, ou les dameiseles
Ovroient, et vint devant eles,
Si les salue ansanble totes
Et si lor voit cheoir les gotes
Des lermes, qui lor decoroient
Des iauz, si come eles ploroient.
Et il lor dit : „Des, s'il li plest,
Cest duel, qui ne sai don vos nest,
Vos ost del cuer et tort a joie !“
L'une respont : „Des vos an oie,
Que vos an avez apelé !
Il ne vos iert mie celé,
Qui nos somes et de quel terre.
Espoir ce volez vos anquerre.“
„Por el“, fet il, „ne ving je ça.“
„Sire ! il avint mout grant pieç'a,
Que li rois de l'Isle as Puceles
Aloit por aprandre noveles
Par les corz et par les païs,
S'ala tant come fos naïs,
Qu'il s'anbati an cest peril.
An mal eür i venist il !
Que nos cheitives, qui ci somes,
La honte et le mal an avomes,
Qui onques ne le desservimes.
Et sachiez bien, que vos meïmes
I poez mout grant honte atandre,
Se reançon n'an viaut an prandre !
Mes tote voie einsi avint,
Que mes sire an cest chastel vint,
Ou il a deus fiz de deable,
Si nel tenez vos mie a fable !
Que de fame et de netun furent.
Icil dui conbatre se durent
Au roi, don dolors fu mout granz ;
Qu'il n'avoit pas dis et huit anz ;
Si le poïssent tot porfandre
Aussi come un aignelet tandre.
Et li rois, qui grant peor ot,
S'an delivra au miauz qu'il pot,
Si jura, qu'il anvoieroit
Chascun an, tant con droiz seroit,
Ceanz de ses puceles trante,
Si fu quites par ceste rante.
Et devisé fu au jurer,
Que cist treüz devoit durer,
Tant con li dui maufé durroient.
Et a cel jor, que il seroient
Conquis et veincu an bataille,
Quites seroit de ceste taille,
Et nos seriiens delivrees,
Qui a honte somes livrees
Et a dolor et a meseise.
Ja mes n'avrons rien, qui nos pleise.
Mes mout dis ore grant anfance,
Qui parlai de la delivrance ;
Que ja mes de ceanz n'istrons.
Toz jorz mes de soie overrons,
Ne ja n'an serons miauz vestues.
Toz jorz serons povres et nues
Et toz jorz fain et soif avrons ;
Ja tant gaeignier ne savrons,
Que miauz an aiiens a mangier.
Del pain avons a grant dangier,
Petit au main et au soir mains ;
Que ja de l'uevre de noz mains
N'avra chascune por son vivre
Que quatre deniers de la livre.
Et de ce ne poons nos pas
Assez avoir viande et dras ;
Car, qui gaaingne la semainne
Vint souz, n'est mie fors de painne.
Et bien sachiez vos a estros,
Que il n'i a celi de nos,
Qui ne gaaint vint souz ou plus.
De ce seroit riches uns dus !
Et nos somes an grant poverte,
S'est riches de nostre desserte
Cil, por cui nos nos traveillons.
Des nuiz grant partie veillons
Et toz les jorz por gaeignier ;
Qu'an nos menace a maheignier
Des manbres, quant nos reposons,
Et por ce reposer n'osons.
Mes que vos iroie contant ?
De mal et de honte avons tant,
Que le quint ne vos an sai dire.
Mes ce nos fet esragier d'ire,
Que mout sovant morir veomes
Chevaliers riches et prodomes,
Qui as deus maufez se conbatent.
L'ostel mout chieremant achatent,
Aussi con vos feroiz demain ;
Que trestot seul de vostre main
Vos covandra, voilliez ou non,
Conbatre et perdre vostre non
Ancontre les deus vis deables.“
„Et Des, li voirs esperitables,“
Fet mes sire Yvains, „m'an deffande
Et vos enor et joie rande,
Se il a volanté li vient !
Des or mes aler m'an covient
Veoir les janz, qui leanz sont,
Savoir, quel chiere il me feront.“
„Ore alez, sire ! Cil vos gart,
Qui toz les biens done et depart !“


Lors va tant qu'il vient an la sale,
N'i trueve jant buene ne male,
Qui de rien le mete a reison.
Tant trespassent de la meison,
Que il vindrent an un vergier.
Ains de lor chevaus herbergier
Ne tindrent plet ne ne parlerent.
Cui chaut ? que bien les establerent
Cil, qui les cuidierent avoir.
Ne sai, s'il cuidoient savoir ;
Qu'ancore ont il seignor tot sain.
Li cheval ont avainne et fain
Et la litiere jusqu'au vantre.
Mes sire Yvains el vergier antre
Et aprés lui tote sa rote.
Apoiié voit dessor son cote
Un prodome, qui se gisoit
Sor un drap de soie, et lisoit
Une pucele devant lui
An un romanz, ne sai de cui.
Et por le romanz escouter
S'i estoit venue acoter
Une dame, et c'estoit sa mere,
Et li prodon estoit ses pere,
Si se pooient esjoïr
Mout de li veoir et oïr ;
Car il n'avoient plus d'anfanz ;
Ne n'avoit pas dis et set anz,
Et s'estoit si bele et si jante,
Qu'an li servir meïst s'antante
Li Des d'Amors, s'il la veïst,
Ne ja amer ne la feïst
Autrui se lui meïsme non.
Por li servir devenist hon,
S'issist de sa deïté fors
Et ferist lui meïsme el cors
Del dart, don la plaie ne sainne,
Se desleaus mires n'i painne.
N'est droiz, que nus garir an puisse,
Tant que desleauté i truisse.
Et qui an garist autremant,
Il n'aimme mie leaumant.
De ceste plaie vos deïsse,
Tant que hui mes fin ne preïsse,
Se li escouters vos pleüst ;
Mes tost deïst tel i eüst,
Que je vos parlasse d'oiseuse ;
Car la janz n'est mes amoreuse,
Ne n'aimment mes, si come il suelent ;
Que nes oïr parler n'an vuelent.
Mes ore oëz, an quel meniere,
A quel sanblant et a quel chiere
Mes sire Yvains fu herbergiez !
Contre lui saillirent an piez
Tuit cil, qui el vergier estoient.
Tot maintenant que il le voient,
Si li dïent : „Or ça, biaus sire !
De quanque Des puet feire et dire,
Soiiez vos beneoiz clamez
Et vos et quanque vos amez !“
Je ne sai, se il le deçoivent,
Mes a grant joie le reçoivent
Et font sanblant, que il lor pleise,
Que herbergiez soit a grant eise.
Meïsmes la fille au seignor
Le sert et porte grant enor,
Con l'an doit feire son buen oste :
Trestotes ses armes li oste,
Et ce ne fu mie del mains,
Qu'ele meïsme de ses mains
Li leve le col et la face.
Tote enor viaut, que l'an li face
Li sire, si come ele fet.
Chemise ridee li tret
Fors de son cofre et braies blanches
Et fil et aguille a ses manches,
Si li vest et ses braz li cost.
Or doint Des, que trop ne li cost
Ceste losange et cist servise !
A vestir dessor sa chemise
Li a baillié un buen sorcot,
Et un mantel sanz harigot,
Ver, d'escarlate, au col li met.
De lui servir tant s'antremet,
Qu'il an a honte et si l'an poise ;
Mes la pucele est tant cortoise
Et tant franche et tant de bon' eire,
Qu'ancore an cuide ele po feire.
Et bien set, qu'a sa mere plest,
Que rien a feire ne li lest,
Dont ele le cuit losangier.
La nuit fu serviz au mangier
De tanz mes, que trop an i ot.
Li aporters enuiier pot
As serjanz, qui des mes servirent.
La nuit totes enors li firent
Et mout a eise le couchierent,
N'onques puis a lui n'aprochierent,
Que il fu an son lit couchiez ;
Et ses lions jut a ses piez
Si come il ot acostumé.
Au main, quant Des ot alumé
Par le monde son lumineire,
Si matin, come il le pot feire,
Qui tot fet par devisemant,
Se leva mout isnelemant
Mes sire Yvains et sa pucele,
S'oïrent a une chapele
Messe, qui mout tost lor fu dite
An l'enor del saint Esperite.


Mes sire Yvains aprés la messe
Oï novele felenesse,
Quant il cuida, qu'il s'an deüst
Aler, que riens ne li neüst ;
Mes ne pot mie estre a son chois.
Quant il dist : „Sire ! je m'an vois,
S'il vos plest, a vostre congié“,
„Amis ! ancor nel vos doing gié“,
Fet li sire de la meison ;
„Je nel puis feire par reison ;
Qu'an cest chastel a establie
Une mout fiere deablie,
Que il me covient maintenir.
Je vos ferai ja ci venir
Deus miens serjanz mout granz et forz :
Ancontre aus deus, soit droiz ou torz,
Vos covandra voz armes prandre.
S'ancontre aus vos poez deffandre
Et aus andeus vaintre et ocirre,
Ma fille a seignor vos desirre
Et de cest chastel vos atant
L'enors et quanqu'il i apant“.
„Sire !“ fet il, „je n'an quier point.
Ja Des einsi ne la me doint,
Et vostre fille vos remaingne,
Ou l'anperere d'Alemaingne
Seroit bien saus, s'il l'avoit prise,
Qui mout est bele et bien aprise !“
„Teisiez, biaus ostes !“ dit li sire,
„De neant vos oi escondire ;
Que vos n'an poez eschaper.
Mon chastel et ma fille a per
Doit avoir et tote ma terre,
Qui les porra andeus conquerre,
Qui ja vos vandront assaillir.
La bataille ne puet faillir
Ne remenoir an nule guise.
Mes je sai bien, que coardise
Vos fet ma fille refuser :
Qu'einsi vos cuidiez reüser
Outreemant de la bataille.
Mes ce sachiez vos bien sanz faille,
Que conbatre vos i estuet !
Por rien eschaper ne s'an puet
Nus chevaliers, qui ceanz gise.
Ce est costume et rante assise,
Qui trop avra longue duree ;
Que ma fille n'iert mariee,
Tant que morz ou conquis les voie.“
„Donc m'i covient il tote voie
Conbatre maleoit gre mien ;
Mes je m'an sofrisse mout bien
Et volantiers, ce vos otroi.
La bataille, ce poise moi,
Ferai, quant ne puet remenoir.“
A tant vienent hideus et noir
Anbedui li fil au netun,
Et n'an i a nul, qui n'et un
Baston cornu de corneillier,
Qu'il orent fet apareillier
De cuivre et puis liier d'archal.
Des les espaules contre val
Furent armé jusqu'as genouz,
Mes les chiés orent et les vouz
Desarmez et les james nues,
Qui n'estoient mie menues.
Et einsi armé, come il vindrent,
Escuz reonz sor lor chiés tindrent,
Forz et legiers por escremir.
Li lions comance a fremir
Tot maintenant, que il les voit ;
Qu'il set mout bien et aparçoit,
Que a cez armes, que il tienent,
Conbatre a son seignor se vienent ;
Si se herice et creste ansanble,
De hardemant et d'ire tranble
Et bat la terre de sa coe
Et s'a talant, que il rescoe
Son seignor, ainz que il l'ocïent.
Et quant cil le voient, si dïent :
„Vassaus ! ostez de ceste place
Vostre lion, qui nos menace !
Ou vos vos clamez recreant,
Ou autremant, ce vos creant,
Le vos covient an tel leu metre,
Que il ne se puisse antremetre
De vos eidier ne de nos nuire.
Seus vos venez o nos deduire !
Que li lions vos eideroit
Mout volantiers, se il pooit.
„Vos meïsme, qui le dotez,“
Fet mes sire Yvains, „l'an ostez !
Que mout me plest et mout me siet,
S'il onques puet, que il vos griet,
Et mout m'iert bel, se il m'aïe.“
„Par foi !“ font il, „ce n'i a mie ;
Que ja aïe n'i avroiz.
Feites au miauz que vos porroiz
Toz seus sanz aïe d'autrui !
Seus i devez estre et nos dui.
Se li lions iere avuec vos,
Por ce, qu'il se meslast a nos,
Donc ne seriiez vos pas seus,
Dui seriiez contre nos deus ;
Si vos covient, ce vos afi,
Vostre lion oster de ci,
Mes que bien vos poist, ore androit.“
„Ou volez vos“, fet il, „qu'il soit ?
Ou volez vos, que je le mete ?“
Lors li mostrent une chanbrete,
Si dïent : „Leanz l'ancloez !“
„Fet iert, des que vos le volez.“
Lors l'i mainne et si l'i anserre.
Et an li va maintenant querre
Ses armes por armer son cors,
Et son cheval li ont tret fors,
Si li baillent, et il i monte.
Por lui leidir et feire honte
Li passent li dui chanpion ;
Qu'asseüré sont del lion,
Qui est dedanz la chanbre anclos.
Des maces li donent granz cos,
Que petit d'aïe li fet
Escuz ne hiaumes, que il et ;
Car, quant sor le hiaume l'ataingnent,
Trestot li anbuignent et fraingnent,
Et li escuz peçoie et font
Come glace ; tes tros i font,
Que ses poinz i puet an boter.
Mout font andui a redoter.
Et il, que fet des deus maufez ?
De honte et de crieme eschaufez
Se deffant de tote sa force.
Mout s'esvertue et mout s'esforce
De doner granz cos et pesanz.
Ne faillent pas a ses presanz ;
Qu'il lor rant lor bonté a doble.
Ore a le cuer dolant et troble
Li lions, qui est an la chanbre ;
Que de la grant bonté li manbre,
Que cil li fist par sa franchise,
Qui ja avroit de son servise
Et de s'aïe grant mestier.
Ja li randroit au grant sestier
Et au grant mui ceste bonté,
Ja n'i avroit rien mesconté,
S'il pooit issir de leanz.
Mout va regardant de toz sanz,
Ne ne voit, par ou il s'an aille.
Bien ot les cos de la bataille,
Qui perilleuse est et vilainne,
Et por ce si grant duel demainne,
Qu'il esrage vis et forsane.
Tant va reverchant, qu'il assane
Au suel, qui porrissoit pres terre,
S'i grate tant qu'il s'i anserre
Et fiche jusque pres des rains.
Et ja estoit mes sire Yvains
Mout traveilliez et mout suanz ;
Que mout trovoit les deus truanz
Forz et felons et adurez.
Mout i avoit cos andurez
Et randuz tant come il plus pot,
Ne de rien grevez ne les ot ;
Que trop savoient d'escremie,
Et lor escu n'estoient mie
Tel, que rien an ostast espee,
Tant fust tranchanz et aceree.
Et por ce se pooit mout fort
Mes sire Yvains doter de mort ;
Mes adés tant se contretint,
Que li lions outre s'an vint,
Tant ot dessoz le suel graté.
S'or ne sont li felon maté,
Donc ne le seront il ja mes ;
Car au lion triues ne pes
N'avront il tant con vis les sache.
L'un an aert et si le sache
Par terre aussi come un ploton.
Or sont esfreé li gloton,
Si n'a home an tote la place,
Qui an son cuer joie n'an face ;
Que cil ne relevera ja,
Que li lions aterré a,
Se li autre ne l'i secort.
Por lui eidier cele part cort
Et por lui meïsme deffandre ;
Qu'a lui s'alast li lions prandre,
Lués qu'il avroit celui ocis,
Que il avoit par terre mis ;
Et si ravoit plus grant peor
Del lion, que de son seignor.
Mes ore iert mes sire Yvains fos,
Des qu'il li a torné le dos,
Et voit le col nu a delivre,
Se longuemant le leisse vivre ;
Car mout l'an est bien avenu.
La teste nue et le col nu
Li a li gloz abandoné,
Et il li a tel cop doné,
Que la teste del bu li ret
Si soavet, que mot n'an set.
Et maintenant a terre vient
Por l'autre, que li lions tient,
Que rescorre et tolir li viaut.
Mes por neant ; que tant se diaut,
Que mire a tans ja n'i avra ;
Qu'an son venir si le navra
Li lions, qui mout vint iriez,
Que leidemant fu anpiriez.
Et tote voie arriers le bote,
Si voit que il li avoit rote
L'espaule tote et del bu treite.
Por lui de rien ne se desheite ;
Que ses bastons li est cheüz.
Et cil gist pres come feüz,
Qu'il ne se crolle ne ne muet ;
Mes tant i a, que parler puet,
Et dist si come il le puet dire :
„Ostez vostre lion, biaus sire !
Se vos plest, que plus ne m'adoist !
Que des or mes feire vos loist
De moi tot, quanque buen vos iert.
Et qui merci prie et requiert,
N'i doit faillir, quant il la rueve,
Se home sanz pitié ne trueve.
Et je ne me deffandrai plus
Ne ja ne me leverai sus
De ci por ce, que merci aie,
Si me met an vostre menaie.“
„Di donc“, fet il, „que tu otroies,
Que veincuz et recreanz soies !“
„Sire !“, fet il, „il i pert bien ;
„Veincuz sui maleoit gre mien
Et recreanz, ce vos otroi.“
„Donc n'as tu mes garde de moi,
Et mes lions te rasseüre.“
Tantost vienent grant aleüre
Totes les janz anviron lui
Et li sire et la dame andui,
Si li font joie et si l'acolent
Et de lor fille l'aparolent,
Si li dïent : „Or seroiz vos
Dameisiaus et sire de nos,
Et nostre fille iert vostre dame ;
Car nos la vos donons a fame.“
„Et gié“, fet il, „la vos redoing.
Qui l'a, si l'et ! Je n'an ai soing ;
Si nel di je pas por desdaing.
Ne vos poist, se je ne la praing ;
Que je ne puis ne je ne doi.
Mes, s'il vos plest, delivrez moi
Les cheitives, que vos avez !
Li termes est, bien le savez,
Qu'eles s'an doivent aler quites.“
„Voirs est“, fet il, „ce que vos dites,
Et je les vos rant et aquit ;
Qu'il n'i a mes nul contredit.
Mes prenez, si feroiz savoir,
Ma fille a trestot mon avoir,
Qui est mout bele et jante et sage !
Ja mes si riche mariage
N'avroiz, se vos cestui n'avez.“
„Sire !“, fet il, „vos ne savez
Mon essoine ne mon afeire,
Ne je ne le vos os retreire.
Mes ce sachiez, quant je refus
Ce, que ne refuseroit nus,
Qui deüst son cuer et s'antante
Metre an pucele bele et jante,
Que volantiers la receüsse,
Se je poïsse ne deüsse
Cesti ne autre recevoir.
Mes je ne puis, sachiez de voir,
Si m'an leissiez an pes a tant !
Que la dameisele m'atant,
Qui avuec moi est ça venue.
Conpaignie m'i a tenue,
Et je la revuel li tenir,
Que que il m'an doie avenir.“
„Volez, biaus sire ? Et vos comant ?
Ja mes, se je ne le comant
Et mes consauz ne le m'aporte,
Ne vos iert overte ma porte ;
Ainz remandroiz an ma prison.
Orguel feites et mesprison,
Quant je vos pri, que vos preigniez
Ma fille, et vos la desdeigniez.“
„Desdaing, sire ? Non faz, par m'ame !
Mes je ne puis esposer fame
Ne remenoir por nule painne.
La dameisele, qui m'an mainne,
Siurai ; qu'autremant ne puet estre.
Mes, s'il vos plest, de ma main destre
Vos plevirai, si m'an creez,
Qu'einsi, con vos or me veez,
Revandrai, se je onques puis,
Et prandrai vostre fille puis,
Quel ore que il buen vos iert.“
„Dahet“, fet il, „qui vos an quiert
Ne foi ne ploige ne creante !
Se ma fille vos atalante,
Vos revandroiz hastivemant.
Ja por foi ne por seiremant,
Ce cuit, ne revandroiz plus tost.
Ore alez ! Que je vos an ost
Toz creantes et toz covanz.
Se vos retaingne pluie ou vanz
Ou fins neanz, ne me chaut il.
Je n'ai pas ma fille si vil,
Que je par force la vos doingne.
Ore alez an vostre besoingne !
Que tot autant, se vos alez,
M'an est, con se vos remenez.“

Vers 5771 à 6228
Tantost mes sire Yvains s'an torne ;
Que el chastel plus ne sejorne,
Et s'an a devant lui menees
Les cheitives desprisonees,
Que li sire li a bailliees
Povres et mal apareilliees ;
Mes or sont riches, ce lor sanble.
Fors del chastel totes ansanble
Devant lui deus et deus s'an issent.
Je ne cuit pas, qu'eles feïssent
Tel joie, come eles li font,
De celui, qui fist tot le mont,
S'il fust venuz de ciel an terre.
Merci et pes li vont requerre
Totes les janz, qui dit li orent
Tant de honte, come il plus porent,
Si le vont einsi conveant ;
Et il dit, qu'il n'an set neant.
„Je ne sai,“ fet il, „que vos dites,
Et si vos an claim trestoz quites ;
Qu'onques chose, que a mal taingne,
Ne deïstes, don moi sovaingne.“
Cil sont mout lié de ce, qu'il öent,
Et sa corteisie mout loent,
Si le comandent a De tuit,
Quant grant piece l'orent conduit.
Et les dameiseles li ront
Congié demandé, si s'an vont.
Au partir totes li anclinent
Et si li orent et destinent,
Que Des li doint joie et santé
Et venir a sa volanté,
An quel leu que il onques aut.
Et cil respont, que Des les saut,
Cui la demore mout enuie.
„Alez !“ fet il ; „Des vos conduie
An voz païs sainnes et liees !“
Maintenant se sont avoiiees,
Si s'an vont grant joie menant. —
Et mes sire Yvains maintenant
De l'autre part se rachemine.
D'errer a grant esploit ne fine
Trestoz les jorz de la semainne,
Si con la pucele l'an mainne,
Qui la voie mout bien savoit
Et le recet, ou ele avoit
Leissiee la deseritee
Desheitiee et desconfortee.
Mes quant ele oï la novele
De la venue a la pucele
Et del Chevalier au Lion,
Ne fu joie se cele non,
Que ele an ot dedanz son cuer :
Car or cuide ele, que sa suer
De son heritage li lest
Une partie, se li plest.
Malade ot geü longuemant
La pucele et novelemant
Estoit de son mal relevee,
Qui duremant l'avoit grevee,
Si que bien paroit a sa chiere.
A l'ancontre tote premiere
Lor est alee sanz demore,
Si les salue et les enore
De quanquë ele set et puet.
De la joie parler n'estuet,
Qui fu la nuit a l'ostel feite.
Ja parole n'an iert retreite ;
Que trop i avroit a conter.
Tot vos trespas jusqu'au monter
De l'andemain, qu'il s'an partirent.
Puis errerent tant, que il virent
Le chastel, ou li rois Artus
Ot sejorné quinzainne ou plus.
Et la dameisele i estoit,
Qui sa seror deseritoit ;
Qu'ele avoit puis mout pres tenue
La cort, s'atandoit la venue
Sa seror, qui vient et aproche.
Mes mout petit au cuer li toche ;
Qu'ele ne cuide, qu'ele truisse
Nul chevalier, qui sofrir puisse
Mon seignor Gauvain an estor,
Ne il n'i avoit mes qu'un jor
De la quarantainne a venir.
L'eritage sole a tenir
Eüst desresnié quitemant
Par reison et par jugemant,
Se cil seus jorz fust trespassez.
Mes plus i a a feire assez,
Qu'ele ne cuide ne ne croit. —
An un ostel bas et estroit
Fors del chastel cele nuit jurent,
Ou nules janz ne les conurent ;
Car se il el chastel jeüssent,
Totes les janz les coneüssent,
Et de ce n'avoient il soing.
L'andemain a mout grant besoing
A l'aube aparissant s'an issent,
Si se reponent et tapissent,
Tant que li jorz fu clers et granz.


Jorz avoit passez, ne sai quanz,
Que mes sire Gauvains s'estoit
Destornez, si qu'an ne savoit
A cort de lui nule novele
Fors que solemant la pucele,
Por cui il se devoit conbatre.
Pres a trois liues ou a quatre
S'estoit de la cort trestornez
Et vint a cort si atornez,
Que reconoistre ne le porent
Cil, qui a toz jorz veü l'orent,
As armes, que il aporta.
La dameisele, qui tort a
Vers sa seror trop an apert,
Veant toz l'a a cort ofert,
Que par lui desresnier voldroit
La querele, ou ele n'a droit,
Et dit au roi : „Sire ! ore passe.
Jusqu'a po sera none basse
Et li derriiens jorz est hui,
Si veez bien, comant je sui
Garnie a mon droit maintenir.
Se ma suer deüst revenir,
N'i eüst mes que demorer.
De an puisse je aorer,
Quant ele ne vient ne repeire.
Bien i pert, que miauz ne puet feire,
Si s'est por neant traveilliee.
Et j'ai esté apareilliee
Toz les jorz jusqu'au derriien
A desresnier ce, qui est mien.
Tot ai desresnié sanz bataille,
S'est or mes droiz, que je m'an aille
Tenir mon heritage an pes ;
Que je n'an respondroie mes
A ma seror tant, con je vive,
Si vivra dolante et cheitive.“
Et li rois, qui mout bien savoit,
Que la pucele tort avoit
Vers sa seror trop desleal,
Li dit : „Amie ! an cort real
Doit an atandre, par ma foi,
Tant con la justise le roi
Siet et atant por droiturier.
N'i a rien del corjon ploiier ;
Qu'ancor vandra trestot a tans
Vostre suer, si come je pans.“
Ainz que li rois eüst ce dit,
Le Chevalier au Lion vit
Et la pucele delez lui.
Seul a seul venoient andui ;
Car del lion anblé se furent ;
Si fu remés la, ou il jurent.


Li rois la pucele a veüe,
Si ne l'a pas desconeüe,
Et mout li plot et abeli,
Quant il la voit ; car devers li
De la querele se tenoit
Por ce, que au droit antandoit.
De la joie, que il an ot,
Li dist au plus tost que il pot :
„Ore avant, bele ! Des vos saut !“
Quant l'autre l'ot, tote tressaut,
Si se trestorne, si la voit
Et le chevalier, qu'ele avoit
Amené por son droit conquerre,
Si devint plus noire que terre.
Mout fu bel de toz apelee
La pucele, et ele est alee
Devant le roi la, ou il sist.
Quant devant lui fu, si li dist :
„Des saut le roi et sa mesniee !
Rois ! s'or puet estre desresniee
Ma droiture ne ma querele
Par un chevalier, donc l'iert ele
Par cestui, la soe merci,
Qui m'a seüe an jusque ci ;
S'eüst il mout aillors a feire,
Li frans chevaliers de bon' eire ;
Mes de moi li prist tes pitiez,
Qu'il a arriere dos gitiez
Toz ses afeires por le mien.
Or feroit corteisie et bien
Ma dame, ma tres chiere suer,
Que j'aim autant come mon cuer,
S'ele de mon droit me leissoit,
Tant qu'antre moi et li pes soit ;
Que je ne demant rien del suen.“
„Ne gié“, fet ele, „rien del tuen ;
Que tu n'as rien ne ja n'avras.
Ja tant preechier ne savras,
Que rien an porz por preechier.
Tote an porras de duel sechier.“
Et l'autre respont maintenant,
Qui assez savoit d'avenant
Et mout estoit sage et cortoise.
„Certes“, fet ele, „mout me poise,
Que por nos deus se conbatront
Dui si prodome con cist sont,
S'est la querele mout petite.
Mes je ne la puis clamer quite ;
Que trop grant mestier an avroie.
Por ce plus buen gre vos savroie,
Se vos me randiiez mon droit.“
„Certes, qui or te respondroit“,
Fet l'autre, „mout seroit musarde.
Maus feus et male flame m'arde,
Se je te doing, don miauz te vives !
Einçois assanbleront les rives
De Sainne et sera prime none,
Se la bataille nel te done.“
„Des et li droiz, que je i ai,
An cui je me fi et fiai
Toz tans jusqu'au jor, qui est hui,
An soit an aïe a celui,
Qui par aumosne et par franchise
Se porofre de mon servise,
Si ne set il, qui je me sui,
Ne ne me conoist ne je lui.“


Tant ont parlé qu'a tant remainnent
Les paroles, et si amainnent
Les chevaliers anmi la cort.
Et toz li pueples i acort,
Si come a tel afeire suelent
Corre les janz, qui veoir vuelent
Cos de bataille et d'escremie.
Mes ne s'antreconoissent mie
Cil, qui conbatre se voloient,
Qui mout antramer se soloient.
Et or don ne s'antraimment il ?
„Oïl“ vos respong et „nenil.“
Et l'un et l'autre proverai,
Si que reison i troverai.
Por voir, mes sire Gauvains aimme
Yvain et conpaignon le claimme,
Et Yvains lui, ou que il soit.
Neïs ci, s'il le conoissoit,
Feroit il ja de lui grant feste
Et si metroit por lui sa teste,
Et cil la soe aussi por lui,
Einçois qu'an li feïst enui.
N'est ce amors antiere et fine ?
Oïl, certes. Et la haïne,
Don ne rest ele tote aperte ?
Oïl ; que ce est chose certe,
Que li uns a l'autre sanz dote
Voldroit avoir la teste rote,
Ou tant avoir fet li voldroit
De honte, que pis an vaudroit.
Par foi ! c'est mervoille provee,
Qu'an a an un veissel trovee
Amor et Haïne mortel.
Des ! meïsmes an un ostel
Comant puet estre li repeires
A deus choses, qui sont contreires ?
An un ostel, si con moi sanble,
Ne pueent eles estre ansanble ;
Que ne porroit pas remenoir
L'une avuec l'autre an un menoir,
Que noise et tançon n'i eüst,
Puis que l'une l'autre i seüst.
Mes an un chas a plusors manbres ;
Que il i a loges et chanbres.
Einsi puet bien estre la chose :
Espoir Amors s'estoit anclose
An aucune chanbre celee,
Et Haïne s'an iere alee
Es loges par devers la voie,
Por ce que viaut, que l'an la voie.
Ore est Haïne mout an coche ;
Qu'ele esperone et point et broche
Sor Amor, quanquë ele puet,
Et Amors onques ne se muet.
Ha ! Amors, ou es tu reposte ?
Car t'an is ! si verras, quel oste
Ont sor toi amené et mis
Li anemi a tes amis.
Li anemi sont cil meïsme,
Qui s'antraimment d'Amor saintisme ;
Qu'Amors, qui n'est fausse ne fainte,
Est precïeuse chose et sainte.
Ci est Amors avugle tote,
Et Haïne ne revoit gote ;
Qu'Amors deffandre lor deüst,
Se ele les reconeüst,
Que li uns l'autre n'adesast
Ne feïst rien, qui li pesast.
Por ce est Amors avuglee
Et desconfite et desjuglee,
Que çaus, qui tot sont suen a droit,
Ne reconoist, et si les voit.
Et Haïne dire ne set,
Por quoi li uns d'aus l'autre het,
Ses viaut feire mesler a tort,
Si het li uns l'autre de mort.
N'aimme pas, ce poez savoir,
L'ome, qui le voldroit avoir
Honi et qui sa mort desirre.
Comant ? Viaut donc Yvains ocirre
Mon seignor Gauvain, son ami ?
Oïl, et il lui autressi.
Si voldroit mes sire Gauvains
Yvain ocirre de ses mains
Ou feire pis, que je ne di ?
Nenil, ce vos jur et afi.
Li uns ne voldroit avoir fet
A l'autre ne honte ne let
Por quanque Des a fet por home
Ne por tot l'anpire de Rome.
Ore ai je manti leidemant ;
Que l'an voit bien apertemant,
Que li uns viaut anvaïr l'autre
Lance levee sor le fautre,
Et li uns l'autre viaut blecier
Por lui leidir et anpirier,
Que ja de rien ne s'an feindra.
Or dites : De cui se pleindra
Cil, qui des cos avra le pis,
Quant li uns l'autre avra conquis ?
Car, s'il font tant, qu'il s'antrevaingnent,
Grant peor ai, qu'il ne maintaingnent
Tant la bataille et la meslee,
Qu'ele iert de l'une part outree.
Porra Yvains par reison dire,
Se la soe partie est pire,
Que cil li et fet let ne honte,
Qui antre ses amis le conte,
N'ains ne l'apela par son non
Se ami et conpaignon non ?
Ou, s'il avient par avanture,
Que cil li reface leidure,
Ou de que que soit le sormaint,
Avra il droit, se il se plaint ?
Nenil ; qu'il ne savra de cui. —
Antresloignié se sont andui,
Por ce qu'il ne s'antreconoissent.
A l'assanbler lor lances froissent,
Qui grosses ierent et de fresne.
Li uns l'autre de rien n'aresne ;
Car s'il antraresnié se fussent,
Autre assanblee feite eüssent.
Ja n'eüst a lor assanblee
Feru de lance ne d'espee :
Antrebeisier et acoler
S'alassent ainz que afoler ;
Qu'il s'antrafolent et mehaingnent.
Les espees rien n'i gaaingnent
Ne li hiaume ne li escu,
Qui anbuignié sont et fandu,
Et des espees li tranchant
Esgrunent et vont rebochant ;
Car il se donent mout granz flaz
Des tranchanz, non mie des plaz,
Et des pons redonent tes cos
Sor les nasés et sor les cos
Et sor les fronz et sor les joes,
Que totes sont perses et bloes
La, ou li sans quace dessoz.
Et les haubers ont si deroz
Et les escuz si depeciez,
N'i a celui, ne soit bleciez.
Et tant se painnent et travaillent,
A po qu'alainnes ne lor faillent ;
Si se conbatent une chaude,
Que jagonce ne esmeraude
N'ot sor les hiaumes atachiee,
Ne soit molue et esquachiee ;
Car des pons si granz cos se donent
Sor les hiaumes, que tuit s'estonent
Et par po qu'il ne s'escervelent.
Li oel des chiés lor estancelent ;
Qu'il ont les poinz quarrez et gros
Et forz les ners et durs les os,
Si se donent males groigniees
A ce qu'il tienent anpoigniees
Les espees, qui grant aïe
Lor font, quant il fierent a hie.


Quant grant piece se sont lassé,
Tant que li hiaume sont quassé
Et li hauberc tot desmaillié,
(Tant ont des espees maillié,)
Et li escu fandu et fret,
Un po se sont arriere tret ;
Si leissent reposer lor vainnes
Et si repranent lor alainnes.
Mes n'i font mie grant demore,
Ainz cort li uns a l'autre sore
Plus fieremant qu'ains mes ne firent.
Et tuit dïent, que mes ne virent
Deus chevaliers plus corageus.
„Ne se conbatent mie a jeus,
Einçois le font trestot a certes.
Les merites ne les dessertes
Ne lor an seront ja randues.“
Cez paroles ont antandues
Li dui ami, qui s'antrafolent,
S'antandent, que les janz parolent
Des deus serors antracorder ;
Mes la pes ne pueent trover
Devers l'ainznee an nule guise.
Et la mainsnee s'estoit mise
Sor ce, que li rois an diroit ;
Que ja rien n'an contrediroit.
Mes l'ainznee estoit si anrievre,
Que nes la reïne Guenievre
Et li chevalier et li rois
Et les dames et li borjois
Devers la mainsnee se tienent,
Et tuit le roi proiier an vienent,
Que maugré l'ainznee seror
Doint de la terre a la menor
La tierce partie ou la quarte,
Et les deus chevaliers departe,
Qui trop sont de grant vasselage.
Et trop i avroit grant domage,
Se li uns d'aus l'autre afoloit
Et point de s'enor li toloit.
Et li rois dit, que de la pes
Ne s'antremetroit il ja mes ;
Que l'ainznee suer n'an a cure,
Tant par est male creature.
Totes cez paroles oïrent
Li dui, qui des cos s'antranpirent,
Si qu'a toz est a grant mervoille,
Que la bataille est si paroille,
Que l'an ne set par nul avis,
Qui a le miauz ne qui le pis.
Et nes li dui, qui se conbatent,
Qui par martire enor achatent,
S'esmervoillent et esbaïssent ;
Que si par igal s'anvaïssent,
Qu'a grant mervoille chascun vient,
Qui est cil, qui se contretient
Ancontre lui si fieremant.
Tant se conbatent longuemant,
Que li jorz vers la nuit se tret,
Et si n'i a celui, qui n'et
Les braz las et le cors doillant,
Et li sanc tot chaut et boillant
Par mainz leus fors des cors lor bolent
Et par dessoz les haubers colent,
Ne n'est mervoille, s'il se vuelent
Reposer ; car formant se duelent.
Lors se reposent anbedui,
Et si panse chascuns par lui,
Qu'ore a il son paroil trové,
Conbien que il et demoré.
Longuemant einsi se reposent ;
Que rassanbler as armes n'osent.
N'ont plus de la bataille cure,
Que por la nuit, qui vient oscure,
Que por ce, que mout s'antredotent.
Cez deus choses an sus les botent
Et semonent, qu'an pes s'estoisent ;
Mes einçois que del chanp s'an voisent,
Se seront bien antracointié,
S'avra antre aus joie et pitié.

Mes sire Yvains parla einçois,
Qui mout estoit preuz et cortois.
Mes au parler nel reconut
Ses buens amis ; car ce li nut,
Qu'il avoit la parole basse
Et la voiz roe et foible et quasse ;
Que toz li sans li fu meüz
Des cos, qu'il avoit receüz.
„Sire !“, fet il, „la nuiz aproche.
Ja ne cuit, blasme ne reproche
I aiiens, se nuiz nos depart.
Mes tant di de la moie part,
Que mout vos dot et mout vos pris,
N'onques an ma vie n'anpris
Bataille, don tant me dossisse,
Ne chevalier, cui tant vossisse
Conoistre, ne cuidai veoir.
Bien savez voz cos asseoir
Et bien les savez anploiier.
Ains ne sot tant de cos paiier
Chevaliers, que je coneüsse.
Ja mon vuel tant n'an receüsse,
Con vos m'an avez hui presté ;
Tot m'ont vostre cop antesté.“
„Par foi !“, fet mes sire Gauvains,
„N'estes si estonez ne vains,
Que je autant ou plus ne soie.
Et se je vos reconoissoie,
Espoir ne vos greveroit rien.
Se je vos ai presté del mien,
Bien m'an avez randu le conte
Et del chatel et de la monte ;
Que larges estiiez del randre
Plus, que je n'estoie del prandre.
Mes, comant que la chose praingne,
Quant vos plest, que je vos apraingne,
Par quel non je sui apelez,
Ja mes nons ne vos iert celez ;
Gauvains ai non, fiz le roi Lot.“
Tantost con mes sire Yvains l'ot,
Si s'esbaïst et espert toz,
Par mautalant et par corroz
Flatist a la terre s'espee,
Qui tote estoit ansanglantee,
Et son escu tot depecié,
Si desçant del cheval a pié
Et dit : „Ha, las ! Quel mescheance !
Par trop leide mesconoissance
Ceste bataille feite avomes,
Qu'antreconeü ne nos somes ;
Que ja, se je vos coneüsse,
A vos conbatuz ne me fusse,
Ainz me clamasse recreant
Devant le cop, ce vos creant.“
„Comant ?“ fet mes sire Gauvains,
„Qui estes vos ?“ — „Je sui Yvains,
Qui plus vos aim qu'ome del monde,
Tant come il dure a la reonde :
Que vos m'avez amé toz jorz
Et enoré an totes corz.
Mes je vos vuel de cest afeire
Tel amande et tel enor feire,
Qu'outreemant outrez m'otroi.“
„Ice feriiez vos por moi ?“
Fet mes sire Gauvains, li douz ;
„Certes, trop seroie ore estouz,
Se je ceste amande an prenoie.
Ja certes ceste enors n'iert moie,
Ainz iert vostre, je la vos les.“
„Ha ! biaus sire, nel dites mes !
Que ce ne porroit avenir.
Je ne me puis mes sostenir,
Si sui atainz et sormenez.“
„Certes, de neant vos penez !“
Fet ses amis et ses conpainz ;
„Mes je sui conquis et atainz,
Ne je n'an di rien por losange ;
Qu'il n'a el monde si estrange,
Cui je autretant n'an deïsse,
Einçois que plus des cos sofrisse.“
Einsi parlant est desçanduz,
S'a li uns a l'autre tanduz
Les braz au col, si s'antrebeisent,
Ne de ce mie ne se teisent,
Que chascuns outrez ne se claint.
La tançons onques ne remaint,
Tant que li rois et li baron
Vienent corant tot anviron,
Ses voient antreconjoïr ;
Et mout desirrent a oïr,
Que ce puet estre, et qui cil sont,
Qui si grant joie s'antrefont.
„Seignor !“, fet li rois, „dites nos,
Qui si tost a mis antre vos
Ceste amistié et ceste acorde ?
Que tel haïne et tel descorde
I a hui tote jor eüe !“
„Sire ! ne vos iert pas teüe“,
Fet mes sire Gauvains, ses niés,
„La mescheance et li meschiés,
Don ceste bataille a esté.
Des que ci estes aresté
Por l'oïr et por le savoir,
Bien iert, qui vos an dira voir.
Gié Gauvains, qui vostre niés sui,
Mon conpaignon ne reconui,
Mon seignor Yvain, qui est ci,
Tant que il, la soe merci,
Si con De plot, mon non anquist.
Li uns a l'autre son non dist,
Lors si nos antreconeümes,
Quant bien antrebatu nos fumes.
Bien nos somes antrebatu :
Se nos nos fussiens conbatu
Ancore un po plus longuemant,
Il m'an alast trop malemant.
Car, par mon chief, il m'eüst mort
Par sa proesce et par le tort
Celi, qui m'avoit an chanp mis.
Mes or vuel miauz, que mes amis
M'et outré d'armes que tüé.“
Lors a trestot le sanc müé
Mes sire Yvains et si li dit :
„Biaus sire chiers ! se Des m'aït,
Trop avez grant tort de ce dire.
Mes bien sache li rois, mes sire,
Que je sui de ceste bataille
Outrez et recreanz sanz faille !“
„Mes gié.“ — „Mes gié“, fet cil et cil.
Tant sont andui franc et jantil,
Que la victoire et la corone
Li uns a l'autre otroie et done,
Ne cil ne cil ne la viaut prandre ;
Ainz fet chascuns par force antandre
Au roi et a totes les janz,
Qu'il est outrez et recreanz.
Mes li rois la tançon depiece,
Quant oïz les ot une piece ;
Car li oïrs mout li seoit
Et ce avuec, que il veoit,
Qu'il s'estoient antracolé,
S'avoit li uns l'autre afolé
Et anpirié an plusors leus.
„Seignor !“, fet il, „antre vos deus
A grant amor. Bien le mostrez,
Quant chascuns dit, qu'il est outrez.
Mes or vos an metez sor moi !
Et je l'atornerai, ce croi,
Si bien, qu'a enor vos sera,
Et toz siecles m'an loera.“
Lors ont andui acreanté,
Que il feront sa volanté
Tot einsi come il le dira.
Et li rois dit, qu'il partira
A bien et a foi la querele.
„Ou est“, fet il, „la dameisele,
Qui sa seror a fors botee
De sa terre et deseritee
Par force et par male merci ?“
„Sire !“, fet ele, „je sui ci.“
„La estes vos ? Venez donc ça !
Bien le savoie grant pieç'a,
Que vos la deseritiiez.
Ses droiz ne sera mes noiiez ;
Que coneü m'avez le voir.
Sa partie par estovoir
Vos covient tote clamer quite.“
„Sire !“, fet ele, „se j'ai dite
Une response nice et fole,
Ne me devez prandre a parole.
Por De ! sire, ne me grevez !
Vos estes rois, si vos devez
De tort garder et de mesprandre.“
„Por ce“, fet li rois, „vuel je randre
A vostre seror sa droiture ;
Que je n'oi onques de tort cure.
Et vos avez bien antandu,
Qu'an ma merci se sont randu
Vostre chevaliers et li suens.
Je ne dirai pas toz voz buens ;
Car vostre torz est coneüz.
Chascuns dit, qu'il est chanpcheüz,
Tant viaut li uns l'autre enorer.
A ce n'ai je que demorer :
Des que la chose est sor moi mise,
Ou vos feroiz a ma devise
Tot, quanque je deviserai
Sanz feire tort, ou je dirai,
Que mes niés est d'armes conquis.
Lors si vaudroit a vostre oés pis ;
Mes jel dirai contre mon cuer.“
Si nel deïst il a nul fuer ;
Mes il le dist por essaiier,
S'il la porroit tant esmaiier,
Qu'ele randist a sa seror
Son heritage par peor ;
Qu'il s'est aparceüz mout bien,
Que ele ne l'an randist rien
Por quanque dire li seüst,
Se force ou crieme n'i eüst.
Por ce qu'ele le dote et crient,
Li dit : „Biaus sire ! or me covient
Que je face vostre talant,
Mes mout an ai le cuer dolant.
Et jel ferai, que qu'il me griet,
S'avra ma suer ce, qui li siet.
De sa part de mon heritage
Li doing vos meïsme an ostage
Por ce, que plus seüre an soit.“
„Revestez l'an tot ore androit !“
Fet li rois, „et ele an devaingne
Vostre fame et de vos la taingne !
Si l'amez come vostre fame,
Et ele vos come sa dame
Et come sa seror germainne !“
Einsi li rois la chose mainne
Tant que de sa terre est seisie
La pucele, si l'an mercie.
Et li rois dit a son neveu,
Au chevalier vaillant et preu,
Que ses armes oster se lest,
Et mes sire Yvains, se lui plest,
Se relest les soes tolir ;
Car bien s'an pueent mes sofrir.
Lors se desarment li vassal,
Si se departent par igal ;
Et que que il se desarmoient,
Le lion corant venir voient,
Qui son seignor querant aloit.
Tot maintenant que il le voit,
Si comance grant joie a feire.
Lors veïssiez janz arriers treire :
Trestoz li plus hardiz s'an fuit.
„Estez“, fet mes sire Yvains, „tuit !
Por quoi fuiiez ? Nus ne vos chace.
Ne dotez ja, que mal vos face
Li lions, que venir veez !
De ce, s'il vos plest, me creez,
Qu'il est a moi et je a lui,
Si somes conpaignon andui.“
Lors sorent trestuit cil de voir,
Qui orent oï mantevoir
Les avantures au lion,
De lui et de son conpaignon,
Qu'onques ne fu autre que cist,
Qui le felon jaiant ocist.
Et mes sire Gauvains li dit :
„Sire conpainz ! se Des m'aït,
Mout m'avez hui avileni !
Mauveisemant vos ai meri
Le servise, que me feïstes
Del jaiant, que vos oceïstes
Por mes neveuz et por ma niece.
A vos ai je pansé grant piece,
Et por ce estoie angoisseus,
Que l'an disoit, qu'antre nos deus
Avoit amor et acointance.
Mout i ai pansé sanz dotance ;
Mes apanser ne me savoie,
N'onques oï parler n'avoie
De chevalier, que je seüsse,
An terre, ou je esté eüsse,
Que li Chevaliers au Lion
Fust nus apelez par son non.“
Desarmé sont einsi parlant,
Et li lions ne vint pas lant
Vers son seignor la, ou il sist.
Quant devant lui fu, si li fist
Grant joie come beste mue.
An anfermerie et an mue
Les an covient andeus mener ;
Car a lor plaies ressener
Ont mestier de mire et d'antret.
Devant lui mener les an fet
Li rois, qui mout chiers les avoit.
Un cirurgiien, qui savoit
De plaies garir plus que nus,
Lor fet mander li rois Artus.
Et cil del garir se pena
Tant que lor plaies ressena
Au miauz et au plus tost qu'il pot. —
Quant anbedeus gariz les ot,
Mes sire Yvains, qui sanz retor
Avoit son cuer mis an amor,
Vit bien, que durer ne porroit,
Mes por amor an fin morroit,
Se sa dame n'avoit merci
De lui ; qu'il se moroit por li.
Et pansa, qu'il se partiroit
Toz seus de cort et si iroit
A sa fontainne guerroiier,
Et s'i feroit tant foudroiier
Et tant vanter et tant plovoir,
Que par force et par estovoir
Li covandroit feire a lui pes,
Ou il ne fineroit ja mes
De la fontainne tormanter
Et de plovoir et de vanter.


Maintenant que mes sire Yvains
Santi, qu'il fu gariz et sains,
Si s'an parti, que nus nel sot ;
Mes avuec lui son lion ot,
Qui onques an tote sa vie
Ne vost leissier sa conpaignie.
Puis errerent tant que il virent
La fontainne et plovoir i firent.
Ne cuidiez pas, que je vos mante,
Que si fu fiere la tormante,
Que nus n'an conteroit le disme :
Qu'il sanbloit, que jusqu'an abisme
Deüst fondre la forez tote.
La dame de son chastel dote,
Que il ne fonde toz ansanble ;
Li mur crollent et la torz tranble
Si que par po qu'ele ne verse.
Miauz vossist estre pris an Perse
Li plus hardiz antre les Turs,
Qu'il fust leanz antre les murs.
Tel peor ont, que il maudïent
Trestoz lor ancessors, et dïent :
„Maleoiz soit li premiers hon,
Qui fist an cest païs meison,
Et cil, qui cest chastel fonderent !
Qu'an tot le monde ne troverent
Leu, que l'an deüst tant haïr ;
Qu'uns seus hon nos puet anvaïr
Et tormanter et traveillier.“
„De ceste chose conseillier
Vos covient, dame !“, fet Lunete ;
„Ne troveroiz, qui s'antremete
De vos eidier a cest besoing,
Se l'an nel va querre mout loing.
Ja mes voir ne reposerons
An cest chastel, ne n'oserons
Les murs ne la porte passer.
Qui avroit toz fet amasser
Voz chevaliers por cest afeire,
Ne s'an oseroit avant treire
Toz li miaudres, bien le savez ;
S'est ore einsi, que vos n'avez,
Qui deffande vostre fontainne,
Si sanbleroiz fole et vilainne.
Mout bele enor i avroiz ja,
Quant sanz bataille s'an ira
Cil, qui si vos a assaillie.
Certes, vos estes mal baillie,
S'autremant de vos ne pansez.“
„Tu“, fet la dame, „qui tant sez,
Me di, comant j'an panserai,
Et je a ton los an ferai.“
„Dame ! certes, se je savoie.
Volantiers vos conseilleroie ;
Mes vos avriiez grant mestier
De plus resnable conseillier.
Por ce si ne m'an os mesler,
Et le plovoir et le vanter
Avuec les autres soferrai,
Tant, se De plest, que je verrai
An vostre cort aucun prodome,
Qui prandra le fes et la some
De ceste bataille sor lui ;
Mes je ne cuit, que ce soit hui,
Si vaudra mout pis a vostre oés.“
Et la dame li respont lués :
„Dameisele ! car parlez d'el !
Leissiez la jant de mon ostel ;
Qu'an aus n'ai je nule atandue,
Que ja par aus soit deffandue
La fontainne ne li perrons.
Mes, se De plest, ore i verrons
Vostre consoil et vostre san ;
Qu'au besoing, toz jorz le dit an,
Doit an son ami esprover.“
„Dame ! qui cuideroit trover
Celui, qui le jaiant ocist
Et les trois chevaliers conquist,
Il le feroit buen aler querre ;
Mes tant come il avra la guerre
Et l'ire et le mal cuer sa dame,
N'a il soz ciel home ne fame,
Cui il siuist, mien esciant,
Jusquë il li jurt et fiant,
Qu'il fera tote sa puissance
De racorder la mesestance,
Que sa dame a si grant a lui,
Qu'il an muert de duel et d'enui.“
Et la dame dit : „Je sui preste,
Ainz que vos antroiz an la queste,
Que je vos plevisse ma foi,
Et jurerai, s'il vient a moi,
Que je sanz guile et sanz feintise
Li ferai tot a sa devise
Sa pes, se je feire la puis.“
Et Lunete li respont puis :
„Dame ! de ce ne dotez rien,
Que vos ne li puissiez mout bien
Sa pes feire, se il vos siet ;
Mes del seiremant ne vos griet,
Que je le prandrai tote voie,
Ainz que je me mete a la voie.“
„Ce“, fet la dame, „ne me poise.“
Lunete, qui mout fu cortoise,
Li fist tot maintenant fors treire
Un mout precïeus santüeire,
Et la dame a genouz s'est mise.
Au jeu de verité l'a prise
Lunete mout cortoisemant.
A l'eschevir del seiremant
Rien de son preu n'i oblia
Cele, qui eschevi li a.
„Dame !“, fet el, „hauciez la main !
Je ne vuel pas, qu'aprés demain
M'an metoiz sus ne ce ne quoi ;
Que vos n'an feites rien por moi :
Por vos meïsme le feroiz.
Se il vos plest, si jureroiz
Por le Chevalier au Lion,
Que vos an buene antancion
Vos peneroiz tant qu'il savra,
Que l'amor de sa dame avra
Tot aussi bien, come il l'ot onques.“
La main destre leva adonques
La dame et dist : „Trestot einsi,
Con tu l'as dit, et je le di,
Einsi m'aït Des et li sainz,
Que ja mes cuers ne sera fainz,
Que je tot mon pooir n'an face.
L'amor li randrai et la grace,
Que il siaut a sa dame avoir,
Se j'an ai force ne pooir.“


Ore a bien Lunete esploitié ;
De rien n'avoit tel coveitié,
Con de ce, que ele avoit fet.
Et l'an li avoit ja fors tret
Un palefroi soef anblant.
A bele chiere, a lié sanblant
Monte Lunete, si s'an va,
Tant que dessoz le pin trova
Celui, qu'ele ne cuidoit pas
Trover a si petit de pas ;
Ainz cuidoit, qu'il li covenist
Mout querre, ainz qu'a lui parvenist.
Par le lion l'a coneü,
Tantost come ele l'a veü,
Si vient vers lui grant aleüre
Et desçant a la terre dure.
Et mes sire Yvains la conut
De si loing come il l'aparçut,
Si la salue, et ele lui
Et dit : „Sire ! mout liee sui,
Quant je vos ai trové si pres.“
Et mes sire Yvains dit aprés :
„Comant ? Me queriiez vos donques ?“
„Oïl, sire ! et si ne fui onques
Si liee, des que je fui nee ;
Que j'ai ma dame a ce menee,
S'ele parjurer ne se viaut,
Que tot aussi come ele siaut,
Iert vostre dame et vos ses sire ;
Par verité le vos os dire.“
Mes sire Yvains formant s'esjot
De la novele, que il ot,
Qu'il ne cuidoit ja mes oïr.
Ne pot mie assez conjoïr
Celi, qui ce li a porquis.
Les iauz li beise et puis le vis,
Et dit : „Certes, ma douce amie !
Ce ne vos porroie je mie
Guerredoner an nule guise.
A vos feire enor et servise
Criem, que pooirs et tans me faille.“
„Sire !“, fet ele, „ne vos chaille,
Ne ja n'an soiiez an espans !
Qu'assez avroiz pooir et tans
A bien feire moi et autrui.
Se je ai fet ce, que je dui,
Si m'an doit an tel gre savoir,
Con celui, qui autrui avoir
Anprunte et puis si le repaie.
Ancor ne cuit, que je vos aie
Randu ce, que je vos devoie.“
„Si avez fet, se Des me voie,
A plus de cinc çanz mile droiz.
Ore an irons, quant vos voldroiz.
Mes avez li vos dit de moi,
Qui je sui ?“ — „Naie, par ma foi !
Ne ne set, comant avez non
Se Chevaliers au Lion non.“


Einsi parlant s'an vont adés,
Et li lions toz jorz aprés,
Tant qu'au chastel vindrent tuit troi.
Ains ne distrent ne ce ne quoi
El chastel n'a home n'a fame,
Tant qu'il vindrent devant la dame.
Et la dame mout s'esjoï
Tantost con la novele oï
De la pucele, qui venoit,
Et de ce, que ele amenoit
Le lion et le chevalier,
Qu'ele voloit mout acointier
Et mout conoistre et mout veoir.
A ses piez s'est leissiez cheoir
Mes sire Yvains trestoz armez,
Et Lunete, qui fu delez,
Li dit : „Dame ! relevez l'an
Et metez painne et force et san
A la pes querre et au pardon,
Que nus ne li puet se vos non
An tot le monde porchacier !“
Lors le fet la dame drecier
Et dit : „Mes pooirs est toz suens !
Ses volantez feire et ses buens
Voldroie mout, que je poïsse.“
„Certes, dame ! ja nel deïsse“,
Fet Lunete, „se ne fust voirs.
Toz an est vostre li pooirs
Assez plus, que dit ne vos ai ;
Mes des or mes vos an dirai
La verité, si la savroiz :
Ains n'eüstes ne ja n'avroiz
Si buen ami come cestui.
Des, qui viaut, qu'antre vos et lui
Et buene pes et buene amor,
Tel, qui ja ne faille a nul jor,
Le m'a hui fet si pres trover.
Ja a la verité prover
Ne covient autre reison dire :
Dame ! pardonez li vostre ire !
Que il n'a dame autre que vos.
C'est mes sire Yvains, vostre espos.“


A cest mot la dame tressaut
Et dit : „Se Damedés me saut,
Bien m'avez au hoquerel prise !
Celui, qui ne m'aimme ne prise,
Me feras amer maugré mien.
Ore as tu esploitié mout bien,
Or m'as tu mout a gre servie !
Miauz vossisse tote ma vie
Vanz et orages andurer !
Et se ne fust de parjurer
Trop leide chose et trop vilainne,
Ja mes a moi por nule painne
Pes ne acorde ne trovast.
Toz jorz mes el cors me covast,
Si con li feus cove an la çandre,
Ce, don je ne vuel or reprandre,
Ne ne me chaut del recorder,
Puis qu'a lui m'estuet acorder.“


Mes sire Yvains ot et antant,
Que ses afeires bien li prant,
Qu'il avra sa pes et s'acorde,
Et dit : „Dame ! misericorde
Doit an de pecheor avoir.
Conparé ai mon fol savoir,
Et je le dui bien conparer.
Folie me fist demorer,
Si m'an rant coupable et forfet.
Et mout grant hardemant ai fet,
Quant devant vos osai venir ;
Mes s'or me volez retenir,
Ja mes ne vos mesferai rien.“
„Certes“, fet ele, „je vuel bien,
Por ce, que parjure seroie,
Se tot mon pooir n'an feisoie
De pes feire antre vos et moi.
S'il vos plest, je la vos otroi.“
„Dame !“, fet il, „cinc çanz merciz !
Einsi m'aït sainz Esperiz,
Que Des an cest siecle mortel
Ne me porroit lié feire d'el !“


Ore a mes sire Yvains sa pes,
Si poez croire, qu'onques mes
Ne fu de rien nule si liez,
Comant qu'il et esté iriez.
Mout an est a buen chief venuz ;
Qu'il est amez et chier tenuz
De sa dame, et ele de lui.
Ne li sovient de nul enui ;
Que par la joie les oblie,
Qu'il a de sa tres chiere amie.
Et Lunete rest mout a eise :
Ne li faut chose, qui li pleise,
Des qu'ele a feite pes sanz fin
De mon seignor Yvain, le fin,
Et de s'amie chiere et fine.


Del Chevalier au Lion fine
Crestiiens son romanz einsi ;
Qu'onques plus conter n'an oï,
Ne ja plus n'an orroiz conter,
S'an n'i viaut mançonge ajoster.

